Poštovane dame i gospodo narodni poslanici, otvaram Drugu sednicu Drugog redovnog zasedanja Narodne skupštine Republike Srbije u 2001. godini. Obaveštavam vas da prema službenoj evidenciji današnjoj sednici prisustvuju 174 narodna poslanika. Molim vas da utvrdimo kvorum. Konstatujem da postoji kvorum za rad Narodne skupštine. Obaveštavam da su javili da će odsustvovati sledeći narodni poslanici: Srđan Sikimić, Višnja Nežić, Miloš Lukić, Išpanovič Ištvan, Miloš Lučić, Stanko Kovačević, Nada Kolundžija. Pre podne odsutni Radmilo Milošević, Branko Gligorić i Mihajlo Marković, a zakasniće Boris Karaičić i Dušan Budišin. Obaveštavam Narodnu skupštinu da su pozvani da sednici prisustvuju predsednik, potpredsednici, ministri i sekretar Vlade Republike Srbije, kao i sekretar Republičkog sekretarijata za zakonodavstvo. Primili ste zapisnik sednice Osmog vanrednog zasedanja Narodne skupštine Republike Srbije u 2001. godini održane 17, 18, 19, 20. i 24. septembra 2001. godine. Da li ima primedaba na zapisnik?
U zapisniku sa prethodne sednice, povodom Predloga odluke o izmenama i dopunama Poslovnika Narodne skupštine, u trećem pasusu, u kojem se opisuje razlog mog isključenja sa sednice, stoji: "Stevo Dragišić kome je predsednik posle izrečene dve opomene, jer je kršio odredbe člana 101. Poslovnika, oduzeo reč i dao pauzu od pet minuta". Odredbe člana 101. kažu: "Narodni poslanici dužni su da poštuju dostojanstvo Narodne skupštine. Narodni poslanici dužni su da se jedni drugima obraćaju sa uvažavanjem. Nije dozvoljeno korišćenje uvredljivih izraza, kao ni iznošenje činjenica i ocena koje se odnose na privatni život drugih lica". Ovo nisu bili razlozi zbog kojih je predsednik Skupštine meni oduzeo reč, jer ja u onome što sam govorio na toj sednici nisam uvredio nikoga, nisam koristio uvredljive izraze, nisam se nikome obraćao, pa čak ni sa ni bez uvažavanja, već sam govorio o argumentima koje sam imao da obrazlažem. Nisam povredio dostojanstvo Narodne skupštine. Ja ovde imam izvod iz stenografskih beležaka sa te sednice u kojem se vidi da je meni predsednik Narodne skupštine oduzeo reč zato što se ne držim teme dnevnog reda. Citiram: "Ali, danas to nije na dnevnom redu, već Poslovnik o radu Narodne skupštine". Na moje obrazloženje on dodaje: "Molim vas da ne odlazite od teme dnevnog reda". Treći put je rekao: "Ali sam i dužan da izreknem opomenu kada ne poštujete Poslovnik o radu, pa to i činim". Dakle, iz zvanične opomene koju mi je predsednik uputio videlo se da je razlog oduzimanja reči bio taj što je predsednik smatrao da se ne držim teme koja je na dnevnom redu, a ne, kako stoji u zapisniku, vređanje dostojanstva Skupštine, vređanje ličnosti, neobraćanje drugima sa uvažavanjem. Podsetiću vas o čemu sam govorio. Govorio sam o Poslovniku koji je tada bio na dnevnom redu, govorio sam o uzrocima zbog kojih se taj poslovnik predlaže, odnosno njegove izmene, Skupštini. Uzroci su, po mom mišljenju, to što većina želi da sakrije od javnosti i od narodnih poslanika izmene koje je trebalo da nastupe u Ustavu koji predlaže grupa eksperata čiji je član i Zorica Radović, supruga predsednika SRJ Vojislava Koštunice, i da se tim izmenama Ustava država Srbija rasparčava na nekoliko federalnih jedinica, tačnije - šest federalnih jedinica. Pominjao sam da se radi o Vojvodini, gradu Beogradu, da se radi o jugoistočnoj i jugozapadnoj Srbiji, Šumadiji sa Podunavljem i Kosovu i Metohiji. Upozoravao sam da se u Srbiji ponovo formira vladajuća porodična oligarhija koja želi da menja ustavno uređenje države...
Gospodine Dragišiću, molim vas da se držite teme. Prošlo vam je već četiri minuta, a vi ne govorite o onome zbog čega ste se javili - vi ste se javili da stavite primedbu na zapisnik sednice Osmog vanrednog zasedanja i potpuno ste promašili, vi govorite o zapisniku Prve sednice Drugog redovnog zasedanja, održane 2, 3, 4. i 8. oktobra. Molim vas da vodite računa o kom zapisniku govorite. Vi ste potpuno promašili zapisnik. Osim toga, govorite o onome što nije na dnevnom redu. Nemojte da posle ispadne da sam ponovo zlonameran prema bilo kome, pa ni vama, ali vi uopšte ne znate o čemu govorite. Molim vas da privedete kraju vaše izlaganje, koje ćemo staviti na glasanje.
To što jedanput dođete trezni na početak sednice ne daje vam za pravo da drugima solite pamet, a drugo, taj zapisnik, koji sada treba da usvojimo, na prošloj sednici, kada ste bili upozoreni da ste prekršili Poslovnik jer ga niste stavili na usvajanje, vi ste skupštinskom većinom rekli da niste prekršili Poslovnik. Ja sam možda pogrešio zapisnik o kome se radi, ali se sada svakako radi o usvajanju zapisnika. Molim vas da mi omogućite da dovršim ono što sam imao. Vi ste sada na ova četiri minuta potrošili još minut i po ubeđujući se ko je u pravu.
Kako ćemo mi odlučivati o primedbama zapisnika sa Osme sednice, kada vi iznosite primedbe na sasvim drugi zapisnik, sa druge sednice.
Kada budemo odlučivali o tom zapisniku, odlučivaćemo o mojim primedbama na taj zapisnik. Nije valjda da ćete zaboraviti na moje primedbe dok dođemo do tog zapisnika? Ili hoćete da kažete da se danas uopšte ne usvaja zapisnik sa prethodne sednice. Dakle, jasno je da je služba koja je pravila zapisnik, da li namerno ili slučajno, potpuno pogrešila razloge za moje isključenje sa sednice. To još jednom govori u prilog tezi da se ovde, u Srbiji, stvara nova porodična oligarhija. Očigledno je da predsednik Skupštine i službe koje su pod njegovom kontrolom imaju zadatak da spreče svakoga ko želi da progovori bilo šta o tome. Poslednja sednica koja je održana, na kojoj je usvojen taj poslovnik, način na koji je predsednik vodio sednicu, kako je štitio lik i delo novog diktatora u Srbiji, kako je štitio delo njegove supruge - govori o tome da ćemo imati diktaturu kakvu Srbija do sada nije zapamtila. To treba još jednom reći, u prilog tome da bi svima bilo jasno, a nadam se i onima koji sede danas u većini DOS-a, koji toga još uvek nisu svesni. Ustavne promene ...
Gospodine Dragišiću, izričem vam opomenu. Vi ste se javili da saopštite primedbe na zapisnik, a posle sedam minuta vi i dalje govorite o onome što s tim primedbama nema nikakve veze.
Vi, predsedniče, očigledno ne razumete o čemu govorim. Govorim o argumentaciji u prilog svoje tvrdnje da je vaša služba, očigledno namerno, pogrešila kada je navela razloge za moje isključenje.
Gospodine Dragišiću, to ne može biti predmet rasprave. Treba da istaknete neslaganje sa zapisnikom ...
Kada biste vi ćutali, to ne bi bio predmet rasprave.
Ja vas opominjem, posle prve izrečene opomene, da ili istaknete primedbe na zapisnik ili da prekinete raspravu o onome što nije na dnevnom redu.
Prvo, vi treba da znate jednu stvar: čovek ne može sam sa sobom da raspravlja. Mogu da raspravljam sa nekim ko ima protivargumente. Ako vi ovo nazivate raspravom, u raspravi smo samo vi i ja, ali ne oko teme o kojoj ja govorim, nego o tome što vi hoćete sebi da napravite kvaziargumente, da mi oduzmete reč, da mi ne dozvolite da govorim. Samo je o tome rasprava. Onda ćete reći kako ste tolerantni. Molim vas da me pustite da završim ono što sam hteo da govorim. Zaista, preterujete u onome što radite. Vi se trudite ovde da izgledate fini. Svim poslanicima ovde, naročito poslanicima iz Srpske radikalne stranke, lepite etiketu kako su nekulturni i nevaspitani, a vi, kada psujete poslanike ....
Samo kada to zaista jesu, kao vi u ovom momentu.
Zaista, počinjete da preterujete. Vaše ponašanje sada prelazi granice bilo koje tolerancije. Kada vi govorite poslanicima Srpske radikalne stranke da su nekulturni treba da se setite da vi psujete poslanike, da vređate poslanike. Čak ste rekli da pojedinim poslanicima glavobolja služi kao jedini dokaz da imaju glavu. To su vaše reči. Nemojte ovde da izigravate nekog ...
Napišite vi meni pismo, a sada govorite o onome zbog čega ste se javili.
Ja pisma ne pišem. Trebalo bi da vi napišete jedno pismo, pa da ga pošaljete na psihoanalizu, da vidimo šta će stručnjaci da kažu o tom pismu. Ako hoćete da budete predsednik Skupštine koga će uvažavati svi poslanici onda morate tako i da se ponašate, da vas poštuju poslanici, kako vaši, tako i opozicioni. Ne smete da se ponašate tako da izigravate nekog ko se trudi da svojim dosetkama zabavlja publiku i one koji ga gledaju. Time možete samo da ispadnete budala.
Gospodine Dragišiću, izričem vam drugu opomenu.
Šta će biti posle druge opomene?
Pročitajte u Poslovniku.
Ne, vi mi recite. Kažem vam da zaista preterujete. Vaše siledžijsko ponašanje na tom mestu na kojem sedite, jednostavno, ne može više da se toleriše. [[Žagor.]] Čekam da mogu da govorim.
Pokušajte da zainteresujete poslanike izlaganjem.
Meni uopšte nije cilj da zainteresujem bilo koga u ovoj sali. Moj cilj je da kažem ono što sam naumio. Da li to nekoga interesuje ili ne interesuje, to nije moj problem. Vaš je problem da obezbedite red u sali. Ovo nije pozorište, ovo je Skupština. Vaš je posao da obezbedite red u sali. Da ste mi dozvolili da govorim, ja bih odavno bio na svom mestu. Gospodine predsedniče, pošto, izgleda, ovo samo još vas interesuje, evo, objasniću vama kako se to stvara nova porodična oligarhija u Srbiji.
Gospodine Dragišiću, već imate dve opomene. Sami ste sad rekli da ćete govoriti o onome zbog čega se niste javili za reč i što nije na dnevnom redu. Javili ste se zbog primedaba na zapisnik. Posle dve opomene i sami ističete da ćete kršiti Poslovnik. Upozoravam vas na moguće posledice, za koje vi sami želite da budu izvedene po Poslovniku, a to su: oduzimanje reči, udaljenje sa sednice zbog nepristojnog ponašanja ...
Šta je ovde bilo nepristojno?
Razumem da je to vaša politička strategija, ali ste me pitali šta sledi i ja sam odgovorio.
Dobro. Recite sad vi meni šta je bilo nepristojno u onome šta sam rekao.
Rekli ste da ćete govoriti o stvarima koje nisu na dnevnom redu.
I to je nepristojno?
To ste vi rekli. Pogledajte i sami zapisnik.
I to je nepristojno?
To je kršenje Poslovnika. Možete govoriti samo o onome ...
Znači, to je nepristojno.
Nije nepristojno.
Zašto ste onda rekli da sam nepristojan?
Molim vas da nastavite.
Nemojte vi meni sad ovde da zalepite nešto, pa da mi kažete da nastavim. Ne možete tako da se ponašate. Ako hoćete da vas uvažavamo kao predsednika pričajte samo ono za šta ste ovlašćeni, niste vi ovlašćeni da dajete bilo kakve poduke poslanicima. Počinjete da preterujete. Tako možete da radite u svojoj stranci, kafani, možete bilo gde, ali u ovoj skupštini ne možete. Možda tako možete sa vašim poslanicima, sa drugim poslanicima ne možete. Ako ne možete da kažete šta je bilo nepristojno u onome što sam rekao, onda je makar elementarna pristojnost da se izvinite, jer ste slagali. Vi ste rekli da sam bio nepristojan. Hajde, objasnite mi šta sam nepristojno rekao. Ili objasnite ili se izvinite.
Vi niste izašli na govornicu da sa mnom vodite dijalog. Ućutite, gospodine narodni poslaniče. Ako ste pitali, saslušajte odgovor.
Prvo, ne možete tako sa mnom da razgovarate.
Nepristojno je upravo ovo što činite. Nepristojno je ne poštovati Poslovnik Narodne skupštine, jer se time ne poštuje institucija države. Vi upravo to činite.
Izmišljate.
Molim vas da završite svoje izlaganje u vezi sa primedbama na zapisnik ili ću vam oduzeti reč.
Izmišljate argumente. Ne možete vi nikome, pa ni meni, da kažete da ućuti. Ako mi tako ne govori moj otac ili moj pretpostavljeni, ne možete ni vi. (Predsednik: Očigledno, propustio je.) Jedini koji je u ovoj skupštini nepristojan to ste vi. I ako ova skupština ima i trunku nepristojnosti ili onoga što vi hoćete da kažete - cirkuske atmosfere, vi ste glavni krivac, jer vi tu atmosferu tolerišete. Umesto da ste mi dozvolili da završim ono što sam hteo da kažem, vi ste pretvorili primedbu na zapisnik u raspravu od 17 minuta. Za tih 17 minuta mogli smo već da pređemo na dnevni red. Vaša nepristojnost je ovde bez primera. Prošli predsednik Skupštine, koji je bio daleko inteligentiniji od vas, znao je kako da se ponaša na toj fotelji. (Glasovinerazumljivo.) Znam ja da njega najviše interesuje Ustav, nego se pravi fin. Pravi se da ga ne interesuje. E, za one koji su zaboravili, Ustav je pisala Zorica Radović, koja je bila član tzv. ekspertske grupe. Tajustav, prema tommodelu Republika Srbija mora da se rasloji na 6 federalnih jednicia. Federalne jedinice će imati .........
Gospodine poslaniče, oduzimam vam reč ... [[Žagor.]] Izvolite gospodine Vučuroviću, ali vas molim da ne promašite kao vaš kolega o kom se zapisniku radi. Izvolite.
Gospodine predsedniče, opet pokušavate da budete duhoviti. Da li ću da promašim temu ili ne videćemo kada dođem za govornicu. To što ste uradili je nepristojno i ja vam izričem opomenu. Imam primedbe na zapisnik sednice Osmog vanrednog zasedanja Narodne skupštene Republike Srbije u 2001. godini, održane 17, 18, 19, 20. i 24, ako je to što ste vi tražili. U zapisniku na strani 25. stoji: "U toku jedinstvenog pretresa narodni poslanici su osporili sledeće predloge Odbora za pravosuđe i upravu i v.d. Republičkog javnog tužioca (ako ih umirite ovo ću završiti za 15 minuta, ako ih ne umirite govoriću jedno sat vremena, pa vi sada vidite kako to ide) za izbor nosilaca pravosudnih funkcija, i to" - pa se onda navode imena poslanika koji su osporili izbor pojedinih sudija i tužilaca. Među tim imenima se nigde ne nalazi moje ime, a ja sam sa ove govornice osporio bar 20 kandidata za sudije i tužioce, a po izvodu iz stenograma se kaže - pošto lično ne znam kandidate o njima neću govoriti lično nego poimence, pa sam ih nabrojao: Zlatko Šulović - Valjevo, Radiša Matić - Kragujevac, Mirko Radosavljević - Kruševac, Olivera Sekulić - Šošdean, Veronika Vencel, Vojislav Isailović, Gordana Stojanović, Olivera Todorović, Branislava Vučković, Snežana Janjić, Borivoje Žunić, Aleksandar Panić, Mirjana Tadić i mnogo njih. Toga u zapisniku nema. Da stvar bude gora, o svima njima je odlučivano u paketu, a ne pojedinačno, kako nalaže Poslovnik Narodne skupštine. Vi ćete sada reći da nisam izričito tražio da se o njima glasa pojedinačno. Normalno da nisam tražio. To se podrazumeva. Svako onaj kome pomenete ime, kome izgovorite ime za ovom govornicom i kažete argumente zbog kojih ne može biti izabran, o njemu se mora glasati posebno. Tako da je izbor ovih koje sam pročitao, kao i Aleksandra Panića iz Titela, Mirjane Tadić i Korhec Tamaša, koji doduše nije izabran jer je neko drugi osporio njegov izbor, nije urađen na pravno valjan način. To je moja primedba. Evo, tri minuta i sići ću sa govornice.
Stavljam primedbu gospodina Vučurovića na glasanje. Molim vas da se izjasnite. Za 36, protiv 131, uzdržana tri, nije glasalo 25, ukupno 195 narodnih poslanika. Konstatujem da primedba na zapisnik nije usvojena. Da li još neko ima primedbu na zapisnik?Izvolite.
Hteo bih da stavim primedbu na zapisnik. Naime, evo o čemu se radi. Osporio sam više kandidata, oko 21. Rekao sam ovde, a i sada kažem, da ih osporavam zbog toga što se biraju prvo za predsednika suda. Znači, biraju se za sudiju i za predsendika suda odmah. Dao sam predlog da se u Skupštini prvo izaberu sudije, a kasnije predsednik suda. Naime, o čemu se radi? Ispalo je da osporavam sve, da samnajstručniji itd. Ne, samo sam rekao principijelno da osporavam ove kandidate, a među njima jedan nije izabran - a kada bi se taj javio smatrao bida sam ružne reči govorio o njemu. Međutim, dobro bi bilo da u ovom zapisniku stoji zašto sam ove kandidate osporavao.
Šta treba da stoji? (Poslanik se direktno obraća predsedniku i daje objašnjenje.) I? Stavljam primedbu gospodina Marjanskog na izjašnjavanje, molim vas da glasate. Za 31, protiv 124, uzdržanih 7, nije glasalo 32, ukupno 194 narodna poslanika. Konstatujem da Narodna skupština nije prihvatila ovu primedbu. Da li još neko ima primedbi na zapisnik? Ukoliko ne, stavljam na glasanje zapisnik sednice Osmog vanrednog zasedanja Narodne skupštine Republike Srbije u 2001. godini, održane 17, 18, 19, 20. i 24. septembra 2001. godine. Za 151, protiv 21, uzdržanih nije bilo, nije glasalo 24, ukupno 196. Konstatujem da je Narodna skupština većinom glasova usvojila zapisnik sednice Osmog vanrednog zasedanja Narodne skupštine Republike Srbije u 2001. godini. Primili ste zapisnik Prve sednice Drugog redovnog zasedanja Narodne skupštine Republike Srbije u 2001. godini, održane 2, 3. 4. i 8. oktobra 2001. godine. Čuli smo jednu od primedaba. Gospodin Dragišić je izneo primedbe na ovaj zapisnik, pa molim da se o ovoj primedbi izjasnite glasanjem, a zatim ćemo čuti da li ima i drugih primedaba na zapisnik sa ove sednice. Za 19, protiv 132, uzdržanih nije bilo, nije glasalo 45, ukupno 196. Konstatujem da Narodna skupština nije prihvatila ovu primedbu na zapisnik. Da li se još neko javlja sa primedbama na zapisnik Prve sednice Drugog redovnog zasedanja? Reč ima gospodin Nikolić.
Dame i gospodo narodni poslanici, na osnovu člana 85. iznosim primedbe na zapisnik, posebno na 13. i 14. stranicu zapisnika koji nam je dostavljen i smatram odgovornima predsednika i sekretara Narodne skupštine, koji su odgovorni i za verodostojnost zapisnika i za zakonitost u radu Narodne skupštine, zato što u zapisnik nisu uneli bitne podatke o radu sednice i odlukama koje su donete suprotno odredbama Poslovnika, a to znači nezakonito. Iznosim vam primedbe na zapisnik iz koga je proistekao odštampani tekst Poslovnika, prečišćeni tekst Poslovnika i to u skladu sa rednim brojem člana Poslovnika koji je nezakonito usvojen, a po tim članovima Poslovnika danas i na idućim sednicama, dok ovaj predlog ne bude oboren na Ustavnom sudu, mi ćemo nezakonito raditi. Prva primedba, u zapisniku na strani 13. piše da je Narodna skupština nezakonito, mimo odredaba Poslovnika, usvojila promenu člana 47. Poslovnika, koji uopšte nije bio predmet Predloga odluke o izmenama i dopunama Poslovnika Narodne skupštine Republike Srbije. Naime, narodni poslanik čiji ste amandman prihvatili i ušlo u zapisnik da je postao sastavni deo Predloga odluke, podneo je amandman na član Poslovnika koji uopšte nije menjan Predlogom odluke o izmenama i dopunama Poslovnika. Umesto da bude odbačen zato što se njime predlaže izmena Poslovnika, a ne izmena odluke koju ste usvajali onog dana, čak je iZakonodavni odbor koji je jedini od odbora dužan da brine o zakonitosti donošenja odluka, utvrdio da je amandman pravno moguć. Amandman koji ste usvojili postao je sastavni deo Poslovnika sada, a nije bio pravno moguć i trebalo je da na to upozore predsednik Narodne skupštine i sekretar Narodne skupštine. Zbog toga osporavam ovaj deo zapisnika kao deo sednice u kome se nezakonito radilo. To je bila prva primedba. Druga primedba....
Gospodine Nikoliću, moram zaista najprijateljskije da vas podsetim. Radi se o sledećem - kada se ističu primedbe na zapisnik onda se mora konstatovati neslaganje zapisnika sa činjenicama, neslaganje zapisnika sa onim što se na sednici dogodilo, ali ne možemo raspravljati, niti odlučivati o eventualnim povredama Poslovnika. To je nešto sasvim drugo. Dakle, vi se možete ne slagati sa odlukama Narodne skupštine, ali ako su one verno prenete u zapisniku, onda to nije prigovor na zapisnik. Molim vas da to imate u vidu u daljem izlaganju.
Moram da primetim dve stvari. Nemojte više da mi se obraćate prijateljski, jer vaši postupci prema našoj stranci i našoj poslaničkoj grupi nisu prijateljski i ne želim da se razlikujem od pripadnika svoje poslaničke grupe. Druga stvar, upozorio sam vas na početku da je u toku sednice bila i vaša dužnost, odnosno na savet sekretara Narodne skupštine, da obezbedite zakonito odvijanje sednice Narodne skupštine. Vi ste, gospodine predsedniče, prećutali sve povrede Poslovnika i dozvolili da jedan akt, akt po kome ova skupština i danas zaseda, bude usvojen na nezakonit način. Bila je dužnost sekretara Narodne skupštinei vaša, jer vi brinete o zapisniku, da u zapisniku navedete koje odredbe su amandmanima promenjene, a nisu zakonite. Vi ovde imate neke odredbe koje uopšte amandmanima nisu bile predlagane. Kako to da nas ne upozorite u zapisniku, gospodine predsedniče?
To sa zapisnikom nema nikakve veze.
Ima bogami. Usvojili smo amandmane narodnih poslanika Tomislava Panajotovića i Dragana Pavlovića, koji su govorili jedno. Posle toga amandmane narodnog poslanika Vojkana Tomića, koji su govorili drugo, a onda ste usvojili amandmane Zakonodavnog odbora, neovlašćenog odbora koji je govorio treće, mimo odredaba i amandmana Tomislava Panajotovića i Dragana Pavlovića. Hoćete da vam kažem jednu od tih odredaba? Na primer - rekli ste da član Vlade ima pravo da dobije reč kad god je zatraži i na njega se ne odnosi ograničenje izlaganja. Gospodin Tomislav Panajotović je predložio nešto sasvim drugo: predložio je da može da dobije reč preko reda i na njega se ne odnosi vreme za izlaganje. Usvojili ste da predlagač akta može neograničeno dugo da govori, a toga nije bilo u predlogu amandmana koji su postali sastavni deo Predloga poslovnika. Nemojte da me ubeđujete da to nije trebalo da bude predmet zapisnika. Na krajusedniceizašaojepredsednik poslaničke grupe DSS-a i iz glave pročitao nekakav amandman Zakonodavnog odbora. Zar nije trebalo da ga upozorite, kada mene već umete da upozoravate, da kažete - gospodine Mihajlov, vi niste ovlašćeni po ovoj tački dnevnog reda da govorite u ime Zakonodavnog odbora. Druga stvar, nije Zakonodavni odbor nadležan da utvrdi prečišćeni tekst jednog člana predloga, nego je to bio isključivo Administrativni odbor. To su vaši dvostruki aršini. Čak ste rekli - usvajamo amandman i to je ovo što vam je rekao gospodin Dejan Mihajlov. To sve stoji u stenografskim beleškama, gospodine predsedniče. Taj kraj sednice Narodne skupštine, na kome su usvojeni amandmani pretpostavljam Zakonodavnog odbora, jer se pojavilo lice koje nije ovlašćeno da govori u njegovo ime, je ličio na kaubojsku sednicu.
Gospodine Nikoliću, molim vas da počnete da govorite o onome zbog čega ste se javili, da izreknete primedbe na zapisnik i da predložite poslanicima izmenu onako kako ona treba da glasi, da bi Narodna skupština po Poslovniku o tome mogla da odlučuje.
Ukazujem na nezakonit rad Narodne skupštine koji ste prećutali i čak ste ga podstrekivali, davali reč. Vi ste rekli - čekamo izvestioca Administrativnog odbora, a onda ste rekli, evo gospodin Mihajlov ima reč u ime Zakonodavnog odbora.
Ali vi to, gospodine Nikoliću, možete navesti u predlogu za razrešenje predsednika Narodne skupštine, ističući da radi nezakonito, nesavesno itd, ali vas molim da govorite o onome što je na dnevnom redu.
Kada budete videli to, biće vas sramota što postojite uopšte, šta ste sve izgovorili za ovih godinu dana. Taj predlog je materijal kakvim se još Narodna skupština Srbije nije bavila do vas. Dakle, dozvolite mi da završim sa primedbama na zapisnik, gospodine predsedniče Narodne skupštine.
I konkretnim predlogom šta treba narodni poslanici da eventualno usvoje.
Dakle, dozvolili ste nezakonito da se izmene suštinski bitne odredbe Poslovnika koje su već bile sačinjene pre toga prihvaćenim amandmanima. Ja sam imao problema u četvrtak, u ime poslaničke grupe Srpske radikalne stranke, sa službom koju organizuje sekretar Narodne skupštine, koji je tri puta vraćao amandmane na predloge zakona koji su danas na dnevnom redu. Ovaj poslovnik je sada prilično nedorečen. Ne zna se više ko podnosi amandmane. Rekli biste podnose narodni poslanici, a sa druge strane amandmanima raspolaže isključivo poslanička grupa. Ja sam u ime poslaničke grupe predao amandmane, odredio koji će narodni poslanici biti izvestioci ...
Gospodine Nikoliću, i pored dve opomene, izričem vam prvu opomenu zvanično zbog toga što ne govorimo o Poslovniku, govorimo o zapisniku. Vi se možete neslagati sa Poslovnikom, ali ukoliko je zapisnik u skladu sa onim šta se i kako se radilo u Narodnoj skupštini, onda o tome treba jedino da govorite.
Dakle, kada ste mi već izrekli jednu, ja ću malo da zamolim moju porodicu da izdrži, a vi ćete izricati i drugu i treću, ali moram da kažem da je Skupština postala mesto u kome više nema zakona. Ovo je mesto bezakonja. Na silu ste usvojili Poslovnik Narodne skupštine i opravdavate ga zapisnikom o radu sednice Narodne skupštine, iako ste svesni toga da je vaš prvobitni predlog bio tako nedorečen, da ste morali da ga u toku same sednice još dodatno menjate da poslanici Srpske radikalne stranke ne bi imali pravo da govore za ovom govornicom. Samo vas upozoravam, ako ste vi dužni da obezbedite zakonitost u radu Narodne skupštine, nemojte da izmišljate opomene meni koji vam ukazuje kada sve Narodna skupština nije radila po zakonu, a usvojila je jedan akt. Iz tog akta proisticaće usvajanje zakona, pa čak i ovog veoma problematičnog zakona o radu koji je na dnevnom redu ove sednice Narodne skupštine. Kako da kažemo građanima Srbije da ćemo zakone usvajati na zakonom predviđen način, ako Poslovnik po kome mi radimo ne usvajamo na zakonom predviđen način, na poslovnikom predviđen način. Bitno su povređene odredbe Poslovnika, gospodine predsedniče, i to niste uneli u zapisnik sa sednice Narodne skupštine Republike Srbije. Mene bi bilo sramota da tako radim. Da je predsednik Narodne skupštine srpski radikal, ne bi dozvolio da ga predlagači toliko vuku za nos i za uši i ne bi dozvolio da se njegovo ime pominje kao ime čoveka koji je od ove skupštine napravio cirkus. Dobro ste to rekli jutros, a ne kažete da ste vi menadžer tog cirkusa. Zato vas molim, gospodine predsedniče ... (Milka Marinković, sa mesta: Daj ne lupaj više, ostavi me na miru da ne bi imao posla sa mnom.) Daće on meni Milka, a ti svoje grehe u Požegi time nećeš moći da opravdaš, da, da, koji su raznih priroda, te tvoje povrede. Zato vas upozoravam, a vi meni danas izričite opomene na osnovu Poslovnika koji nije usvojen u skladu sa zakonom. Te opomene, odnosno iz njih će proizaći neke druge posledice po materijalnu sigurnost moje porodice, ali ja ću to sve retroaktivno sa kamatom da naplatim, predsedniče Narodne skupštine, od ove trule vlade koja će danas imati veliki ispit pred poslanicima Narodne skupštine.
Trebalo bi da stavim na glasanje, međutim kako nije bilo predloga šta treba da se unese u zapisnik, zapravo nemam šta da stavim na glasanje. Nema, ima primedbi na Poslovnik sa kojim se vi slažete ili ne slažete, ali nema primedbi na zapisnik. Govorili ste deset, dvanaest minuta bez konkretnog predloga šta treba da se izmeni u zapisniku, pa nemam šta da stavim na glasanje. Da li još neko ima primedbe na zapisnik? Izvolite.
Moja je primedba još konkretnija nego primedba Tomislava Nikolića. Niste uneli u zapisnik da je Poslovnik izmenjen na protivposlovnički način. Morao je zapisnik da konstatuje da je usvojen amandman na član Poslovnika koji uopšte nije bio predviđen za izmenu po projektu izmena i dopuna. U tome je suština. Šta god da mi radite iza leđa, govorite samo o sebi, a ne o meni i možete beskrajno da izričite opomene i da kažnjavate novčano, poslanicima SRS usta ne možete začepiti. U zapisniku mora da stoji da je Narodna skupština izglasala prihvatanje amandmana narodnog poslanika Dragana Jočića na član Poslovnika koji prvobitnim projektom za izmene i dopune Poslovnika uopšte nije bio predviđen da se menja. Umesto kao predsednik Narodne skupštine da istogmomenta čim vam bilo koji narodni poslanik skrene pažnju na tako flagrantno kršenje Poslovnika odmah preduzmete mere da se to ispravi, a to se može ispraviti samo stavljanjem van snage Odluke o izmenama i dopunama Poslovnika, vi ovde pokušavate da se igrate sa strpljenjem Narodne skupštine i građana Srbije, na taj način što zamajavate govornike i što cepate dlaku na četvoro. Je li vam stavljeno do znanja da je prekršen Poslovnik, je li vam stavljeno do znanja da je na protivposlovnički način izvršena njegova izmena, stavljeno vam je do znanja da to nije konstatovano u zapisniku i vi se pravite da ništa ne razumete. Naravno, vi možete glasanjem i ovo da odbacite, vi sve možete glasanjem da odbacite, ali time samo jačate intenzitet kršenja pravnog poretka, time jačate bezakonje koje vlada Srbijom, a ne dovodite stvari u red.
Ovde takođe nije bilo konkretnog predloga šta treba da se izmeni, nije bilo predloga da treba to i to u zapisniku izbaciti, a treba to i to u zapisniku da stoji. To se pročita, zapiše i onda u zapisnik unese. Vi ne razumete šta se radi kada se usvaja zapisnik, niti šta zapisnik uopšte jeste. Šta ovde mogu da stavim na glasanje? Po Poslovniku sam dužan da stavim na glasanje, molim vas. Da li još neko ima primedbe na zapisnik? Po Poslovniku, izvolite.
Dužni ste da stavite moju primedbu na zapisnik na glasanje. Moja je primedba bila da se zapisnički nije konstatovalo da je Narodna skupština izglasala amandman narodnog poslanika Dragana Jočića na član Poslovnika koji po predlogu za izmene i dopune uopšte nije bio predviđen da se menja. To je jedna proširena rečenica, to je moja primedba na zapisnik i malo pre sam bio veoma jasan. Umesto što pravite te grimase iza mojih leđa, trebalo bi da slušate šta govorim.
Gde to treba da stoji? Čekajte, valjda je vama potpuno jasno kako se vodi rasprava o zapisniku. Strana ta i ta, iza toga i toga, gde to treba da se upiše? Dobro, stavljam poslanicima na izjašnjavanje, ali ipak moraju da znaju o čemu se izjašnjavaju. Za 51, protiv 115, uzdržan jedan, nije glasalo 34, ukupno 201. Konstatujem da Narodna skupština nije prihvatila ovu primedbu na zapisnik. Da li još neko ima primedbe na zapisnik sa Prve sednice Drugog redovnog zasedanja Narodne skupštine? Izvolite.
Na strani 6. zapisnika stoji: "Pre glasanja o povredi Poslovnika, narodni poslanik Tomislav Nikolić je zatražio utvrđivanje kvoruma. Kako elktronski sistem za glasanje nije bio u funkciji, predsednik je pozvao službu da izvrši prebrojavanje narodnih poslanika. Tada su narodni poslanici koji pripadaju Poslaničkoj grupi SRS napustili salu, a elektronskim putem je utvrđeno da postoji kvorum za rad i odlučivanje". Ovo je očigledan dokaz kakvim se vi sve falsifikatima služite, šta sve radite, čak i zvanični dokument kakav je zapisnik ove skupštine falsifikujete na taj način što ne navodite činjenično stanje, onako kako se dešavalo u Skupštini. Nije kvar u elektronskom sistemu bio, nego je taj kvar samoinicijativno, samovoljno proglasio predsednik Skupštine, kako to često čini i čemu često pribegava, kako bi mogao da manipuliše sa brojem glasova, sa izjašnjavanjem poslanika, sa svima nama koji smo u Skupštini. Tačno je bilo, i trabalo je u zapisniku da stoji, da se na predlog predsednika Skupštine pristupilo prebrojavanju, a ne izmišljati i govoriti ono što se uopšte nije dešavalo na toj sednici. To je nešto što je karakteristično za rad ovog parlamenta, kada predsedava, ili kada je predsedavajući čovek koji ima manire šibicara, čovek koji ima manire džeparoša, jer tu su maniri koji za tu vrstu i za taj soj ljudi važi. Ako neko nekome izvuče novčanik iz džepa, ako neko nekoga prevari na kuglici koju krije ispod šibica, onda taj odgovara pred zakonom, a predsednik Skupštine uporno to radi na taj način što nas sve vara na mnogo gori, na mnogo prizemniji način, nego što rade ljudi na ulici. Drugo, ovom zapisniku nedostaju govori i izlaganje predsednika Skupštine. To su oni čuveni govori, govori koji se odvijaju iza leđa poslanika. Trebalo bi, zašto, ako ništa drugo, bar u ovim zapisnicima da ostane šta ste sve govorili poslanicima SRS. Vaše pokrete ili gestikulacije iza leđa poslanika, to će na fotografiji ili na televiziji da vide građani Srbije, ali uvek treba u ovom zapisniku, pogotovu kada je poslanik SRS za ovom govornicom, uvek treba navesti u zapisniku šta ste vi, gospodine Maršićanin, komentarisali, kako ste se vi obraćali poslanicima, kako to tretirate poslanike SRS.
Hoćemo li da čujemo nešto o primedbi na zapisnik, šta gde nedostaje, šta je gde pogrešno upisano i šta treba da stoji, da bi narodni poslanici mogli da se izjasne?
Vama očito ne vredi govoriti, ja sam već završio sa prvom primedbom. Mogu da vam ponovim, ako želite, ali evo ponovo vam kažem, to je na strani 6. u prvom stavu, poslednje dve rečenice nisu tačne, nisu tačni navodi u ovom zapisniku.
A treba da stoji?
Treba da stoji da je na predlog predsednika Skupštine proglašena neispravnost elektronskog sistema za prebrojavanje i za glasanje. Tako treba da stoji, jer je tako bilo. Ne možete u zapisnik da unosite ono što nije bilo, ali to ste valjda čuli, valjda ste razumeli. Ako niste, napravite jednu pauzu, ili nekoliko svojih saradnika uzmite da to pročitaju, pa da se Skupština u svakom slučaju izjasni, dok vi ne saznate o čemu govorimo. Ono što je bitno, a to je suština mog prigovora, da u ovaj zapisnik ubuduće moraju da ulaze vaši govori, ili delovi vaših govora, kada govorite iza leđa poslanika. Onaj ko govori i ko tako radi, kao vi i sekretar, iza leđa, zna se kako ga u Srbiji zovu.
Stavljam na glasanje primedbu gospodina Mirčića na zapisnik Prve sednice Drugog redovnog zasedanja. Za 20, protiv 118, uzdržanih nije bilo, nije glasao 61, ukupno 199. Konstatujem da Narodna skupština nije prihvatila ovu primedbu. Ima reč gospodin Vučurović (primedba na zapisnik).
Dame i gospodo narodni poslanici, na strani 10. u poslednjem stavu i na strani 11. u prvom stavu napisane su i izrečene laži, kojima se vređa dostojanstvo narodnih poslanika. Na osnovu tih laži i izmišljotina, narodnim poslanicima, među kojima sam i ja, naneta je moralna šteta, a tu stoji da su Administrativni i Zakonodavni odbor utvrdili da se pismenima, koja su označena kao amandmani narodnih poslanika (to je prva izmena - narodni poslanici ne pišu pismena koja se označavaju kao amandmani, nego pišu amandmane), drugo, vređa dostojanstvo Narodne skupštine i narodnih poslanika, pojedinih državnih funkcionera, kao i drugih lica. A u stavu 1. na strani 11. stoji da su to amandmani Božidara Vučurovića na članove 1, 2, 3, 5, 6, 7, 8, 9, 10, 11, 12, 13, 14, 15, 16. i 17, što je ortodoksna laž. To je izmišljotina, kojoj nema mesta u ovom zapisniku, pa tražim da se ovo briše. Jer, amandman na član 1. kaže: "Odbor za privatizaciju i raspodelu dobiti". Amandman na član 5. kaže: "Član 5. se briše". I uglavnom kažu da se članovi brišu. Ako se član briše, a time se vređa nečije dostojanstvo, čast ...
Gospodine Vučuroviću, mi ne raspravljamo ovde o odluci Zakonodavnog odbora, već o tome da li je odluka Zakonodavnog odbora verno uneta u zapisnik. Molim vas da vodite računa o tome šta govorite i ne možemo ovde odlučivati po primedbi na zapisnik i eventualnim prihvatanjem izmeniti odluku Zakonodavnog odbora, koja je verno preneta u zapisnik. Molim vas da budete dovoljno razumni i da ovakve predloge Narodnoj skupštini ne dajete.
Vi, gospodine predsedniče, ili ne slušate, ili niste tu, što kaže gospodine Janjić. Ako vi kažete da laž može da bude sastavni deo jednog zapisnika, samo zato što su tu laž izrekli Zakonodavni i Administrativni odbor, onda to samo vama može da služi na čast. Ukazujem na laž kojoj nema mesta u ovom zapisniku. Tražim da se moje ime u ovom kontekstu iz toga izbriše. Ne možete pisati laž, ne možete pisati izmišljotine, ne možete pisati kvalifikative, ne možete ljudima deliti epitete i koješta. Kažem da se član briše, a vi kažete da se njime vređa dostojanstvo, to ne proverite i to uđe u zapisnik. Vi kažete da je Božidar Vučurović uvredio Skupštinu. Neka bilo ko od poslanika to potvrdi. To je napisano u zapisniku koji treba da ostane pokolenjima, to je sramota.
Stavljam na glasanje primedbu gospodina Vučurovića da ne treba pisati u zapisniku ono što se dešavalo na sednici Skupštine, jer po njegovom uverenju ... to je načelna primedba. Molim narodne poslanike da se izjasne. Za 40, protiv 109, nije glasalo 48, ukupno 197 narodnih poslanika. Konstatujem da Narodna skupština nije prihvatila ovu primedbu. Narodni poslanik Nataša Jovanović - primedbe na zapisnik.
Imajući u vidu celokupnu atmosferu od jutros i vaše ponašanje, gospodine Maršićanin, prema poslanicima poslaničke grupe SRS, a i vaš lični animozitet prema meni više puta iskazan, očekujem da pre nego što ukažem na primedbu na zapisnik sa Druge redovne sednice, vi kažete da to nije razumno. Ali, ja ću vas ubrzo uveriti da je moja primedba i te kako razumna zbog toga što se odnosi ne samo na moj stav ovde izrečen, nego na stav cele poslaničke grupe SRS. Dakle, primedba se odnosi na zapisnik na strani 12. stav 4, reći ću vam i vreme, to je bilo u 15,55, gde stoji, pošto je posle pauze utvrđen kvorum za rad i odlučivanje, da je sednica nastavljena u 15,55, a da se za reč javila narodni poslanik Nataša Jovanović, koja je, pozivajući se na član 1. Poslovnika, obrazložila razloge zbog kojih poslanici SRS neće učestvovati u daljem radu ove sednice. Ne samo da je ovaj deo zapisnika štur i nedorečen, nego vređa i dostojanstvo i celokupno zalaganje poslanika SRS, koji se više od 10 godina u Narodnoj skupštini Republike Srbije, preko svojih predstavnika, predstavnika naroda, bore za razvoj parlamentarne demokratije. Vi niste udostojili poslaničku grupu SRS u zapisniku sa te sednice ni jednom jedinom rečenicom iz celog mog izlaganja, a prenosila sam stav poslaničke grupe, da kažete zbog čega smo mi napustili sednicu. Znate, gospodine Maršićanin, ta sednica i sve ono što se tada dešavalo, kada je sada već važeći poslovnik, najrestriktivniji, usvojen, ostaće zabeleženo i upamćeno, mnogi će učiti i naučiti kako ne treba da se radi u Narodnoj skupštini i kroz 10, 20 i 50 godina. Zaista je neprimereno da vi ni jednom jedinom rečenicom u zapisniku ne ukažete na to što sam rekla zašto poslanici SRS napuštaju sednicu. Tog dana je kvorum bio na ivici, mnogi poslanici vladajuće koalicije i vladajućih grupacija nisu bili prisutni na sednici. Možda mnogi nisu mogli da prate putem direktnog TV prenosa šta se ovde dešavalo, pa ako ni zbog čega drugog, onda zbog narodnih poslanika, bez obzira iz koje poslaničke grupe dolaze, zapisnik treba da bude do kraja dorečen. Za razliku od toga, gospodine Maršićanin, vi na 13. strani, u prvom stavu, kažete (tad sam izašla i nisam pratila šta se u sali dešavalo jer sam unapred znala da će takav poslovnik biti izglasan, koji će pre svega da pokuša da utiče na poslanike SRS-a da nekim drugačijim rečnikom govore, koji bi se vama, možda, dopao, a vi od jutros vidite da to nije tako i da ni jedan poslovnik nas neće onemogućiti da iznosimo naše argumentovane primedbe) da ste se dogovarali sa poslaničkim grupama SPS-a i Stranke srpskog jedinstva da ograničite raspravu o amandmanima, a prethodno ste 250 uredno podnetih amandmana poslanika SRS-a odbacili kao amandmane koji navodno vređaju dostojanstvo Skupštine, pojedinaca, što nije tačno. Niste nam dozvolili da ih obrazlažemo. Nakon toga zapisnik je zabeležio da ste obavestili narodne poslanike kako ste sa njima imali nekakve dogovore. I to dogovore koji su tada bili u suprotnosti sa tada važećim, a i sada važećim poslovnikom da se prave dogovori, da se ograniči rasprava u pojedinostima i da se zadovolji neka forma, neko vreme. Videli ste da mi na takve dogovore nismo, niti ćemo ikada pristati, ali zato tražimo da se u zapisnik unese izneti stav SRS zbog čega nismo prisustvovali, a to je zbog toga što se ne slažemo sa ovako usvojenim poslovnikom, i zato što smo bili onemogućeni da branimo 250 uredno podnetih amandmana srpskih radikala.
Stavljam na glasanje primedbu narodnog poslanika Nataše Jovanović. Za 36, protiv 108, uzdržanih nije bilo, nisu glasala 52,ukupno 196 narodnih poslanika. Konstatujem da Narodna skupština nije prihvatila primedbu gospođe Nataše Jovanović. Primedbu na zapisnik ima i narodni poslanik Žarko Obradović.
Poštovani gospodine predsedniče, kolege narodni poslanici, na strani 13. zapisnika u stavu 3. nedostaje jedna konstatacija, pa bih molio da se unese, a to je konstatacija da je nakon izlaganja kolege Miloša Lukića, poslanička grupa SPS napustila sednicu Skupštine Srbije. Molim da se to unese u zapisnik.
Stavljam na glasanje primedbu narodnog poslanika Žarka Obradovića. Za 118, protiv 33, uzdržanih 6, nije glasalo 40, ukupno 197 narodnih poslanika. Konstatujem da je Narodna skupština prihvatila primedbu na zapisnik gospodina Žarka Obradovića. Po Poslovniku za reč se javio narodni poslanika Vojislav Šešelj.
U ime poslaničke grupe Srpske radikalne stranke izražavam sumnju u rezultate glasanja, zbog čega zahtevam da se glasanje ponovi.
Ponovićemo glasanje o primedbi Žarka Obradovića i zahtevu da se izmeni zapisnik sa Prve sednice Drugog redovnog zasedanja Narodne skupštine. Prvo, molim da utvrdimo kvorum, da ne bi bilo nedoumica. Imamo kvorum za rad Narodne skupštine. Molim poslanike da se izjasnimo o primedbi koju sam naveo. Za 110, protiv 37, uzdržanih 12, nije glasalo 8, ukupno 167 narodnih poslanika. Konstatujem da je Narodna skupština prihvatila primedbu narodnog poslanika Žarka Obradovića. Ima reč gospodin Kragović.
Imam primedbu na zapisnik sa Prve sednice Drugog redovnog zasedanja Skupštine Srbije u 2001. godini, održane 2, 3, 4. i 8. oktobra 2001. godine. Konkretno, na strani 22. zapisnika piše: "Posle završenog odlučivanja o amandmanima (znači, završena je rasprava o amandmanima), a pre glasanja o Predlogu odluke, narodni poslanik Dejan Mihajlov, kao član Zakonodavnog odbora i predstavnik predlagača, obavestio je Narodnu skupštinu da je Zakonodavni odbor, nakon što je razmotrio nesaglasno usvojene amandmane, a u cilju otklanjanja uočenih nesaglasnosti, utvrdio i Narodnoj skupštini podneo amandmane na član 1, 4. i 5. Predloga odluke, a zatim upoznao Narodnu skupštinu sa sadržinom amandmana". Ovde je očigledan prestup i kršenje ranijeg poslovnika i uopšte nekih pravila ponašanja. Jasno stoji da je završena rasprava o amandmanima, a onda jedan član Zakonodavnog odbora ustaje i predlaže nove amandmane 1, 4. i 5, koji nemaju nikakvog osnova za predlaganje. Još jedna stvar: ovi amandmani su predloženi u cilju otklanjanja uočenih nesaglasnosti. Znači da Administrativni odbor i Zakonodavni odbor nisu obavili svoju funkciju, nego su predložili da se usvoje neki amandmani koji su - kako vi kažete - nesaglasni sa Poslovnikom o radu. Ovakav predlog, odnosno ovakav tekst u zapisniku ubuduće ne bi trebalo da stoji. Imam i konkretan predlog da u poslednjem članu ovog zapisnika stoji da je Narodna skupština većinom glasova usvojila Predlog odluke o izmenama i dopunama Poslovnika Narodne skupštine Republike Srbije, pa se ova tačka briše, a dodaju reči: "Dejana Mihajlova i Dragana Jočića, a važiće samo za poslaničku grupu bračnog para Koštunica-Radović". Zašto tražim da se ovo unese u zapisnik? Zato što je ovo kao neki privatni poslovnik. Ima obavezu samo za ovu poslaničku grupu koja se trudila, jer je nezakonit način prihvatanja amandmana Dejana Mihajlova i Dragana Jočića, a potom i amandmani na čl. 1, 4. i 5, nakon rasprave o amandmanima gospodina Dejana Mihajlova. Tražim da se tekst koji sam naveo unese u zapisnik i da zapisnik važi samo za određenu poslaničku grupu, a ne za Narodnu skupštinu. Narodna skupština će raditi po nekom drugom poslovniku, jer je sasvim jasno da je protivpravno i protiv pravilnika koji je do sada važio usvojen Poslovnik o radu Narodne skupštine.
Ovo je još jedna od primedaba koja se ne može staviti na glasanje. Da li se još ko javlja za reč? (Iz sale: Svi ćemo se javiti za reč.) A, svi ćete se javiti za reč. E, pa onda, kao predsednik Skupštine, pre nego što vam dam reč, molim da objasnim način rada Narodne skupštine, što sam dužan da objasnim svim narodnim poslanicima, ne vama. Zapisnik je akt u koji se unosi, po Poslovniku, mogu da pročitam šta i kako, ono što se dešavalo na sednici, bitni događaji, bitne odluke i ono što je na Skupštini bilo. Primedbe na zapisnik mogu se, za svakog čoveka koji razumno razmišlja i koji poštuje Narodnu skupštinu, odnositi samo na eventualne činjenice da u zapisniku stoji nešto drukčije ili drugo od onoga što se na sednici Skupštine dešavalo ili što je odlučivano, ili je, eventualno, nešto od toga propušteno da se unese u zapisnik. Naravno, treba da sledi i predlog kako treba određeni tekst promeniti, ukoliko ne odražava verno ono što je bilo na Skupštini. Mi smo do sada slušali, uglavnom, neslaganja sa onim što se dešavalo. To ne može da bude predmet za svakog onog ko ima zdrave pameti u glavi, ne može biti predmet rasprave kada se raspravlja o zapisniku. Dakle, mi se možemo slagati ili ne slagati sa nečim o čemu se odlučivalo na sednici Skupštine, ili što se dešavalo, ali ono što je bilo, to mora da piše u zapisniku. Ja vas molim da to imate u vidu, jer smo veći deo vremena do sada, gotovo sat i po, potrošili na rasprave o tome što se nekom ne sviđa što je u zapisniku verno napisano ono što je zaista bilo na sednici. Ima reč gospodin Šešelj.
Prekršili ste član 28. Poslovnika. Vas taj član ne ovlašćuje da kategorišete narodne poslanike na one koji su zdrave pameti ili razmišljaju zdrave pameti i na one koji nisu zdrave pameti. Po članu 28. Poslovnika, vi ste dužni, pre svega najviše ste vi dužni, da se starate o striktnoj primeni Poslovnika Narodne skupštine. Ako vama nije najupečatljiviji problem sa ovim zapisnikom činjenica da ono što je bilo najvažnije na celoj prošloj sednici nije konstatovano u tom zapisniku, onda ste vi ovde osnovni problem. Vama nije problem što u zapisniku nije konstatovano da je usvojen amandman koji se nikako nije mogao usvojiti, jer se odnosio na član Poslovnika koji nije bio predmet rasprave, predmet dnevnog reda u vezi sa izmenama i dopunama. Šta je moglo biti teže od toga? Šta je upečatljivije od toga da zapisnik nije korektan, da nije validan, da ne izražava suštinu sednice? Zapisnik ne može konstatovati svaku izgovorenu reč, za to postoji stenogram, ali u zapisniku mora da se konstatuje sve što je bilo najvažnije na sednici. Vi od toga bežite, jer mislite da sa komotnom skupštinskom većinom možete da kršite i Ustav, i Poslovnik, i zakon, i sve što vam padne na pamet. Mi vam stavljamo do znanja da to ne možete. Sve dok vi sami ne intervenišete, kad je reč o striktnom kršenju Poslovnika, pa kad i sami pogrešite, tražite način da nešto ispravite, imaćete posla sa našim stalnim ukazivanjem i tamo gde imamo jake argumente, i tamo gde imamo slabije argumente, ali ih ipak imamo. Vi ne obavljate svoju funkciju kako treba.
Nisam vas opomenuo, iako niste prigovorili nikakvom kršenju Poslovnika. Vi ste ušli u neku polemiku, potpuno bezrazložnu. Zaista ne znam šta vi zapravo želite. (Vojislav Šešelj izlazi ponovo za govornicu.) Nisam vam dao reč. Nisam vas ništa pitao i nisam vam dao pravo da izađete za govornicu. Molim da napustite govornicu. Molim da napustite govornicu, jer vam nisam dao reč. Ja vas molim da uvažavate, pre svega, birače koje predstavljaju narodni poslanici. (Vojislav Šešelj, stoji van govornice: Tražim da se Skupština izjasni da ste prekršili član 28. Poslovnika, i to morate staviti na glasanje.) Izričem vam opomenu. Govorili ste, iako vam nisam dao reč. Izvolite, sedite. (Vojislav Šešelj iz čaše sa govornice baca vodu na predsednika Narodne skupštine i kaže: "Evo, da te operem malo". Zatim napušta salu.) To ste već radili u Saveznoj skupštini. Šta da radimo. Staviću... stavljam na glasanje - šta je to, ne znam da formulišem to što nije formulisano, ali dobro - prigovor na kršenje Poslovnika, odredbe člana 28. Poslovnika Narodne skupštine Republike Srbije. Hoćete li da me zamenite? Sačekajte da se završi glasanje, pa ću se obrisati. Za 15, protiv 122, uzdržanih nije bilo, nije glasalo 46, ukupno 183 narodna poslanika. Konstatujem da Narodna skupština nije prihvatila primedbu gospodina Vojislava Šešelja. Da li još neko ima primedbu na zapisnik? Hoćete li redom ovako, izvolite. Vi ćete mi dozvoliti da ja malo napravim red, da se ovaj svinjac sredi, a vi možete govoriti, pa ću zamoliti gospođu Mićić da nastavi vođenje sednice.
Gospodine predsedniče, ovo što radite u ovom domu stvarno nema smisla. Ne znam da li ima primera u parlamentarnoj praksi da se ovakvim rečima obraćate narodnim poslanicima i da dižete ovakvu tenziju u Narodnoj skupštini. Ako vam neko argumentovano, kao gospodin Šešelj, ukaže na povredu tog i tog člana Poslovnika, insistira da se glasa o tome, a vi na takav način sve to slijete, izričete opomene, to stvarno nema smisla.Ne znam šta vam je želja. Šta je vaša želja i ovog sekretara pored vas koji skače kao neki petao, joginac, nešto tako. Šta on hoće? Hoće fizički da se obračunava ovde sa poslanicima. [[Žagor.]] Imam konkretnu primedbu na stranu 4. zapisnika, koja ne odgovara istini, ako ćete mi dozvoliti da kažem. Znači, ovde je konstatovano da je nakon pauze utvrđen kvorum itd. i da je posle diskusije Zaharija Trnavčevića, odnosno u toku njegovog izlaganja, predsednik izrekao opomenu narodnom poslaniku Miroljubu Veljkoviću. To jednostavno ne odgovara istini. Vi ste mi prvu opomenu izrekli na prošlom zasedanju kada sam citirao Vladana Batića i vama čestitao izbor za predsednika, u stvari za upravnika zatvora (što mi pokazuje da ste već počeli da sprovodite tu funkciju) i kada sam pomenuo i citirao Vojislava Koštunicu, šta je rekao 1994. godine o onom postojećem poslovniku. Tada sam dobio prvu opomenu. U toku diskusije gospodina Zaharija Trnavčevića vi niste ovde konstatovali da je on fizički nasrnuo na mene i gospodina Stamenkovića, a opomenu ste mi izrekli u jednom sasvim drugom trenutku. Znači, ako vi ovo smatrate nekom opstrukcijom i ako u ovom zapisniku jednostavno ne iznosite istinu vi ovo falsifikujete za istoriju. Mislim da ovakvo vaše ponašanje... ne znam do čega će ovo da dovede.
Stavljam na glasanje primedbu koju je izneo narodni poslanik. Dobićete pravo replike, ali prvo moramo da glasamo. Za 17, protiv 115, uzdržanih nije bilo, nije glasalo 50, ukupno 182 narodna poslanika. Pravo na repliku zatražio je narodni poslanik Zaharije Trnavčević, izvolite.
Poštovani narodni poslanici, mislio sam da nikada više, a to sam i rekao, samo sam jednom govorio o povredi Poslovnika, ne izađem za govornicu da govorim o tim stvarima. Ali, ovde je danas ponovo ponovljena neistina i laž. Naime, za ovom govornicom sam prošlog puta rekao da se u stvari Poslovnik menja zbog ponašanja Srpske radikalne stranke, njenih poslanika koji zloupotrebljavaju odredbe dotadašnjeg poslovnika, i da se tome mora stati na put. Kada sam završio izlaganje pošao sam ovim istim smerom kojim sam sada i došao za govornicu i dva narodna poslanika, Dragoljub Stamenković i Miroljub Veljković, poslali su me u majčinu. To je cela istina. Dozvolite, ja sam zastao u čudu, šta to čujem od mojih kolega narodnih poslanika, koji su isto kao i ja izabrani od građana i naroda. Na to je narodni poslanik Dragoljub Stamenković ustao i vrisnuo: "Evo, udario me je!" To je čista gnusna laž. Ponavljam - čista gnusna laž. Ne bih nikada govorio o tome da se to ne ponavlja i ne širi kao da sam ja nasrnuo na Dragoljuba. Nikada se nisam ni sa kim tukao u životu, niti mislim da se tučem i fizički obračunavam. To je bila čista laž, neistina i neka ih je stid i sramota. Jednom i drugom poslaniku po godinama mogu da budem otac, ali i ne očekujem ništa drugo, nego da se tako ponašaju, jer im njihov inspirator, onaj koji je napustio ovu salu, daje naloge.
Pravo na repliku, narodni poslanik Dragoljub Stamenković.
Dame i gospodo, mislim da ste svi bili svedoci kada je gospodin Trnavčević u vidno alkoholisanom stanju nasrnuo na mene.
Gospodine Stamenkoviću, izričem vam prvu opomenu zato što ste naneli uvredu narodnom poslaniku Zahariju Trnavčeviću. [[Žagor, aplauz.]]
Bio je toliko pijan da zaista nije vodio računa o tome šta radi, a ja ga ...
Na osnovu člana [[žagor]] 103. izričem vam i drugi opomenu. [[Žagor, aplauz.]] Da li se još neko javlja za reč? Da li ima primedaba na zapisnik? Izvolite, gospodine Vučiću.
Dame i gospodo narodni poslanici, napravljena je materijalna povreda jednog akta, doduše našeg unutrašnjeg akta, ali akta koji ostaje dokument. Na strani 12. u redovima 4, 5. i 6. je izrečena materijalna neistina, kao i u četvrtom stavu u kome se govori da narodni poslanik Aleksandar Vučić koji se javio za reč zbog povrede člana 99. nije o tome govorio. Moram da kažem da sam o tome govorio, što vrlo jasno svedoče i stenografske beleške, ali je problem u tome što neki drugi nisu želeli o tome da govore, što im nije palo na pamet da slušaju, pa su mi zbog toga izrekli opomenu. Nijednu uvredljivu reč nisam izrekao. Nisam čak hteo ni da operem predsednika Narodne skupštine, koga je nemoguće oprati, pošto je sam izjavio gde živi i kako živi, i izrečena mi je opomena. Ali, nije tačno da mi je opomena izrečena zbog povrede člana 99. Poslovnika, već mi je opomena izrečena zato što je to želeo predsednik Narodne skupštine. U stenografskim beleškama ne postoji ni jedna jedina uvredljiva reč koju sam izrekao, niti da sam na bilo koji drugi način Poslovnik povredio. Takođe, nije tačno da nisam govorio, već sam se dva puta pozvao na član 99. i rekao zašto govorim o članu 99. Tražim da se izbriše umetnuta rečenica između dve zapete - "ali nije o tome govorio", jer se sećate svi dobro da sam govorio o onome što je govorio predsednik Skupštine kada je rekao da nekim poslanicima glava služi, odnosno vide da imaju glavu samo kada dobiju glavobolju, i to je valjda elementarno kršenje člana 99. Zato tražim da se ovakve stvari u zapisniku isprave. Imam ovde jedan ozbiljan problem. Sada ću vam objasniti koji je problem. Problem je u tome, ne samo moj već čini mi se svih poslanika u Narodnoj skupštini kojima mislite da izričete opomenu... Lako je bilo izreći Stevi Dragišiću opomene, lako je predsedniku.....
Molim vas da se vratite na temu. Izašli ste da pričate o povredi zapisnika, gospodine Vučiću.
Vratio sam se na temu i nemojte da me ispravljate nego me slušajte. Izrečeno mu je, iako ima petoro dece, pa dve plate mora da plati. Možete da izričete opomene, da oduzimate plate narodnim poslanicima, ali da znate da su zaista za psihijatriju oni koji aplaudiraju na to i koji se raduju tome što će neko da plaća jednu, dve ili tri opomene, vašoj drskosti i tome što ćete na svaki način da sklanjate poslanike sa ove govornice.
Vreme i tema.
Nema vremena. U 3,01 uhvatite da vičete vreme, a kada izađe Zaharije Trnavčević da govori šta mu padne na pamet za ovom govornicom, onda nema vremena i može do 3,50.
Gospodin Trnavčević je govorio manje od tri minuta. Možete proveriti u zapisniku kasnije. Stavljam na glasanje primedbu koju je izneo narodni poslanik Aleksandar Vučić na zapisnik. Za 27, protiv 112, uzdržanih nije bilo, nije glasalo 38, ukupno 177. Konstatujem da je Narodna skupština donela odluku da nije izvršena povreda zapisnika. Po Poslovniku, kao zamenik poslaničke grupe DOS - Demokratska stranka Srbije.
Po Poslovniku, na osnovu člana 102, želim da se Narodna skupština izjasni o povredi Poslovnika od strane predsedavajućeg, gospodina Maršićanina, što nije predložio meru isključenja sa sednice, zbog povrede reda na sednici, Vojislava Šešelja.
Stavljam na glasanje primedbu koju je izneo zamenik poslaničke grupe Demokratske stranke Srbije da je predsedavajući izvršio povredu iz člana 102. Za 114, protiv 12, uzdržanih nije bilo, nije glasalo 56, ukupno 182. Konstatujem da je Narodna skupština donela odluku da je predsedavajući prekršio član 102. i stoga stavljam na glasanje, kao predsedavajuća predlažem da Narodna skupština donese odluku da se izrekne mera udaljenja narodnom poslaniku Vojislavu Šešelju, zbog kršenja člana 101. Molim narodne poslanike da se izjasne glasanjem. Za 119, protiv 19, uzdržanih nije bilo, nije glasalo 44, ukupno 182. Konstatujem da je Narodna skupština donela odluku da se narodni poslanik Vojislav Šešelj udalji sa sednice. Kao zamenik poslaničke grupe, narodni poslanik Tomislav Nikolić.
Znam da ovde ima onih koji kod kuće ne govore mnogo pa koriste ovu govornicu, ali ja sam, kada je predsedavajuća završila svoje izlaganje, u toku njenog izlaganja, tražio reč povodom povrede Poslovnika. Međutim, gospođa ili gospođica je toliko žurila da izglasate ovu odluku da je povredila Poslovnik Narodne skupštine Republike Srbije. Naime, vi ste bili dužni, po stavu 3. člana 97, da mi date odmah reč kada ste završili svoje izlaganje. Vaše izlaganje se sastojalo u tome da ste predložili da Narodna skupština donese odluku o isključenju Vojislava Šešelja sa sednice Narodne skupštine. Ja sam onda prigovarao povredu Poslovnika i morali ste da mi date reč povodom te povrede, a da posle toga stavite na glasanje odluku koju ste predložili. Nisam u toku glasanja tražio reč. Vi niste pomenuli glasanje kada sam ja zatražio reč povodom povrede Poslovnika. U čemu se sastojala prethodna povreda Poslovnika koju sam hteo da prigovorim? Moralno je bilo, draga moja gospođo, da sačekate da o tome odluči Dragan Maršićanin. To što ste vi slučajno seli na tu stolicu kada je on izašao da ide radi sebe ili da se sredi taj svinjac, kako je on rekao, to vama ne daje pravo da odlučujete o daljemtoku sednice. Ako je neko uvređen u ovoj sali, izlazi za govornicu, pa kaže da je uvređen i traži da se o tome glasa, kao što je jedan poslanik o tome malopre rekao da ga je neko terao, ne znam gde. Otkud se vi osetiste toliko pozvanom da ekspresno, u roku od pet sekundi, bez davanja prava čak ni na povredu Poslovnika, donesete odluku na koju vaš prethodnik nije bio spreman. Da je ta odluka bila želja predsednika Narodne skupštine, predložio bi je odmah kada je bila aktuelna, a vi ste se sada, 20 minuta posle toga, setili da treba da donesete takvu odluku. Ne treba ovde minorne političke figure da rešavaju dalju sudbinu i Narodne skupštine Republike Srbije, i države, naše Republike Srbije, a u te minorne, osim dve relevantne stranke, sve vas ostale svrstavam. (Predsedavajuća: Vreme.) Možete vi da vodite unutrašnje poslove i spoljnu politiku, možete da radite u ovoj zemlji šta god hoćete, vi ste minorni, a i ovi koje svrstavam u velike sve su minorniji, zato što slušaju minorne.
Upozoravam vas na vreme i na temu. Javili ste se po povredi Poslovnika i mislim da to nema nikakve veze sa članom koji ste istakli.
Ima velike veze, ali ja ne pripadam Demokratskoj stranci ili Demokratskoj stranci Srbije, pa vas da slušam šta ću da radim, pripadam mnogo velikoj političkoj stranci na koju vaše ponašanje, gospođo Mićić, nikakvog uticaja nema, kao što uskoro u Srbiji vaše ponašanje nikom više neće biti važno. Gledajte da vas Srbija ne upamti po zlu, gospođo Mićić. Moraćete da se bavite onim poslom kojim ste se bavili pre ovih izbora.
Gospodine Nikoliću, vreme i tema, vreme i teme, vreme i tema. Istakli ste primedbu na član 97. stav 3, koji smatram da nisam prekršila. Isti član kaže: "Predsedniku, odnosno predstavniku poslaničke grupe koji želi da govori o povredi ovog poslovnika, predsednik Narodne skupštine daje reč odmah po završenom izlaganju prethodnog govornika". Pošto sam posle reklamiranja povrede Poslovnika bila dužna, kada je već izglasano da je došlo do povrede Poslovnika jer nije izrečena mera udaljenja, nastavila sam u tom pravcu i stavila na glasanje donošenje takve odluke, a ja sam takođe govornik, gospodine Nikoliću, razumete. Tek onda kada sam završila, vama sam dala reč i mislim da sam baš postupila u skladu sa članom koji ste naveli. Da li se još neko javlja za reč po povredi? Hoćete li da glasamo o povredi Poslovnika, hoćete li? (Tomislav Nikolić, sa mesta: Kada bude neko drugi došao tu gde vi sada sedite.) Dboro, sada narodni poslanik Stevan Kesejić, primedbe na zapisnik.
Sada više izgleda narodnim poslanicima ni vode ovde nema. Stavljam primedbu na povredu zapisnika, odnosno na netačno pisanje dela zapisnika na strani 12, gde se govori o merama koje su izrečene narodnom poslaniku Stevanu Kesejiću, dakle meni, i gde se govori o tome da je poslanik Stevan Kesejić, kome je predsednik saglasno odredba iz člana 101. i 102. posle izrečene dve opomene izrekao meru oduzimanja reči. Dakle, ova konstatacija bi mogla da se prihvati da se govori i o povredi člana 134, koju sam reklamirao prilikom izlaženja za govornicu. Dakle, radi se o tome da sam reklamirao povredu Poslovnika, još tada važećeg, člana 134, gde Narodna skupština, odnosno predsednik Narodne skupštine nije dao na glasanje povredu koju sam reklamirao. A radi se o tome da su drugi narodni poslanici, konkretno iz DOS-a, suprotno članu 134, iznosili amandmane drugih narodnih poslanika, odnosno moje amandmane i zbog toga sam tražio da se utvrdi povreda Poslovnika, jer se kasnije u raspravi meni to isto pravo nije omogućilo, dok se u isto vreme narodnim poslanicima iz DOS-ovske većine dozvolilo da raspravljaju o amandmanima koje sam podneo. Ukazujući na povredu Poslovnika, člana 134, gde stoji da samo narodni poslanik koji podnosi amandman ima pravo da raspravlja o tom amandmanu, kao i poslaničke grupe i Zakonodavni odbor, ali nikako ne drugi poslanici pojedinačno, ja zbog toga dobijam jednu, drugu opomenu i oduzimanje reči. Međutim, to ne stoji u zapisniku, ta geneza i proces koji se odvijao ovde u Narodnoj skupštini ne stoji i zbog toga tražim da se u zapisniku izmeni čitav tok i redosled kako se ne bi moglo tumačiti da je poslanik, o kome je ovde reč, Stevan Kesejić,napravio povredu iz člana 101, a povreda člana 101. govori o tome da se izriče onom narodnom poslaniku koji je prišao govornici bez dozvole predsednika Narodne Skupštine. (Predsedavajuća: Vreme.) Ovde nema vremena, ne. Dakle, da se ne bi stekao utisak u javnosti da sam kao narodni poslanik ovde iskoristio govornicu i govorio pre nego što sam zatražio i dobio reč, što nije tačno, ili da se ne bi stekao utisak da sam, i pored upozorenja predsednika Narodne skupštine, govorio o pitanjima koja nisu bila na dnevnom redu, a na dnevnom redu su upravo bili amandmani o kojima sam govorio, i da dalje ne oduzimam dragoceno vreme DOS-ovskoj većini koja je željna da donese ove zakone koji su ovih dana na dnevnom redu, a pre svega zakon o radu, ja ću ostati na ovom zahtevu da se zapisnik izmeni upravo sa ovim predlozima koje sam izneo.
Hvala, stavljam na glasanje primedbu koju je izneo narodni poslanik Stevan Kesejić. Za 30, protiv 106, uzdržanih nije bilo, nije glasalo 52,ukupno prisutno 188 narodnih poslanika. Konstatujem da Narodna skupština nije prihvatila primedbu na zapisnik koju je izneo narodni poslanik Stevan Kesejić. Primedba na zapisnik, izvolite.
Dame i gospodo, jedna konkretna primedba, na strani 10. i 11. konstatovano je da su meni odbačeni amandmani zbog vređanja dostojanstva Skupštine i šta je već tu nabrojano, državnih funkcionera itd, amandman 1, 2, 3. 4. i nabrajaju do 13, a na strani 15. se konstatuje da moj amandman na član 3. Narodna skupština nije prihvatila i govori se da je čak od 136 prisutnih, jedan glasao za, 129 protiv, jedan se uzdržao, a pet nije glasalo. Znači, nešto ovde konkretno nije u redu. Tekst na strani 11. i tekst na strani 15. sasvim se razlikuju i sasvim su suprotni. Ovde se konstatuje da su to odbačeni amandmani, a ovde da se o tim amandmanima glasalo. Tražim da se to proveri, šta se radilo i da se prava istina o ovome napiše. Da li je istina na strani 11. ili je istina na strani15, a očigledno je i mislim da je jasno.
U redu, mogu da se provere stenografske beleške, hoćete li da glasamo o vašoj primedbi? Stavljam na glasanje primedbu na zapisnik koju je izneo narodni poslanik Blažić. Za 26, protiv 109, uzdržana su četiri, nije glasalo 51, od 190 narodnih poslanika. Konstatujem da je Narodna skupština donela odluku da nije prihvaćena primedba na zapisnik koju je podneo narodni poslanik Blažić. Da li se još neko javlja za reč? Primedbe na Poslovnik, gospodin Janjić, dobro na zapisnik.
Dame i gospodo narodni poslanici, dobili smo u materijalu nešto ovako (narodni poslanik Slobodan Janjić za govornicom pokazuje papir sa kukastim krstom) i molio bih kamere da zabeleže. Pored toga što ste građanima dobro zavukli ruku u džep, ovim poslovnikom zavlačite i poslanicima ruku u džep. Za svaki slučaj, ja pare držim u džepovima pantalona, postavu sam skidao, pa ko želi neka zavuče, ali mora dublje. U ovom zapisniku sa prethodne sednice uopšte ne stoji da je gospodin predsedavajući za pojedine poslanike rekao da su bruka Narodne skupštine. Jesu pojedini poslanici bruka Narodne skupštine, jer pojedini poslanici rešavaju ukrštene reči, žvaću žvakaću gumu, čitaju novine, sede u bifeu, a ne učestvuju u radu. Tačno je. Ali, postoji i druga vrsta bruke, postoji i pijana bruka Narodne skupštine, a vi znate ko je to ovde u Skupštini. Drugo, predsednik je podsetio da su Administrativni i Zakonodavni odbor, razmatrajući amandmane podnete na Predlog odluke, konstatovali da se pismenima, koja su označena kao amandmani pojedinih narodnih poslanika, grubo vređa dostojanstvo Narodne skupštine i pojedinih poslanika. Da to nije tačno, dokaz stoji ovde: "Poslanička većina je dužna da obezbedi kvorum, a zbog nedostatka kvoruma, svi troškovi odbiće se od plate poslaničke većine". Šta je uvredljivo u ovom amandmanu, da ga vi odbacite i da ne uđe u proceduru? Možda je uvredljivo obrazloženje: "Od konstituisanja Narodne skupštine, poslanička većina vrši opstrukciju rada Narodne skupštine na taj način što sve sednice počinju sa zakašnjenjem od jednog sata, jer su poslanici DOS-a ujutru mamurni, umorni od noćnog rada,a u popodnevnim časovima poslanici, ili su za šankom skupštinskog bifea ili su na popodnevnom odmoru". Šta je tu uvredljivo i šta tu nije istina? Takve amandmane ste vi odbacivali, obmanjujete javnost da su uvredljivi.
I jesu uvredljivi, gospodine Janjiću, izričem vam opomenu na osnovu člana 103. i upozoravam vas da vam je isteklo vreme.
Ja se nisam nadao da ćete vi prvi posegnuti u moj džep. Dalje, u skupštinskom materijalu ste napravili jedan falsifikat. Ja sam napisao, svojim amandmanom sam tražio: "Predstavnik Vlade ne dobija reč kada je zatraži i nema pravo da govori, ukoliko ne prisustvuje celodnevnom radu Skupštine, odnosno svim poslaničkim izlaganjima". Predložio sam taj amandman da bi predstavnike Vlade naterali da slušaju poslanike i da sede ovde u klupi. Šta je uvredljivo u tom amandmanu? Ništa, jedino što vi smatrate da oni ne traba da sede ovde. Evo sledećeg amandmana: "O povredi poslovnika Narodne skupštine brine isključivo predsednik Narodne skupštine, s tim što mu je izričito zabranjeno da se konsultuje sa sekretarom". Pa šta je tu loše?
Gospodine Janjiću, vi ste se javili da date primedbe na zapisnik i sada raspravljate o svom amandmanu.
Raspravljam o amandmanima i o zapisniku, koje ste vi bez ikakvog razloga izbacili, a nema obrazloženja zašto.
I molim vas, pokažite mi, pošto ja jedina nisam videla šta ste pokazali na početku.
Pokazaću vam, samo kad završim govor, u hodniku.
Gospodine Janjiću, pošto sam čula da ste pokazali kukasti krst, sa natpisom DSS ispred, izričem vam drugu opomenu. Opomenu na osnovu člana 103.
O, vi ste se baš okomili na moj džep.
Takođe vas upozoravam da vam je isteklo vreme.
Vreme nije ograničeno.
Vreme je ograničeno, ne postoji jasna odredba, ali se primenjuje analogija kao o povredi Poslovnika. Jer, znate, da postoji neograničeno vreme, onda bi mogli da izađete i pričate 10 sati.
E, upravo hoću da pričam 10 sati, a ne vređam nikoga. To što vi izričete opomene, znam iz kog razloga to radite, pošto nam ne dozvoljavate da pričamo za skupštinskom govornicom, mi sa narodom komuniciramo na mitinzima, tako ćemo u petak, u 15,00 časova.
Pošto i ovo nema veze sa temom za koju ste se javili, bez obzira na vreme koje ste prekršili takođe, oduzimam vam reč, gospodine Janjiću, i molim vas da se udaljite sa govornice. Prvo da se izjasnimo glasanjem o primedbama koje je istakao narodni poslanik Slobodan Janjić, mada je to više bila rasprava o amandmanu. Za 7, protiv 107, uzdržan jedan, nije glasao 71, od 186 narodnih poslanika. Konstatujem da je Narodna skupština donela odluku da nije usvojena primedba narodnog poslanika Slobodana Janjića. Ima reč narodni poslanik Goran Cvetanović (primedba na zapisnik).
Dame i gospodo narodni poslanici, zaista je neverovatno šta sve možete da pročitate u zapisniku. Dugog dana rada, znači 3. oktobra 2001. godine, notirano je da prema evidenciji Službe Narodne skupštine sednici nisu prisustvovali, a nisu obavestili predsednika o sprečenosti, narodni poslanici, pa između ostalog, na kraju piše i dr Goran Cvetanović. Odgovorno tvrdim, moralno i u svakom pogledu, da sam bio na svim sednicama Narodne skupštine i aktivno učestvovao u radu, osim kada ste me neopravdano izbacili iz Narodne skupštine, tako da je prosto neverovatno. Vi ste možda vašim glasanjem, kao i uvek, hteli da dokažete da nisam bio u sali, da nisam bio tog dana na zasedanju. Meni samo nije jasno, vašeg sekretara Skupštine, iz DSS, zbog čega čuvate? Verovatno zbog lepote, jer očigledno, onaj posao koji treba da radi, on ne radi. Hvala.
Stavljam na glasanje primedbu koju je izneo narodni poslanik Goran Cvetanović. Molim vas da se izjasnite glasanjem. Ponašam se kao da je istakao primedbu na zapisnik, pošto je dobio reč po tom osnovu, razumete, nema drugog načina. Tako moram da radim. Za 31, protiv 85, uzdržanih 6, nije glasalo 68, ukupno 190 narodnih poslanika. Znači, nije usvojena primedba koju je izneo narodni poslanik Goran Cvetanović. Za reč se javlja narodna poslanica Gordana Pop-Lazić (primedba na zapisnik).
Dame i gospodo narodni poslanici, četvrtog dana rada Skupštine, na kojoj smo razmatrali Predlog odluke o izmenama i dopunama Poslovnika Narodne skupštine Republike Srbije, predsednik Narodne skupštine obaveštava Skupštinu da su amandmane povukli narodni poslanici Tomislav Panajotović i Dragan Pavlović, na član 13. (dva amandmana). A na strani 14. Narodna skupština, kada je došlo do glasanja o tim amandanima, nakon što su poslanici SRS napustili demonstrativno sednicu Skupštine, jer nam niste omogućili da obrazlažemo naše amandmane, Narodna skupština je većinom glasova (stav 2. na strani 14.) prihvatila amandmane narodnih poslanika Tomislava Panajotovića i Dragana Pavlovića na čl. 13, sa intervencijom učinjenom na sednici Zakonodavnog odbora. Na sedniciSkupštine, na kojoj se glasalo o amandmanima, izvršeno je pravno nasilje i niz nezakonitih postupaka, na kojoj je predsednik bio dužan da Skupštinu usmerava u tom pravcu da radi na zakoniti način. Međutim, on tu svoju dužnost, kao i mnogo puta pre toga, nije naravno obavio kako treba, a u odsustvu srpskih radikala nije imao ko da vas upozori da radite na nezakoniti način. Zbog toga je Tomislav Nikolić podneo Predlog odluke o stavljanju van snage Odluke o izmenama i dopunama Poslovnika Narodne skupštine Republike Srbije, u kojoj imate obrazloženje koje ste sve nezakonite radnje izvršili u toku glasanja po Predlogu ove odluke, a sada tražim od Narodne skupštine i od vas predsedavajući da u zapisnik uđe i to da nije jasno na koji to amandman Tomislava Panajotovića i Dragana Pavlovića se odnosilo, odnosno da li je postojao i treći amandman, jer mi taj amandman nismo imali.
Molim Narodnu skupštinu da se izjasni o primedbi narodnog poslanika Gordane Pop-Lazić. Stavljam na glasanje primedbu. Za 29, protiv 99, uzdržan jedan, nije glasao 61, ukupno prisutno 190 narodnih poslanika. Konstatujem da nije usvojena primedba narodnog poslanika Gordane Pop-Lazić. Narodni poslanik Petar Jojić, primedba na zapisnik.
Dame i gospodo narodni poslanici, nije suvišno što se danas osvrćemo na verodostojnost zapisnika sa prethodne sednice, da oni koji se staraju o stvarnosti, o istinitosti zapisnika, o njegovoj autentičnosti, ubuduće povedu malo više računa jer, u svakom slučaju, poslanici SRS-a ne bi inače ukazivali niti bi stavljali brojne primedbe na ovaj zapisnik. Dame i gospodo narodni poslanici, na strani 10. poslednji pasus, predsednik Skupštine je komentarisao, prema ovom zapisniku, da su odbijeni predlozi amandmana, nazvao ih je "pismena". Na strani 11. takođe, naziva ih, prema ovom zapisniku, da su to "pismena". To nikada ne može biti "pismeno" kada narodni poslanik podnese predlog amandmana. On se ima kvalifikovati i označiti samo kao predlog amandmana. A, taj predlog amandmana Skupština može prihvatiti ili odbiti. Prema tome, ne možemo se ponašati kao ljudi koji nemaju odgovornost. U ovoj skupštini ima dosta diplomiranih pravnika, a sekretar Skupštine i služba koja o ovome vodi računa u svakom slučaju ima pravo, ali i obavezu da o svakom amandmanu i o sadržini zapisnika, takođe i služba koja vodi i priprema zapisnike, mora tačno, precizno to da uradi. Ni jedno slovo se ne sme falsifikovati. S druge strane, odbijeni su takođe predlozi amandmana narodnih poslanika. Ja sam uložio 14 amandmana. Međutim, ni jedne reči u ovom zapisniku nema iz kojih razloga je Zakonodavni, nakon toga i Administrativni odbor dao ovaj predlog. U obrazloženju i u zapisniku mora se za svaki predlog amandmana navesti iz kojih razloga je za ovaj amandman predloženo da se ne prihvati. Dakle, sadržina mora biti istaknuta. Ako toga nema, ovo je jedno apsolutno ništa i ovako nije dozvoljeno, da se u zapisniku samo naznače brojevi, a da se ne kažu razlozi. Ako bi bilo tako i sudija bi mogao da izrekne smrtnu kaznu, a da ne da nikakvo valjano obrazloženje. Izreka sa obrazloženjem treba da bude usklađena i ona mora biti sadržana. Osim toga, dame i gospodo narodni poslanici, dobro se sećate da je bilo primedaba na ove predloge amandmana, ali da su i predlozi amandmana koji nisu uvršćeni niti su prihvaćeni da se o njima raspravlja bili parafrazirani i citirani od reči do reči. U ovom zapisniku ne piše koji je poslanik to govorio na toj sednici. Govorim o zapisniku sa te sednice. Nema ni jedne reči koje je primedbe taj narodni poslanik uputio na ove amandmane i koji ih je citirao od slova do slova. Zbog toga ubuduće smatram i ne prihvatam da je ovo verodostojan zapisnik. Nikada se sa tim neću složiti jer mi je dobro poznato kako su vođene sednice i, s druge strane, šta je ko rekao i mora se dati valjano obrazloženje da bi poslanicima bilo jasno. A i služba koja radi i priprema sednice i vodi zapisnike, ubuduće i te kako treba da vodi računa više nego što je to do sada bio slučaj. Otvorila se rasprava, dame i gospodo, nemojte da vam to bude čudno. Ukazala se potreba i dobro je što smo otvorili raspravu po pitanju verodostojnosti, da nam se više ne bi poturali falsifikati. Hvala lepo.
Stavljam predlog na glasanje (Petar Jojić: Nisam tražio glasanje.) Niste tražili, ali po Poslovniku piše da mora. Stavljam na glasanje predlog. Za 11, protiv 108, uzdržanih nema, nije glasao 71, od ukupno 190 narodnih poslanika. Konstatujem da Narodna skupština nije prihvatila ovu primedbu. Narodni poslanik Dragan Tomić - primedba na zapisnik.
Poštovana gospodo narodni poslanici, bez namere da učestvujem u ovom delu rasprave, ali jednostavno sam morao da izađem za govornicu i da svi zajedno konstatujemo jednu činjenicu: gotovo svi opozicioni poslanici u raspravi koja je vođena nekoliko dana oko izmena i dopuna Poslovnika Narodne skupštine konstatovali su činjenicu da je definitivno prekršen Ustav Republike Srbije i to su konstatovali nabrajajući članove Ustava. Nigde u zapisniku nema ni jedne konstatacije koja je izneta od strane opozicionih poslanika. Ni jednog člana Ustava kojeg smo mi ovde citirali. Neki od članova Ustava su navedeni i u poslaničkim legitimacijama, a čini mi se da su tu najveća kršenja tako što je usvojen ovakav način rada, sa ovim novim poslovnikom. Mislim da je to jedna od suštinskih primedaba koja ne postoji u ovom zapisniku. Nema nikakve konstatacije tim povodom i mislim da bi trebalo oko toga ponovo da se izjasnimo - da li je to trebalo da bude u ovom zapisniku ili ne. Mi smo u toj raspravi, koja je vođena nekoliko dana, gotovo u svim diskusijama pomenuli činjenicu da će biti uskraćeno pravo, da je time uskraćena izborna volja određenog dela biračkog tela da za ovom govornicom izrazi svoje mišljenje, da kaže stav biračkog tela, da iznese određeni predlog. Konstatovali smo činjenicu da narodni poslanik, bilo kog saziva, može napisati predlog zakona, ali ne može samoinicijativno da piše amandman. To može samo poslanička grupa. Znači, dali smo konstataciju kršenja Ustava Republike Srbije. Te konstatacije u ovom zapisniku nema. Molim da se tim povodom izjasnimo.
Molim narodne poslanike da se izjasnimo o ovom prigovoru. Za 52, protiv 106, uzdržanih pet, nije glasalo 28, ukupno 191 narodni poslanik. Konstatujem da Narodna skupština nije prihvatila ovaj prigovor. Da li još ko ima prigovor na zapisnik? Izvolite.
Dame i gospodo narodni poslanici, analizirajući zapisnik, imam određene primedbe koje se odnose na sledeće. Predsednik je uvek u svom izlaganju davao napomene da su pozvani članovi Vlade, ali u zapisniku nijedanput nije evidentirano ko je od članova Vlade bio prisutan, u koje vreme, što je vrlo bitno da stoji u zapisniku zbog toga što članovi Vlade i ulaze i izlaze u određenom periodu. Dobro bi bilo da imamo evidenciju o tome. Razlozi su vrlo bitni, da se zna kad je koji član Vlade bio prisutan na sednici. To je moja primedba. Zatim, nije evidentirano kada je nedostajao kvorum. Mislim na satnicu. Ima samo u dva-tri navrata da je postojao kvorum, odnosno da je funkcionisala Skupština. O prisutnosti, o kojoj je govorio gospodin Cvetanović, treba ponovo glasati. Goran Cvetanović je bio prisutan na sednici Skupštine.
Stavljam na glasanje ovu primedbu na zapisnik. Za 49, protiv 106, uzdržanih nema, nije glasalo 38, ukupno 193 narodna poslanika. Konstatujem da Narodna skupština nije prihvatila ovaj prigovor.
Dame i gospodo narodni poslanici, pravo je čudo da u samom dolasku do govornice, kao poslanik Srpske radikalne stranke, nisam dobio opomenu, iako nisam izgovorio nijednu jedinu reč. Upravo je takva atmosfera i takvo vođenje sednice Narodne skupštine od strane predsednika Narodne skupštine. Mislim da u ovom zapisniku sa prethodne sednice nedostaju dve stranice koje bi obuhvatile sve ono što je u svom radu i ponašanju učinio predsednik Narodne skupštine Republike Srbije gospodin Maršićanin. Ne razumem da se sve što je on činio ne prikaže u zapisniku, da verno odslika pravo stanje, pravi tok sednice Narodne skupštine Srbije pod vođstvom predsednika Narodne skupštine Republike Srbije. Ako je bilo televizijskog prenosa, građani Srbije su mogli da vide kako se vodi sednica, na koji način se vređaju poslanici Srpske radikalne stranke, kako im se dobacuje, na koji način se omalovažavaju. Zašto se to krije u zapisniku? Mislim da je zapisnik strahovito štur. Oštećeni smo da, kaonarodni poslanici, imamo sve na uvid u zapisniku. Ne razumem strah od tog zapisnika. Čemu strah. Mislim da je predsednik Narodne skupštine gospodin Maršićanin svojim ponašanjem izazivao i vređao narodne poslanike i da je glavni krivac za sve incidentne situacije. Više puta je u toku sednice zloupotrebio funkciju predsednika Narodne skupštine. U stvari, on je glavni menadžer cirkusa u Narodnoj skupštini.
Da li ste završili, niste ništa rekli o zapisniku, zato vas pitam. Nema šta da stavim na glasanje, i pored najbolje volje. Da li se još ko javlja po zapisniku? Znam gospodina. Znam da mu je teško da izađe da govori po nalogu, ali šta ćemo.
Nije teško, gospodine predsedniče, zato što sam uveren da dokumentacija koju dobijam od vas nije potpuna. Ovo što ću govoriti odnosi se na zapisnik, strana 11. stav 1, gde se govori o odbijanju amandmana poslanika Srpske radikalne stranke na predlog Zakonodavnog odbora i Administrativnog odbora, kao i o izlasku predsednika poslaničke grupe Srpske radikalne stranke dr Vojislava Šešelja. U zapisniku se ne konstatuje da je, ne navodeći koji je član Poslovnika u pitanju, u svom izlaganju o povredi Poslovnika predsednik poslaničke grupe Srpske radikalne stranke hteo da ukaže na to da ni Zakonodavni odbor po članu 46. Poslovnika, ni Administrativni odbor po članu 67. Poslovnika Narodne skupštine, nemaju pravo da daju ovakve preporuke. Postavlja se pitanje zašto. Ako već imate stenograme, kako vi kažete, zašto ne prikažete pravu istinu i u zapisnicima, radi onih koji će sutra čitati ove zapisnike i na osnovu njih tražiti stenograme o tome šta je ova vlast radila.
Nije bilo konkretnog predloga. Nemam šta da stavim na glasanje.
Dame i gospodo narodni poslanici, poštovani građani Srbije, vidite kako i danas kršite ovde u Skupštini vođenje sednice Narodne skupštine, jer na primedbe poslanika Vitomira Plužarevića niste pojedinačno o nedostacima zapisnika, nego ste zajednički to konstatovali i glasali. Drugo, mnogo je puta za ovom istom govornicom, znači i u protekloj sedmici, bilo toliko pogrdnih reči i toliko zloupotrebe na račun poslaničke grupe Srpske radikalne stranke, izrečenih od drugih poslanika, a vi to uopšte niste konstatovali ni u jednom zapisniku. Treće, dame i gospodo, amandmani koje sam dao, od jedan do rednog broja 15, svi su odbijeni, ali u stvari trebalo je da Zakonodavni i Administrativni odbor za sve te amandmane daju određeno obrazloženje. Ovo obrazloženje koje su dala ova dva odbora za celu poslaničku grupu SRS, za sve njihove amandmane, je u stvari neprihvatljivo, jer mi svojim amandmanima uopšte nismo vređali dostojanstvo Narodne skupštine. Prema tome, bilo je potrebno obrazložiti i moje amandmane, ali i amandmane poslaničke grupe SRS, odnosno zbog čega se oni odbijaju. A ne ovako kao što ste uradili, maltene cela poslanička grupa nije...
Poslaniče Živanoviću, molim vas da istaknete primedbe na zapisnik, a ne na rad Zakonodavnog odbora od pre 15 dana.
Predsedavajući, mislim da govorim o zapisniku, vrlo decidno: "Predsednik je podsetio da su Administrativni i Zakonodavni odbor, razmatrajući podnete amandmane na Predlog odluke, konstatovali da se pismenima (što je nedopustivo, kako ste to napisali) koja su označena kao amandmani pojedinih narodnih poslanika grubo vređa dostojanstvo Narodne skupštine, narodnih poslanika i pojedinih državnih funkcionera, kao i drugih lica i da su, saglasno članu 99. stav 1. Poslovnika, zaključili da predlože Narodnoj skupštini da ova pismena odbaci bez razmatranja." Molim vas, ni u jednom svom amandmanu nisam vređao ni dostojanstvo Narodne skupštine Republike Srbije, a ni dostojanstvo ijednog funkcionera. Zato tražim da se Skupština o ovome izjasni.
O ovome ne može da se izjašnjava Narodna skupština. Nemam šta da stavim na glasanje jer vi vodite načelne rasprave, vi prigovarate odlukama Zakonodavnog odbora, o kojima se izjašnjavala Narodna skupština pre 15 dana. Vi niste istakli ni jedan jedini prigovor niti predlog šta u tekstu zapisnika kome prigovarate treba da stoji. Pri tome, vi sve dobro o tome znate i samo pokušavate da zamlaćujete građane koje ovde predstavljate. Da li još neki narodni poslanik ima primedbu na zapisnik? Izvolite. Da čujemo vaš domaći zadatak.
Dame i gospodo narodni poslanici, stavljam tri primedbe na zapisnik sa Prve sednice Drugog redovnog zasedanja i zahtevam da se o svakoj primedbi posebno glasa, a ne u paketu kako je to uradio predsedavajući u slučaju narodnog poslanika Vitomira Plužarevića. Prva primedba jeste načelna i odnosi se na sve zapisnike koje dobijamo od strane ove DOS-ove skupštine, od većine, a koja kaže da se navodi koji se poslanici javljaju za reč. Međutim, ono zbog čega dajem primedbu i tražim da se o tome Narodna skupština izjasni jeste da se nigde iz ovoga, sem taksativnog navođenja koji narodni poslanici su izlazili za ovu govornicu u toku načelne rasprave, ne vidim ko je podržavao određeni zakonski projekat o kome je vođena rasprava, a ko je bio protiv u toj načelnoj raspravi. Ovde se samo taksativno navode brojevi, imena narodnih poslanika koji su učestvovali u načelnoj raspravi povodom pojedinih predloga zakona, izmena i dopuna zakona koji se raspravljaju u ovoj Narodnoj skupštini. Druga primedba se odnosina to što je na predlog Zakonodavnog i Administrativnog odbora Narodna skupština bez ikakvog pretresa odbila da raspravlja o velikoj većini amandmana koje su narodni poslanici SRS, koristeći zakonsku mogućnost, dali na razmatranje Narodnoj skupštini. Oni su okvalifikovani kao - pismena, a ne kao - amandmani. Međutim, kao takvi su uredno zavedeni u pisarnici Narodne skupštine. Onjima je i jedan i drugi nadležni odbor vodio raspravu. Znači, ne mogu se okarakterisati i dati im kvalifikativ pismena, nego samo amandmani. Odbori koji su bili nadležni da o tome raspravljaju ne mogu da donesu odluku i da predlože Narodnoj skupštini da se o tome uopšte ne vodi nikakva rasprava, nego da se ti amandmani odbiju. Jedino što odbori mogu, što se može, je da kažu da su amandmani pravno mogući ili nisu, da predlože da se shodno tome Narodna skupština o amandmanima izjasni, a ne odbori. Prema tome, ni to nije navedeno, kao i zašto, takođe. Treća primedba, preko koje se stalno prelazi, a treći put ukazujem da ne stoji da narodni poslanik dr Cvetanović nije prisustvovao sednici, jer se ima dokaza, podataka, putem skupštinske službe može da se utvrdi, da je isti bio i tražim da se utvrdi da je bio i da se izvrši popravka i dopuna ovako loše sačinjenog zapisnika.
Stavljam tri primedbe na glasanje. Prvo prvu. Za 23, protiv 124, uzdržanih nije bilo, nije glasalo 50, ukupno prisutno 197. Konstatujem da Narodna skupština nije prihvatila prvu primedbu. Zatim drugu. Molim da se izjasnite. Za 22, protiv 117, uzdržanih nije bilo, nije glasalo 59, od 198. Konstatujem da Narodna skupština nije prihvatila ovu primedbu. Zatim treću. Molim da se izjasnite. Za 23, protiv 114, uzdržanih nije bilo, nisu glasala 63, ukupno 200. Konstatujem da ni ova primedba nije usvojena. Da li se još neko javlja za reč po zapisniku? (Niko.) Stavljam na glasanje zapisnik Prve sednice Drugog redovnog zasedanja Narodne skupštine Republike Srbije u 2001. godini, održane 2, 3, 4. i 8. oktobra 2001. godine, sa prethodno usvojenom primedbom narodnog poslanika Žarka Obradovića. Molim narodne poslanike da se izjasne. Za 132, protiv 16, uzdržanih 25, nije glasalo 27, ukupno prisutno 200 narodnih poslanika. Konstatujem da je Narodna skupština većinom glasova usvojila zapisnik Prve sednice Drugog redovnog zasedanja Narodne skupštine Republike Srbije u 2001. godini, održane 2, 3, 4. i 8. oktobra 2001. godine, sa prethodno usvojenom primedbom narodnog poslanika Žarka Obradovića. Dame i gospodo narodni poslanici, primili ste ostavke Aleksandra Pravdića na funkciju potpredsednika Vlade Republike Srbije i Obrena Joksimovića na funkciju ministra zdravlja i zaštite životne okoline u Vladi Republike Srbije. Saglasno članu 203. stav 3. Poslovnika Narodne skupštine Republike Srbije, o ostavkama je obavešten predsednik Vlade Republike Srbije. Da li članovi Vlade, Aleksandar Pravdić i Obren Joksimović, žele da obrazlože ostavke? (Aleksandar Pravdić: Ne.) Podsećam vas da je članom 203. stav 4. Poslovnika, Narodne skupštine predviđeno da Narodna skupština na prvoj narednoj sednici konstatuje, bez pretresa, da je član Vlade podneo ostavku i da se o tome ne odlučuje. Saglasno članu 203. stav 4. Poslovnika Narodna skupština konstatuje da je Aleksandar Pravdić podneo ostavku na funkciju potpredsednika Vlade Republike Srbije i da je Obren Joksimović podneo ostavku na funkciju ministra zdravlja i zaštite životne okoline u Vladi Republike Srbije. Prelazimo na utvrđivanje dnevnog reda. U sazivu ove sednice, koji vam je dostavljen, sadržan je predlog dnevnog reda sednice. Pre utvrđivanja dnevnog reda sednice, saglasno odredbama Poslovnika, potrebno je da odlučimo o predlozima za stavljanje na dnevni red akata po hitnom postupku i o predlozima za izmene i dopune predloženog dnevnog reda sednice. Najpre predlozi za razmatranje po hitnom postupku. Odbor za pravosuđe i upravu predložio je da se po hitnom postupku stavi na dnevni red tačka.Razrešenja i prestanak funkcije sudiji i predsedniku Ustavnog suda Republike Srbije, sudijama i nosiocima javnotužilačke funkcije. Stavljam na glasanje predlog Odbora za pravosuđe i upravu da se po hitnom postupku stavi na dnevni red tačka. Razrešenja i prestanak funkcije sudiji i predsedniku Ustavnog suda Republike Srbije, sudijama i nosiocima javnotužilačke funkcije. Za 131, protiv nije bilo, uzdržanih 27, nije glasalo 42, ukupno 200. Konstatujem da je ovaj predlog prihvaćen. Vlada Republike Srbije predložila je da se po hitnom postupku stavi na dnevni redPredlog zakona o izmenama Zakona o osnivanju javnog preduzeća za istraživanje, proizvodnju, preradu i promet nafte i prirodnog gasa, koji je podnela Narodnoj skupštini 18. oktobra 2001. godine. Stavljam na glasanje predlog Vlade Republike Srbije da se po hitnom postupku stavi na dnevni red Predlog zakona o izmenama Zakona o osnivanju javnog preduzeća za istraživanje, proizvodnju, preradu i promet nafte i prirodnog gasa. Za 76, protiv 77, uzdržanih 6, nisu glasala 42, ukupno 201. Konstatujem da Narodna skupština nije prihvatila ovaj predlog. Narodni poslanik Tomislav Nikolić predložio je da se po hitnom postupku stavi na dnevni red Predlog odluke o stavljanju van snage odluke o izmenama i dopunama Poslovnika Narodne skupštine Republike Srbije, koju je Narodna skupština usvojila 8. oktobra 2001. godine. (Tomislav Nikolić: Hoću da obrazložim.) Po Poslovniku nemate pravo, jer se ne vodi rasprava i nema obrazloženja. Obrazloženje su narodni poslanici dobili u materijalu. Stavljam na glasanje predlog narodnog poslanika Tomislava Nikolića da se po hitnom postupku stavi na dnevni red Predlog odluke o stavljanju van snage Odluke o izmenama i dopunama Poslovnika Narodne skupštine Republike Srbije. Za 59, protiv 129, uzdržanih nije bilo, nije glasalo 17, ukupno 205. Konstatujem da Narodna skupština nije prihvatila ovaj predlog. Po Poslovniku, gospodin Nikolić.
Dame i gospodo narodni poslanici, predložio sam da se današnji dnevni red dopuni predlogom jedne odluke koja bi bila stavljena na dnevni red po hitnom postupku. Predsednik Narodne skupštine vas je obavestio da ja nemam prava da izađem za ovu govornicu i da obrazložim svoj predlog. Član 87. Poslovnika glasi: "O predloženim izmenama i dopunama dnevnog reda obavlja se pretres u kome mogu učestvovati samo predlagač promene dnevnog reda, odnosno ovlašćeni predstavnik grupe predlagača". Ja sam predložio promenu dnevnog reda. Nisam predstavnik grupe predlagača, nego predstavljam sebe samog i imam pravo da govorim tri minuta, da pokušam da vas ubedim u to da ovaj predlog odluke treba da stavite na hitni postupak. Zaista više nema smisla ovako bezočno da lažete Narodnu skupštinu i javnost Srbije, gospodine predsedniče Narodne skupštine.
Što se laganja tiče, gospodine Nikoliću, neka javnost prosudi iz sledećeg: mi nismo odlučivali o izmenama i dopunama dnevnog reda, niste to predložili, odlučivali smo o hitnom postupku, u kome nemate pravo da predlog obrazložite. Član 87. se na to ne odnosi. Ukoliko želite da se o činjenici ko je ovde koga slagao izjasni Narodna skupština, odnosno o tome da li je bilo povrede Poslovnika, molim da se izjasnite. Ne tražite, onda nastavljamo rad. Predlozi za povlačenje pojedinih tačaka iz predloga dnevnog reda sednice. Narodni poslanik Branislav Ivković, predsednik poslaničke grupe Socijalističke partije Srbije predložio je da se iz predloženog dnevnog reda sednice povuče 12. tačka - Predlog zakona o radu, koji je Narodnoj skupštini podnela Vlada Republike Srbije 20. septembra 2001. godine. Izvolite.
Dame i gospodo, poslanici poslaničke grupe Socijalističke partije Srbije, proučavajući predloženi zakon o radu, sagledavajući predložene članove Zakona o radu, upoređujući sa postojećim, važećim članovima i ocenjujući stavove pojedinih sindikata koji zastupaju interese radnika, odlučili su da kao poslanička grupa predlože vama da se zakon o radu povuče sa ove sednice i da se preporuči Vladi Republike Srbije da u narednom periodu, pregovarajući sa relevantnim sindikatima u Republici Srbiji, pripremi novu varijantu zakona o radu. Jasno je da ovaj zakon o radu suštinski zadire u stečena prava zaposlenih i pre svega onih koji nisu zaposleni, koji tek treba da budu zaposleni. Zadire toliko da se pre svega kolektivni ugovor stavlja potpuno van snage, jer se poslodavcima dopušta da putem pravilnika o radu i ugovora o radu regulišu sve odnose. Mi ocenjujemo da je predloženi zakon o radu u kontinuitetu poreskih propisa koje ste doneli ovde u proletnjem zasedanju, u kontinuitetu Zakona o privatizaciji, u suštini zakon koji stavlja ključ u bravu i otvara vrata kolonijalnom odnosu i položaju Republike Srbije i zaposlenih u Republici Srbiji. Nekoliko bitnih činjenica koje zadiru u stečena prava ne odnose se samo na kolektivni ugovor, odnose se i na ustavnu obavezu, pravo svakoga da bude zaposlen time što se ne obavezuje poslodavac da oglašava radna mesta, potrebe za popunjavanjem, sve do jednog zaista tragičnog poteza, kada je u pitanju natalitet u Republici Srbiji, a to je da se porodiljama u suštini obezbeđuje svega tri meseca pravo na punu platu. Predsedavajući, da li vi primećujete ove dame koje sede na mestu Rake Radovića? Samo tri meseca puni lični dohodak od sto procenata, kao obavezu poslodavca, a preostalo do 12 meseci 70% iz budžeta, naravno, ukoliko bude dovoljno sredstava. Međutim, uvažene dame poslanice bi trebalo da znaju da je do sada bilo za treće dete pravo porodilje na dve godine. U ovom predlogu, uvažene dame poslanice, u zakonu o radu ne postoje te dve godine nego samo godinu dana. Uostalom, iskoristio sam svoja tri minuta, umoran sam od prethodnih rasprava. Mislim da svako od vas ima i te kako razloga da glasa o povlačenju zakona o radu iz procedure, jer dovoljno je reći da smo svi na njega podneli preko 250 amandmana. Znači, radi se o zakonu koji bukvalno stavlja ključ u bravu i otvara vrata kolonijalnom položaju Republike Srbije i kolonijalnom, takoreći robovlasničkom, položaju zaposlenih u preduzećima. Hvala lepo.
Nema predstavnika predlagača, idemo na odlučivanje. Molim vas da se izjasnite o predlogu predsednika poslaničke grupe SPS-a - skidanje sa dnevnog reda Predloga zakona o radu. Molim vas da se izjasnite glasanjem. Za 60, protiv 96, uzdržanih 39, nije glasalo 13, a ukupno 208 narodnih poslanika. Konstatujem da Narodna skupština nije prihvatila ovaj predlog. Narodni poslanik Marijan Rističević predložio je da se iz predloženog dnevnog reda sednice povuče 13. tačka - Predlog odluke o obrazovanju anketnogodbora Narodne skupštine Republike Srbije, radi sagledavanja stanja u oblasti proizvodnje i prometa duvana i duvanskih proizvoda, koji je podnela grupa od 40 narodnih poslanika poslaničke grupe DOS- dr Vojislav Koštunica - Demokratska stranka Srbije 14. septembra 2001. godine. Da li narodni poslanik gospodin Rističević želi reč? Izvolite.
Dame i gospodo narodni poslanici, mi iz Koalicije Vojvodina smo sa puno uvažavanja pročitali ovaj predlog odluke osnivanja anketnog odbora koji treba da sagleda stanje u proizvodnji duvana i prometu duvanskih prerađevina. (Tomislav Nikolić, sa mesta: Jeste li i za đubrivo ...) Kada budem raspravljao o đubrivu, onda ću pomenuti i tebe.
Gospodine Rističeviću, izričem vam opomenu.
Ali, gospodine predsedniče, trebali ste izreći i njemu. Čast mi je da platim takvu kaznu.
Molim vas da se saslušamo i da radimo ozbiljno.
Ponavljam, mi smo sa puno pažnje razmotrili ovaj predlog i zdušno bismo ga podržali da nije nekoliko stvari u ovom predlogu odluke. Prva stvar je vreme podnošenja predloga. Datum podnošenja predloga pomenuo je predsednik Skupštine, a to je 14. septembar. Ovde ima i starijih predloga, kao što su predlozi Skupštine Autonomne Pokrajine Vojvodine koji su stari po šest meseci. Tačno je da su se stekli poslovnički uslovi da se ovaj predlog nađe na dnevnom redu, ali takođe su se stekli uslovi da se vojvođanski zakoni, odnosno predlozi zakona, nađu na dnevnom redu. Takođe su se stekli uslovi da se predlozi nekih opozicionih poslanika nađu na dnevnom redu. Dakle, trebalo je poštovati neko vreme, neki datum podnošenja predloga. Drugo što je nama zasmetalo u ovom tekstu odluke - prejudicira se krivica. Ukoliko nema amandmana, mi ćemo čvrsto glasati protiv ovog predloga, jer se u tekstu prejudicira krivica Vlade Srbije. Kao dokaz se nudi pisanje strane štampe, to znači "Nacionala". Od kada je to "Nacionalu" stalo do srpske države? Čiji interes se brani "Nacionalom"? "Nacional" brani interese samo švercerskih lobija koji su oštećeni upravo činjenjem Vlade Republike Srbije, i ovo može biti njihova osveta. Da podsetim, Vlada Republike Srbije, samo u jednom mesecu, naplatila jena 800 tona duvana doprinose, poreze i akcize, dok u prethodnih pet godina stara vlada je naplatila svega na 700 tona. Za pet godina! A nova Vlada Republike Srbije naplatila je 800 tona za jedan mesec, ako je to njena krivica, a u tekstu odluke se prejudicira ta krivica, a kao dokaz se nude napisi u stranoj štampi. Treća stvar koja nam smeta da bismodo kraja podržali ovaj predlog je sastav odbora koji ne odgovara snazi i odnosu snaga u ovoj skupštini. Stekli su se svi uslovi da se iz nekih političkih razloga Vlada, koja je zaslužna za suzbijanje šverca duvana, proglasi krivcem. Četvrto što nama smeta je vremenski period koji bi se ispitivao prema ovoj odluci. Taj vremenski period obuhvata samo vreme od kada je došla nova Vlada Republike Srbije. Mislim da u tekstu odluke treba da se unese amandman kojim bi se obuhvatio period stare vlade, kada je šverc bio očigledan. Bojim se da se ovde radi o politici, odnosno politikanstvo može zemlju da vrati nazad, a zemlja je važnija od svake politike. Hvala.
Predlagač, izvolite.
Poštovani predsedavajući, dame i gospodo uvaženi poslanici, ako je već sve istina ovo što je rekao predlagač da se ova tačka skine sa dnevnog reda, ne vidim zašto bi Vlada bila protiv toga da se o tome raspravlja. Ako je istina da je suzbijena nelegalna trgovina, da su tokovi nelegalne trgovine stavljeni pod kontrolu, zašto bi se onda Vlada plašila jednog ovakvog predloga i zašto gospodin Rističević ovo i predlaže. Naprotiv, ovo je onda u interesu Vlade da pokaže koliko se u stvari uradilo na suzbijanju svega toga i, jednostavno, mi smo, u trenucima kada je bilo dosta govora o tome, o postojanju nelegalne trgovine, očekivali da Vlada koja tvrdi da nije odgovorna za to što se dešava, već da je smanjila i da čini sve da se to smanji, očekivaliod same Vlade ili od predstavnika stranaka koje podržavaju Vladu da dođe do toga da oni sami predlože jedan ovakav odbor, kako bi otklonili sve nedoumice da li neko podržava ili ne podržava nelegalnu trgovinu duvanom i duvanskim proizvodima u Srbiji. Anketni odbor nije taj koji će utvrđivati ustavnost i zakonitost, to nije njegova nadležnost, on treba da pokrene inicijativu da utvrdi niz drugih stvari - za koliko sredstava su oštećeni budžeti Savezne Republike Jugoslavije i Srbije, i, ukoliko postoji nelegalna trgovina duvanom,jednostavno da se otklone sve nedoumice. Mi ne želimo da verujemo u pisanje, ne "Nacionala", već "Gardijana" i "Fajnenšl tajmsa", a to su daleko ozbiljniji listovi nego što je "Nacional". Ne želimo da verujemo u njihove tvrdnje. Jednostavno, mi očekujemo da se otklone sumnje sa jedne mlade demokratske vlasti u Srbiji da se ovde radi nešto što nije po zakonu, jer je to važno isto tako i za ugled ove države u Evropi i međunarodnoj zajednici. Mislimo da je zato svrha ovog odbora da se otklone te sumnje, da anketni odborutvrdi da li postoji ovo ili ne postoji, da se time otklone sumnje sa vlasti. Mi ne želimo kao deo ove vlasti, a DSS jeste član DOS-a, da budemo umešani u nešto, ako postoji nelegalna trgovina duvanom. Što se tiče sastava odbora, o tome može da se raspravlja, a mi smo predložili da najveća poslanička grupa DOS ima najviše, da ostale poslaničke grupe imaju manje i da sve novoformirane poslaničke grupe, ukoliko ih bude do donošenja odluke,imaju po jednog člana, jer smatramo da sve stranke i sve poslaničke grupe moraju da učestvuju u donošenju jedne ovakve odluke. Mene, moram da kažem, a verujem i sve moje kolege koji su potpisali ovu odluku, čudi to što neko jednostavno neće da da priliku da sam sa sebe skine odgovornost za postojanje nelegalne trgovine. Sve ovo, i ovaj predlog za skidanje ovoga sa dnevnog reda, samo nas utvrđuje u stavu da smo bili u pravu kada smo podneli ovaj predlog da se utvrdi da li to zaista postoji ili ne postoji u Srbiji.
Hvala lepo. Stavljam na glasanje predlognarodnog poslanika Marijana Rističevića da se iz predlogženog dnevnog reda povuče 13. tačka - Predlog odluke o obrazovanju anketnog odbora Narodne skupštine Republike Srbije radi sagledavanja stanja u oblasti proizvodnje i prometa duvana i duvanskih proizvoda. Za 21, protiv 149, uzdržanih 6, nije glasalo 15, ukupno 191 narodni poslanik. Konstatujem da Narodna skupština nije prihvatila ovaj predlog. Ima reč gospodin Vladan Batić (još jedan predlog, u okviru predloga za skidanje sa dnevnog reda).
Poštovani gospodine predsedniče, uvažene dame i gospodo narodni poslanici, kao predstavnik predlagača, Vlade Republike Srbije, predlažem da se iz predloženog dnevnog reda povuče Predlog zakona o izmenama i dopunama Krivičnog zakona Republike Srbije, jednostavno iz razloga celishodnosti, odnosno usaglašavanja sa Krivičnim zakonom SRJ. Objasniću u dve rečenice šta to znači - kada je zakazivana ova sednica Republičkog parlamenta i kada je Vlada Republike Srbije predložila da se izmene i dopune Krivičnog zakona uvrste u dnevni red, nije bilo najava da će biti promenjen savezni Krivični zakon. Poenta cele priče je da se saveznim Krivičnim zakonom određuju vrste krivičnih sankcija. Savezni Krivični zakon je do sada poznavao kao krivičnu sankciju, između ostalog, i smrtnu kaznu, a u pogledu kazne zatvorom predviđao je maksimalnu vremensku kaznu od 20 godina zatvora, kao kompenzaciju za smrtnu kaznu, odnosno 15 godina zatvora, kao najvišu ili najdužu vremensku kaznu. Predlogom na saveznom nivou, izmenama saveznog Krivičnog zakona, koji će biti na dnevnom redu Saveznog parlamenta prekosutra, predviđeno je ukidanje smrtne kazne i predviđeno je da se maksimalna vremenska kazna sa 20 godina zatvora poveća na 40 godina. Pošto predlagač nije imao mogućnosti da se po pitanju vremenskih kazni, odnosno krivičnih sankcija, u republičkom zakonu kreće van okvira predviđenih za krivične sankcije saveznim zakonom, mi smo jedino mogli da za ona krivična dela, za koja je predviđena smrtna kazna, predložimo kaznu zatvora od 20 godina, ne dužu. Sada, sa ovim izmenama saveznog Krivičnog zakona, pruža se mogućnost da se za najteža krivična dela izrekne kazna zatvorom duža od 20 godina, odnosno maksimalno 40 godina zatvora,. Da bi bila pružena mogućnost da se ovaj predlog usaglasi sa tim izmenama, smatram racionalnim da za nekoliko dana iz procedure bude povučen Predlog zakona o izmenama i dopunama Krivičnog zakona, do donošenja, ponavljam za nekoliko dana, saveznog Krivičnog zakona. Hvala vam.
Hvala lepo. Konstatujemo da je predlagač Predloga zakona o izmenama i dopunama Krivičnog zakona Republike Srbije, koji je podnela Vlada Republike Srbije, povučen ... Ima reč gospodin Tomislav Nikolić (povreda Poslovnika).
Dame i gospodo narodni poslanici, trebalo je da dobijem reč odmah posle ministra pravde, možda bismo izbegli povredu Poslovnika, koja je ovog časa učinjena. Naime, član 86. stav 3.Poslovnika Narodne skupštine kaže: "Predlozi za povlačenje pojedinih tačaka iz predloženog dnevnog reda dostavljaju se najkasnije 24 časa pre određenog početka sednice Narodne skupštine". Pa, ako neko treba da zna kako se ovde, u ovoj skupštini, radi, onda bi to trebalo da bude ministar pravde, onda bi to trebalo da bude predsednik Narodne skupštine, onda bi to trebalo da bude sekretar Narodne skupštine. Prestanite više da povređujete Poslovnik Narodne skupštine Republike Srbije. Ovaj predlog zakona je u proceduri već nekoliko meseci. Nije noćas Savezna vlada odlučila da promeni savezni Krivični zakon, pa je zbog toga ovako. Prihvatili bismo da je tako i ne bih ni izlazio za ovu govornicu, prihvatili bismo, naravno, da zastane Narodna skupština Republike Srbije i da naši zakoni i savezni zakoni budu usklađeni. Ali, ovo kao da su zemlje Beneluksa donele odluku da menjaju krivični zakon, pa to sadanas zaustavlja ovog časa, ovog momenta, stigao je neki telegram. Nije tačno, odavno se govori i u stručnoj, i u opštoj javnosti, da se priprema predlog izmena saveznog Krivičnog zakona. Mi smo ovde ovlastili Saveznu skupštinu da donese savezni Krivični zakon, mi smo to skinuli sa sebe, najpre Crna Gora, i ona, pa je povukla svoju saglasnost. Nije ni bitno, na kraju krajeva. Ali, ovog časa ministar nije mogao da povuče predlog akta koji se nalazi u skupštinskoj proceduri. To je izrugivanje sa narodnim poslanicima. Danima smo čitali taj predlog zakona, pisali amandmane na njega. Mogao je u četvrtak, kad je bio poslednji dan za predaju amandmana, isto tako ministar da napiše pismo Narodnoj skupštini i da sve bude u redu. A ovako, ispada da narodni poslanici rade, pripremaju se za sednicu, a pojma nemaju hoće li Vlada noću doneti odluku da predlog zakona povuče iz procedure ili ne. Mislim, vama na savest, ali tražim da se glasa o ovoj povredi Poslovnika i tražiću uvek kad su očigledne povrede Poslovnika. O tome će jednoga dana, u jednoj hronici bezakonja, i ova povreda Poslovnika sigurno imati počasno mesto. Hvala vam najlepše.
Predlagač ima pravo u svakom momentu, i kod utvrđivanja dnevnog reda, i u toku rasprave, i kod odlučivanja o amandmanu, sve do momenta usvajanja od strane Narodne skupštine, da povuče predlog zakona. O tome može da se izjasni i usmeno na samoj sednici. Član 141. na 43. strani u ovom novom poslovniku glasi: "Predlagač zakona ima pravo da povuče predlog zakona sve do završetka pretresa predloga zakona na sednici Narodne skupštine". Kako mi nismo završili pretres predloga, to je očigledno da je predlagač imao pravo (glasovi - nismo ga ni počeli), pa nismo ni počeli, pa tim pre nismo mogli ni da ga okončamo. Molim narodne poslanike da se izjasnimo o prigovoru gospodina Tomislava Nikolića u vezi kršenja Poslovnika. Za 26, protiv 135, uzdržana 32, nije glasalo 14, ukupno 207 narodnih poslanika. Konstatujem da je Narodna skupština konstatovala da nije bilo povrede Poslovnika. Ima reč gospodin Nikolić (povreda Poslovnika).
Dame i gospodo narodni poslanici, može ovde da se različita ekvilibristika izvodi, ali ovaj poslovnik je potpuno jasan. Predsednik Narodne skupštine nas je uputio na potpuno drugu odredbu Poslovnika Narodne skupštine, i ja se slažem - kada jedna tačka uđe u dnevni red, njom ponovo raspolaže njen predlagač. U toku pretresa on kaže - odustajem od ove tačke, i sve je u redu. Ali, ovo je skupštinski posao. Ovo je posao narodnih poslanika. U taj posao, koji se zove utvrđivanje dnevnog reda, neovlašćeno se umešao član Vlade Republike Srbije. On nema prava po isteku 24 časa pre časa određenog za početak sednice da se meša u naš dnevni red. Zamolio bih vas za tišinu... Izađite napolje, pa pričajte.
Molim vas da ne dobacujete.
Ili da ne dobijam opomene ja kada dobacujem, slažem se. Slažem se da svi dobacujemo, ali nemojte samo nama deliti opomene kada mi dobacujemo. Dakle, sve je jasno. Član 86. je potpuno jasan. On prethodi članu 141, na koji se poziva predsednik Narodne skupštine. Da bismo došli do člana 141, moramo da prođemo kroz član 86. Njime raspolažu isključivo predsednik Narodne skupštine i narodni poslanici, a ne Vlada. Vlada ne može da utvrđuje dnevni red. Nije više vlasna. To je prestalo juče u 10,00 časova. Vlada je mogla da odustane od akta juče do 10,00 sati. Danas ne može. Danas o tome možemo mi da odlučujemo, a vi ovde slušate Vladu Republike Srbije. Naravno, kad god ne radi dobro, pošto ništa ni ne radi dobro, ubeđen sam da oni od vas, koji se diče svojim poznavanjem pravnih nauka, znaju da ste povredili Poslovnik. Ali, pravo da vam kažem nešto, evo ja kao ponavljač stideo bih se da znam kolika je ovo povreda Poslovnika, da znam koliko je ovo ponižavanje Narodne skupštine i stavljanje u jaram Vladi Republike Srbije, a da za to glasam. Opraštam samo onima od vas koji žive u blaženom neznanju, a vi koji znate kakve povrede Poslovnika vršite, na vama je sva krivica. Nemojte da se čudite kada narod šamara ministre po ulicama.
O ovome smo se već izjašnjavali, ali u članu 97. Poslovnika stav 2. stoji da se povredom Poslovnika ne smatraju odluke Narodne skupštine i predsednika Narodne skupštine koje se donose na osnovu diskrecionih ovlašćenja predviđenih ovim poslovnikom. Zbog onih koji uče sporo neću izreći opomenu, o tome smo se već izjašnjavali. Nemam šta da stavim na glasanje. Idemo na predloge za proširenje dnevnog reda. Primili ste Predlog odluke o izmenama Odluke o izboru članova odbora Narodne skupštine Republike Srbiji, koji je Narodnoj skupštini podneo narodni poslanik Dejan Mihajlov, predsednik poslaničke grupe DOS - dr Vojislav Koštunica - Demokratska stranka Srbije, 9. oktobra 2001. godine. Tim povodom podsećam vas da je članom 43. stav 1. Poslovnika Narodne skupštine Republike Srbije predviđeno da Narodna skupština odlučuje o razrešenju i izboru novog člana odbora na prvoj narednoj sednici posle dostavljanja predloga poslaničke grupe. Pošto navedeni predlog odluke nije sadržan u predlogu dnevnog reda ove sednice, potrebno je da se, poštujući odredbu Poslovnika, dnevni red sednice proširi ovom tačkom. Stoga, stavljam na glasanje predlog da se dnevni red sednice proširi Predlogom odluke o izmenama Odluke o izboru članova odbora Narodne skupštine Republike Srbije, koji je podneo narodni poslanik Dejan Mihajlov, predsednik poslaničke grupe DOS - dr Vojislav Koštunica - Demokratska stranka Srbije. Za 152, protiv nema, uzdržanih nema, nije glasalo 50, ukupno 202 narodna poslanika. Konstatujem da je Narodna skupština, većinom glasova, prihvatila ovaj predlog. Narodni poslanik Branislav Ivković, predsednik poslaničke grupe SPS-a, predložio je da se dnevni red proširi tačkom - Predlog zakona o ukidanju Odluke Vlade Republike Srbije broj 713-6483/01 od 28. juna 2001. godine, koji su Narodnoj skupštini podneli narodni poslanici Zoran D. Nikolić i Dragan Tomić 2. jula 2001. godine. Za reč se javio narodni poslanik Zoran Nikolić.
Poštovano predsedništvo, uvažene kolege narodni poslanici, u ime predlagača, u svoje ime i u ime Dragana Tomića, dao bih kratko obrazloženje ovog zahteva da se današnji dnevni red proširi razmatranjem i ove tačke dnevnog reda. Mi smo ovaj predlog zakona napisali i poslali u proceduru još 2. avgusta. On po svojoj formi i sadržini ispunjava sve uslove da se nađe na dnevnom redu. Ne vidim ni jedan razlog da Skupštine ne izrazi svoj odnos prema stavu koji smo u ovom predlogu izneli. Da podsetim da smo mi ovim zakonom predložili da se Odluka Vlade od 28. juna ukine i stavi van snage iz više razloga. Pre svega, zato što je ovom odlukom Vlade po našem mišljenju prekršen Ustav Republike Srbije, Ustav SRJ, kao i Odluka Saveznog ustavnog suda od 28. juna ove godine. Prekršen je član 47. Ustava Republike Srbije, kojim je propisano da građanin Republike Srbije ne može biti lišen državljanstva, prognan, niti ekstradiran, kao i odgovarajući član saveznog Ustava. Takođe je prekršeno rešenje o uvođenju privremene mere donete u postupku ocene ustavnosti Uredbe Savezne vlade o postupku saradnje sa Haškim tribunalom, kao i svi akti i radnje koje iz te odluke proističu. Tim pre što je članom 129. Ustava SRJ propisano da je odluka Saveznog ustavnog suda odluka koja je opšteobavezna i izvršna. Ono što je naročito apsurdno je mišljenje koje je Vlada Republike Srbije dala na Predlog ovog zakona, u kojem je navela da se zakonom ne može staviti van snage odluka Vlade. Apsurdno je takvo mišljenje koje dolazi od Vlade, koja je jednim jedinim aktom sa svega par reči učinila nešto čega ćemo se kao država i dobar deo naroda dugo stideti, jer to ni jedna država niti zemlja koja sebe nastoji da smatra pravnom državom, nije dozvolila. Zbog toga smatramo da Skupština što pre ovo treba da stavi na dnevni red i da se distancira od jednog ovakvog akta Vlade Republike Srbije.
Stavljam na glasanje predlog narodnog poslanika Branislava Ivkovića da se dnevni red sednice proširi tačkom - Predlog zakona o ukidanju Odluke Vlade Republike Srbije broj 713-6483/01 od 28. juna 2001. godine. Za59, protiv 134, uzdržanih nema, nije glasalo 10,ukupno 203 narodna poslanika. Konstatujem da Narodna skupština nije prihvatila ovaj predlog. Narodni poslanik Branislav Ivković, predsednik poslaničke grupe SPS-a predložio je da se dnevni red proširi tačkom - Predlog odluke o obrazovanju anketnog odbora Narodne skupštine Republike Srbije radi utvrđivanja činjenica i okolnosti vezanih za lišavanje slobode, kidnapovanje i isporuku Haškom tribunalu predsednika SPS-a Slobodana Miloševića, koji je podneo Narodnojskupštini 16. avgusta 2001. godine. Da li narodni poslanik Branislav Ivković želi reč?
Dame i gospodo narodni poslanici, živimo u vremenu kada je sadašnji režim na vlasti preokupiran raznim istraživanjima, naročito uoči 4. novembra i lokalnih izbora u 18 opština gde je uvedena prinudna uprava, da bi pospešio i šanse svojih kandidata na tim izborima. Ako pronalazimo krivce, lopove, kriminalce i mafijaše, bilo bi dobro da se pozabavimo i događajem koji će, verovatno, pored paljenja Savezne skupštine i državne radio - televizije, biti događaj u svesti svakog građanina sveta kada razmišlja o srpskom narodu, Srbiji i Jugoslaviji. To je događaj lišavanja slobode predsednika Socijalističke partije Srbije Slobodana Miloševića. Taj zahtev je poslanička grupa Socijalističke partije Srbije 8. maja podnela ovoj skupštini i čak postigla dogovore sa predsednicima poslaničkih grupa o sastavu anketnog odbora. Zašto taj zahtev nije bio stavljen na dnevni red ni jedne redovne sednice, pa čak ni vanredne sednice, gde su razmatrane minorne stvari u odnosu na jedan ovako krupan događaj, koji je ostavio traga u samom našem narodu, ali i u svetskoj javnosti, to bi rukovodstvo Skupštine Republike Srbije trebalo da objasni. Pošto je u međuvremenu trenutak lišavanja slobode Slobodana Miloševića nadomešten još jednim bitnim događajem, a to je da je na Vidovdan izvršeno, faktički, kidnapovanje i isporuka Slobodana Miloševića Haškom tribunalu, postavljene su mnoge dileme pred one koji su zaljubljenici u nezavisnost pravosudnog sistema Srbije. Da li su ključni ljudi u pravosudnom sistemu Srbije, pre svega istražni sudija u čijoj se isključivoj nadležnosti nalazio pritvorenik Slobodan Milošević, bili obavešteni i saglasni s tim da se njihov pritvorenik izvede iz Centralnog zatvora ili ne, što je ključni moment u odlučivanju da li je pravosudni sistem Srbije uopšte nezavisan ili je potpuno pod ingerencijom izvršne vlasti. To je sigurno nešto što i te kako treba da interesuje vas, poslanike, koji se brinete o legalitetu i zakonodavstvu u ovoj zemlji Srbiji, ali i građane Srbije, sigurno i one koji su van ove zemlje. Zbog toga smo 16. avgusta povukli prethodni predlog vezan samo za lišavanje slobode i pošto smo aktivnošću Vlade Republike Srbije dobili nove elemente, a to je i kidnapovanje i isporuka Haškom tribunalu, podneli smo zahtev da se formira anketni odbor. Naš predlog vama je, kao i u prethodnom slučaju - ako se razmatra o uvozu duvana i ko krade ovu državu i ovaj narod - zar ne treba razmatrati i to da li je predsednik Vrhovnog suda Srbije, da li je predsednik Okružnog suda u Beogradu, da li je istražni sudija uopšte znao šta se događa sa njegovim pritvorenikom, a svi koji se bave pravnom regulativom, pa i ja kao građanin, znam da niko pritvorenika po nekom predmetu ne može da dira bez saglasnosti istražnog sudije koji vodi taj predmet. Znači, mi se nalazimo u situaciji da treba da razgovaramo i o crnim najlon-čarapama preko glava, do toga da li je pravosudni sistem uopšte bio uključen u ekstradiciju Slobodana Miloševića Haškom tribunalu, odnosno da li je to kidnapovanje ili nije. Jednostavno, radi se o događanjima koja su svetskih razmera. O nama, o našoj generaciji, sudiće se prema našem odnosu prema tome što se dogodilo. Prema tome, predlažem vam da usvojite predlog da se formira anketni odbor. Neka on radi dalje. Kakvu istinu bude dao, neka takva istina i bude. Hvala lepo.
Stavljam na glasanje predlog narodnog poslanika Branislava Ivkovića da se dnevni red sednice proširi tačkom - Predlog odluke o obrazovanju anketnog odbora u Narodnoj skupštini Republike Srbije radi utvrđivanja činjenica i okolnosti vezanih za lišavanje slobode, kidnapovanje i isporuku Haškom tribunalu predsednika Socijalističke partije Srbije Slobodana Miloševića. Molim vas da se izjasnite glasanjem. Za 63, protiv 125, uzdržan jedan, nije glasalo 15, ukupno 204 narodna poslanika. Konstatujem da Narodna skupština nije usvojila ovaj predlog. Imamo predlog za obavljanje zajedničkog načelnog pretresa. Narodni poslanik Dejan Mihajlov, predsednik poslaničke grupe DOS - dr Vojislav Koštunica - Demokratska stranka Srbije, na osnovu čl. 86. i 137. Poslovnika Narodne skupštine, predložio je da se obavi zajednički načelni pretres o predlozima zakona po tač. 5-9 predloženog dnevnog reda, i to: Predlogu zakona o uređenju sudova, Predlogu zakona o sudijama, Predlogu zakona o Visokom savetu pravosuđa, Predlogu zakona o javnom tružilaštvu i Predlogu zakona o sedištima i područjima sudova i javnih tužilaštava. Da li predlagač, narodni poslanik Dejan Mihajlov, želi reč? (Ne želi.) Stavljam na glasanje predlog narodnog poslanika Dejana Mihajlova da se obavi zajednički načelni pretres o predlozima zakona po tačkama 5-9 predloženog dnevnog reda. Za 129, protiv, 54,uzdržan jedan, nije glasalo 19, ukupno 203 narodna poslanika. Konstatujem da je Narodna skupština prihvatila ovaj predlog. Predlog za promenu redosleda pojedinih tačaka dnevnog reda. Narodni poslanik Dragan Pavlović predložio je da se 2. tačka dnevnog reda Predlog zakona o izmenama i dopunama Zakona o prevozu u drumskom saobraćaju, koji je podnela Vlada Republike Srbije, razmatra nakon razmatranja 11. tačke dnevnog reda - Predlog zakona o privrednim komorama, koji je podnela grupa od osam narodnih poslanika. Da li narodni poslanik Dragan Pavlović želi reč? (Ne želi.) Stavljam na glasanje predlog narodnog poslanika Dragana Pavlovića da se 2. tačka dnevnog reda - Predlog zakona o izmenama i dopunama Zakona o prevozu u drumskom saobraćaju razmatra nakon razmatranja 11. tačke dnevnog reda - Predloga zakona o privrednim komorama. Za 126, protiv 16, uzdržanih 39, nije glasalo 25, ukupno 206 narodnih poslanika. Konstatujem da je Narodna skupština prihvatila ovaj predlog. Saglasno odredbama Poslovnika Narodne skupštine, sve tačke prihvaćene po hitnom postupku, kao i po osnovu predloga za izmene i dopune dnevnog reda, uvršćuju se u dnevni red sednice po redosledu njihovog predlaganja, odnosno prihvatanja. O predlozima akata prihvaćenih kao nove tačke dnevnog reda, nadležni odbori, odnosno Vlada Republike Srbije, ukoliko to već nisu učinili, podneće svoje izveštaje, odnosno mišljenja u toku trajanja sednice. Pošto smo se izjasnili o svim predlozima za hitan postupak i o predlozima za izmene i dopune predloženog dnevnog reda, molim narodne poslanike da se izjasnimo o dnevnom redu sednice u celini. Za 135, protiv 46, uzdržanih nije bilo, nije glasalo 24, ukupno 205 narodnih poslanika. Konstatujem da je Narodna skupština utvrdila dnevni red Druge sednice Drugog redovnog zasedanja Narodne skupštine Republike Srbije u 2001. godini u celini. Ima reč gospodin Nikolić - povreda Poslovnika.
Dame i gospodo narodni poslanici, konstatujem da je predlogom dnevnog reda, a i sada konačno usvojenim dnevnim redom, predsednik Narodne skupštine povredio odredbu člana 200. Poslovnika Narodne skupštine Republike Srbije, stav 1, koji glasi: "Sednica Narodne skupštine na kojoj će se raspravljati o poverenju Vladi ili pojedinom njenom članu, održava se najranije po isteku roka od tri dana, a najkasnije 15 dana posle dana podnošenja predloga za izglasavanje nepoverenja". Poslanička grupa SRS podnela je dva predloga za izglasavanje nepoverenja članovima Vlade Republike Srbije. Jedan je podnela za izglasavanje nepoverenja ministru Gašu Kneževiću i on je zaveden u protokol Narodne skupštine 30. maja 2001. godine. Drugi predlog je za izglasavanje nepoverenja ministru unutrašnjih poslova Dušanu Mihajloviću. On je zaveden 19. aprila 2001. godine, a dopunjen 13. septembra 2001. godine. I, sada se ovde ne postavlja pitanje hoće li, neće li. Predsednik Narodne skupštine Republike Srbije, po članu 200. Poslovnika, morao je da stavi na dnevni red predlog za izglasavanje nepoverenja ovoj dvojici ministara. Tu više nema nikakvih alternativa. Tu više nema glasanja ni o čemu. Predsednik Narodne skupštine je materijal dobio od poslaničke grupe, prosledio ga narodnim poslanicima, protiču meseci i nije mi jasno o čemu se radi. Da li je moguće da baš toliko možete da uzurpirate prava i da se ne obazirete na ono što je prihvaćeno i usvojeno. Razumem da vam se ne sviđaju neke odredbe Poslovnika. Snalazite se, prilagođavate. Čim vidite da postoji neka mogućnost da narodni poslanik govori, vi tu mogućnost izmenama i dopunama uskraćujete. Neka vam bude. Ali, ovo nije dirano u Poslovniku. Ovo stoji i dalje kao jasna, potpuno definisana odredba Poslovnika - mora u roku od tri do 15 dana predlog za izglasavanje nepoverenja Vladi ili ministru da bude na dnevnom redu sednice Narodne skupštine. E, sad, onom ko treba da upozorava predsednika Narodne skupštine glava treba da služi za razmišljanje, za čitanje Poslovnika, da ne bi predsednik Narodne skupštine, koji možda ne želi da povređuje Poslovnik, da ga ne bi povređivao, valjda treba da ima nekog stručnog savetnika. A, ako ga taj stručni savetnik neprekidno obmanjuje, onda više nema opravdanja ni za predsednika Narodne skupštine, jer je čovek pismen, a kad mu ovako jasno pročitamo šta piše u Poslovniku, valjda je i njemu jasno da se ovde povređuju odredbe Poslovnika. Molim vas gospodine predsedniče Narodne skupštine da stavite na glasanje - da li ste povredili Poslovnik Narodne skupštine član 200. stav 1. time što ignorišete obavezu da u roku od tri do 15 dana u dnevni red sednice uvrstite predlog za izglasavanje nepoverenja ministrimaprosvete Gašu Kneževiću i unutrašnjih poslova Dušanu Mihajloviću. Da ste ih stavili na dnevni red na vreme ne bismo ušli u sukob sa Srpskom pravoslavnom crkvom oko izigravanja uvođenja veronauke u školski sistem. Izbegli biste sukobe sa narodom oko prekopavanja starih grobova u kojima se nalaze naši očevi, dedovi i pradedovi. Sve bi u Srbiji bilo bolje da ste ovo stavili na vreme, da ste poštovali Poslovnik Narodne skupštine Republike Srbije.
Imali ste, naravno, priliku da predložite dopunu dnevnog reda. Čudi me da niste. To sam zamalo shvatio i kao odustajanje od predloga koje ste podneli. Imali ste, kako da ne. [[Komentari iz sale se ne čuju.]] Ne, ne, ako sam ja bio dužan, greška se može ispraviti, između ostalog i time što se to konstatuje, pa se predloži u skladu sa Poslovnikom - dopuna dnevnog reda. Da li ste vi videli saziv? Stavljam na glasanje primedbu gospodina Nikolića da je došlo do povrede člana 200. Poslovnika Narodne skupštine Republike Srbije. Za 58, protiv 80,uzdržanih 20, nije glasalo 33, ukupno 191 narodni poslanik. Sada smo neposredno pred uobičajenim vremenom za prekid - za pauzu, koja će biti do 15 časova, pa molim Administrativni odbor i službu da pripremi prečišćeni tekst dnevnog reda sednice, da ga uruči narodnim poslanicima. Administrativni odbor treba da održi sednicu kako bi pripremio predlog Skupštini o tumačenju Poslovnika u pogledu utvrđivanja redosleda govornika na sednici. Uočio sam da je došlo do kolizije koja nije ispravljena redakcijom na Zakonodavnom odboru, niti amandmanom, i da mogu da postoje izvesne nedoumice oko odredbi članova 89. i 91, koji u nečemu neprecizno utvrđuju način određivanja redosleda govornika. Može i da bude jasno, ali da ne bi bilo brojnih prigovora, molim da Administrativni odbor utvrdi predlog o kome će se Skupština izjasniti. [[Posle pauze.]] Dame i gospodo narodni poslanici, molim vas da utvrdimo da li imamo kvorum za nastavak rada Narodne skupštine. Konstatujem da imamo kvorum za rad Narodne skupštine Republike Srbije. Pre nego što pređemo na 1. tačku dnevnog reda upoznaću sa mišljenjem Administrativnog odbora. Administrativni odbor na sednici održanoj 22. oktobra 2001. godine po zahevu predsednika Narodne skupštine Republike Srbije, a na osnovu člana 69, razmatrao je primenu člana 89. stav 1. alineja 5. i člana 91. stava 2. Poslovnika Narodne skupštine i daje mišljenje. Član 89. stav 1. alineja 5. glasi: "Narodni poslanici, naizmenično, prema tome da li podržavaju ili osporavaju predlog, što navode u prijavi za reč". Član 91. stav 2. glasi: "Ukoliko su za raspravu prijavljeni poslanici iz više poslaničkih grupa, predsednik Narodne skupštine daje im reč naizmenično, tako da prvo govori narodni poslanik koji je član brojčano najmanje poslaničke grupe, pa do brojčano najveće, sve dok ima prijavljenih govornika". Ove odredbe trebalo bi primeniti tako da se obrazuju dve grupe govornika, jedna za i jedna protiv, i iz te dve grupe govornika reč dobijaju narodni poslanici naizmenično, poštujući član 91. stav 2. Kada se iscrpu te dve grupe reč se daje naizmenično prema veličini poslaničke grupe, a kad se i taj redosled iscrpi, daje se reč i preostalim narodnim poslanicima prema redosledu iz prijave. Narodna skupština je vlasna da tumači Poslovnik Narodne skupštine Republike Srbije i molim vas da se o ovom mišljenju Administrativnog odbora o primeni člana 89. i člana 91. Poslovnika izjasnite glasanjem. Za 131, protiv nije bilo, uzdržan jedan, nije glasalo 34, ukupno 166. Konstatujem da je Narodna skupština dala tumačenje Poslovnika Narodne skupštine Republike Srbije, shodno mišljenju Administrativnog odbora. Prelazimo na 1. tačku dnevnog reda: - PREDLOG ZAKONA O IZMENAMA ZAKONA O IZVRŠENjU POPISA STANOVNIŠTVA, DOMAĆINSTAVA I STANOVA U 2001. GODINI U REPUBLICI SRBIJI Primili ste Predlog zakona koji je podnela Vlada Republike Srbije. Primili ste amandmane koje su na Predlog zakona podneli narodni poslanici Tomislav Nikolić, Gordana Pop-Lazić, Nataša Jovanović i Aleksandar Vučić, kao i Vlada Republike Srbije. Primili ste izveštaje Odbora za rad, boračka i socijalna pitanja i Zakonodavnog odbora. Pre otvaranja načelnog pretresa podsećam vas da prema članu 90. Poslovnika Narodne skupštine, ukupno vreme rasprave u načelu za poslaničke grupe iznosi pet časova, kao i da se ovo vreme raspoređuje na poslaničke grupe srazmerno broju narodnih poslanika članova poslaničke grupe. Ujedno vas podsećam da pre otvaranja rasprave može predsednik poslaničke grupe da predloži eventulano produženje vremena za raspravu o zakonuu načelu. Molim predsednike poslaničkih grupa da podnesu liste, prijave za reč svojih poslaničkih grupa. Ukupno vreme rasprave u načelu iznosi pet časova plus vreme koje imaju van ovog vremena predsednici poslaničkih grupa, ovlašćeni izvestioci predlagača, poslanici koji su u odborima izdvojili mišljenje i predstavnici Vlade. Znači, u ovih pet časova rasprave za narodne poslanike, poslanička grupa Demokratske opozicije ima dva časa i 21 minut, poslanička grupa DOS - Vojislav Koštunica - Demokratska stranka Srbije 54 minuta, poslanička grupa DOS - Nova Srbija 9 minuta, poslanička grupa DOS - Vojislav Koštunica - Pokret za demokratsku Srbiju 6 minuta, poslanička grupa Socijalističke partije Srbije 44 minuta, poslanička grupa Srpske radikalne stranke 27 minuta, poslanička grupa Stranke srpskog jedinstva 16 minuta. Na ovo naravno i vreme od 20 minuta koje imaju predsednici poslaničkih grupa. Otvaram načelni pretres. Da li predstavnik predlagača želi reč?
Gospodine predsedniče, dame i gospodo narodni poslanici, dozvolite mi da kao predstavnik Vlade ukratko obrazložim predlog ovog zakona. Ovaj zakon je vrlo kratak i on je na neki način iznuđen, jer je posledica promene saveznog zakona koji odlaže popis stanovništva, domaćinstava i stanova, koji je planiran u ovoj godini, za godinu dana, tako da će se popis održati aprila sledeće godine. Sličan zakon je već promenjen u Crnoj Gori i mi kao Republika Srbija smo dužni da prilagodimo naš zakon saveznom zakonu, tako da je svrha promene zakona prilagođenje zakona Republike Srbijeodgovarajućem saveznom zakonu. Hvala na pažnji.
Hvala gospodinu Domazetu. Da li izvestioci nadležnih odbora žele reč? (Ne.) Da li predsednici, odnosno predstavnici poslaničkih grupa žele reč? Reč ima gospodin Obradović.
Poštovani gospodine predsedniče, kolege poslanici, odlaganje primene zakona o izvršenju popisa stanovništva, domaćinstava i stanova u 2001. godini je loše po našu državu. To treba konstatovati, a Predlog zakona odbaciti. Ovaj predlog zakona govori, nažalost, o našoj Vladi Republike Srbije da je spora, neefikasna, nestručna, nekompetentna, neodgovorna i politički kratkovida. Zašto je naša vlada spora, neefikasna, neodgovorna? Ako je sprovođenje popisa stanovništva regulisano saveznim zakonom i zakonima republika članica i ako je saveznim zakonom izvršena izmena u pogledu roka održavanja izbora sa aprila ove godine na april 2002. godine, ako je ove i druge rokove trebalo upodobiti sa usvojenim saveznim zakonom i izvršiti usaglašavanje sa zakonima Republike Srbije, zašto to Narodna skupština radi tek sada, 22. oktobra tekuće godine. Zašto to nije učinjeno odmah nakon, što je savezni Zakon o izmenama Zakona o popisu stanovništva usvojen? Šta je Vlada Republike Srbije do sada čekala? Vidi se, doduše, iz ovih dokumenata da je Vlada na sednici od 3. jula donela ove izmene i dopune zakona i taj predlog dostavila Skupštini 17. jula, ali na dnevni red dolazi tek sada, tri meseca kasnije. Popis domaćinstava, stanovništva i stanova, kao najveća statistička akcija koja se obavlja u jednoj državi svakih deset godina, odlaže se još za jednu godinu. Skupština Srbije i poslanici o tome treba da daju svoj sud tek sada, krajem oktobra. Doduše, desilo se da dva puta već Narodna skupština raspravlja o jako bitnim pitanjima za rad Skupštine i život građana Srbije, kao što je Poslovnik o radu, čak je povodom togazakazana i vanredna sednica. Očigledno je da su najveća prepreka dobrom radu Vlade poslanici Narodne skupštine Srbije, ali, eto, nije se imalo ni vremena ni razumevanja, (možda i znanja) da se ovaj zakon pre stavi na dnevni red Skupštine. Čak su u Crnoj Gori, kao jednoj od republika članica, usvojili zakon o odlaganju popisa za 2002. godinu, i to pre saveznog zakona, a naša skupština to nije učinila i naša vlada kasni sa predlogom. Naša vlada nije ni u budžetu Republike Srbije predvidela sredstva za izvršenje popisa stanovništva. Zašto? Ili nije znala koje sve radnje u popisu stanovništva treba obaviti i koja su sredstva potrebna, ili je unapred znala da popisa neće biti. Kako god bilo, vidi se da se i nedostatak novčanih sredstava pominje kao jedan od razloga da popis bude tek 2002. godine. O posledicama nesprovođenja popisa stanovništva po državu Vlada ništa ne govori. Deset ili više godina je vremenski značajan period u demografskom razvoju države, pogotovu u pojedinim oblastima, ili u gradovima. Mi u Srbiji imamo situaciju da u pojedinim oblastima, kao što je npr. pokrajina Kosovo i Metohija, popis nije održan više od dve decenije i postoji statistička praznina u pogledu tačnih podataka, postoje samo procene za 1991. godinu. To se, nažalost, odnosi i na dve opštine na jugu Srbije, na Preševo i Bujanovac. Zašto ovo pominjem? Popis 2001. godine je trebalo da bude deveti popis stanovništva koji se sprovodi, organizuje u Srbiji, a da podsetim, najpre u Kraljevini Jugoslaviji, odnosno državi Srba, Hrvata i Slovenaca, a kasnije i u Kraljevini Jugoslaviji, a posle Drugog svetskog rata i u socijalističkoj Jugoslaviji, popisi stanovništva su obavljani 1921, 1931, 1948, 1953, 1961, 1971, 1981, 1991. godine (od 1961. godine shodno međunarodnim preporukama Ujedinjenih nacija da se popisi obavljaju u prvoj godini koja počinje sa jedinicom). Jedino kada popis nije bio obavljen, to je u godinama Drugog svetskog rata, odnosno 1941. godine i nije bio obavljen na Kosovu i Metohiji 1991. godine. Zašto ovo pominjem? Zato što ti podaci za državu jesu značajni i ona o njima mora i treba da vodi računa. Nas naravno ne interesuju problemi popisa stanovništva u delovima nekadašnje Jugoslavije, tzv. druge Jugoslavije, ali bi trebalo da nas interesuju problemi koji su vezani za popis stanovništva za pokrajinu Kosovo i Metohiju, odnosno za opštine Bujanovac i Preševo, koje su pretežno naseljene Albancima. Kao što se zna, većina pripadnika albanske nacionalne manjine je iz političkih razloga odbila da učestvuje u popisnim aktivnostima, da pruži tražene podatke. To su isto uradili i pripadnici albanske nacionalne manjine u opštinama Preševo i Bujanovac. Procena je statističara da je popisom u ove dve opštine tada bilo izostavljeno oko 60.000 ljudi. U odnosu na procene, pošto podataka nema o broju stanovnika te dve opštine iz 1991. godine, popisom nije bilo obuhvaćeno, odnosno popis je bojkotovalo 68% građana te dve opštine.Dakle, pravi popis stanovništva u ove dve opštine nije sproveden još od 1981. godine, pre više od 20 godina. Šta to znači? Sa stanovišta demografskih promena, to sve govori samo po sebi. Šta to može značiti za stanovništvo ovih opština, može se zaključiti. Koliko procene o broju stanovnika nisu tačne, govori i samo po sebi ovo što se zbiva na Kosovu i Metohiji,jer u organizaciji UNMIK-a i u tzv. registraciji birača izvršen je i popis stanovništva i pokazalo se da su podaci koje je UNMIK ponudio daleko manji od onih kojima su pripadnici albanske nacionalne manjine špekulisali u vezi njihovog broja. Može se zaključiti da slično vredi i za Preševo i Bujanovac. Demografska slika ove dve opštine, tačan popis stanovništva po nacionalnoj, etničkoj pripadnosti dobija na značaju i zbog najavljenog načina rešavanja problema u ove dve opštine i u Medveđi. Pitanje je koji će podaci biti uzeti u obzir, ako uopšte do toga dođe. Naime, mi još uvek nismo, kao Narodna skupština, upoznati sa svim planovima vezanim za rešavanje situacije na jugu Srbije, ne znamo šta je sadržaj tih planova, tih odredaba. Pominje se etnički princip, odnosno princip etničke pripadnosti kao krucijalni, i to prilikom formiranja određenih organa. Pošto popis tu nije obavljen 1991. godine, a sada se i odlaže za još godinu dana, podaci će, umesto januara 2002. godine, biti dostupni javnosti tek januara 2003. godine, a struktura stanovništva se očigledno menja. Nije nepoznato da se i na terenu sve veći broj pripadnika albanske nacionalne manjine doseljava, a jedan broj Srba, Crnogoraca, Roma se seli i to će doprineti izmeni etničke strukture, odnosno promeniti demografsku sliku u toj opštini. Kako građani, svi oni koji su zainteresovani za budućnost i sudbinu ovih dveju opština, mogu biti sigurni da će pravi podaci biti uzeti u obzir, ako naša Vlada Republike Srbije nije pristupila izvršenju popisa i dobila relevantne podatke, koji mogu biti osnova za rešavanje ovog problema? Sada se i ovaj popis odlaže za još godinu dana i time se očigledno, svesno ili nesvesno, ide na ruku jednoj vrsti političkog i drugog pritiska koji može značiti nedostatak informacija vezanih za etničku strukturu stanovništva. Mi nismo od Vlade (čuli smo od gospodina ministra obrazloženje da je usaglašavanje sa saveznim zakonom) dobili odgovor zašto je primena tog zakona na saveznom nivou odložena. Videli smo, samo je jedan razlog postojao u istoriji ove zemlje koji je uslovio da popis stanovništva ne bude održan: to je rat, i to svetski, a mi takve situacije nismo imali, pa bi bilo zanimljivo čuti zašto je došlo do odlaganja popisa 2001. godine, jer kažem da taj popis može imati dugoročne i loše posledice. Zbog svega ovoga, a posebno zbog, kažem, situacije na jugu Srbije, sa kojom ni mi, kao Skupština, a ni javnost, nije upoznata sa svim planovima rešavanja problema tog područja, smatramo da je jako loše štoje popis stanovništva odložen za iduću godinu. Smatramo da je loše što nam Vlada sada nudi jedan takav akt koji to treba da konstatuje, i mi socijalisti, ćemo ga odbaciti. Hvala.
Ima reč gospodin Pelević.
Uvaženi gospodine predsedniče, poštovano predsedništvo, dame i gospodo narodni poslanici, poštovani gospodine ministre, SSJ neće glasati za zakon o popisu stanovništva, domaćinstava i stanova, iz nekoliko razloga. Na prvi pogled, ovaj zakon izgleda prilično naivno i prilično beznačajno.Radi se samo o prolongiranju datuma popisa stanovništva, domaćinstava i stanova. U suštini, problem je mnogo veći. Problem je mnogo veći upravo zato što se postavlja nekoliko ključnih pitanja, koja se tiču svih nas, posebno građana Srbije, posebno države Srbije i SRJ. Ta pitanja su sledeća: pitanje je kako će se obaviti popis stanovnika Srbije na Kosovu i Metohiji; koja to Vlada trenutno u Srbiji može da izvrši popis Srba i drugih nealbanaca, koji žive na Kosovu i Metohiji; kako će se izvršiti popis stanova Srba i drugih nealbanaca, koji su živeli na Kosovu i Metohiji a koji su morali da izbegnu sa Kosova i Metohije; koliko je tih stanova popaljeno, koliko je tih kuća uništeno i u koliko su se stanova i kuća uselili Albanci, stanovnici NR Albanije, koji su iskoristili interegnum,odnosno vakum za vreme vladavine UNMIKA i KFORA na Kosovu i Metohiji, i koji su sada stanovnici tih kuća i tih stanova. Kako obaviti popis u tom slučaju? Drugo pitanje koje se postavlja je takođe veoma važno - kada će ova vlast da da pravo državljanstva i time pravo da se popišu izbeglice iz Republike Srpske Krajine i Republike Srpske? Njih ima oko 500 hiljada u Jugoslaviji. Oni nemaju pravo glasa i oni su građani drugog i trećeg reda uSrbiji i Jugoslaviji. To pitanje nije rešila ni prethodna vlast, jer se plašila da će oni, ukoliko budu državljani Srbije i Jugoslavije, glasati protiv prethodnog režima, koji je delimično kriv za njihov egzodus i za njihovu nesteću. Isti problem verovatno ima i sadašnja vlast, jer se plaši da će na sledećim izborima izbeglice iz Krajine i Republike Srpske glasati protiv ove vlasti, koja ništa nije uradila da im se pomogne i da se reši njihov status. Dakle, to su dva ključna pitanja, koja se tiču popisa stanovništva u Srbiji. Ne možemo da upoređujemo Republiku Crnu Goru i Republiku Srbiju, kad se radi o popisu stanovništva. Još uvek je Republika Crna Gora jedinstvena i nema nijedan deo Crne Gore gde vlasti u Crnoj Gori ne mogu da izvrše popis stanovništva. Druga je stvar u Srbiji. U Srbiji, nažalost, srce Srbije, Kosovo i Metohija, je van ingerencijeaktuelne vlasti i ne može aktuelna vlast da izvrši popis, ni stanovništva na Kosovu i Metohiji, ni Srba, ni nealbanaca, a ni Albanaca, a kamoli popis kuća i stanova koji se nalaze na Kosovu i Metohiji u dobrom stanju, ili koji su popaljeni, ili koji su uništeni, ili koji su useljeni od strane Albanaca iz Albanije. Dakle, velika je razlika u tome i ne može Vlada da upoređuje popis stanovništva u Crnoj Gori i popis stanovništva u Srbiji - jer je velika razlika između ova dva popisa. Ono što takođe zabrinjava jeste činjenica da se ide u svakom slučaju na popis stanovništva. Ne slažem se ni sa predlogom Vlade Srbije, ali ni sa predlogom mog prethodnika, koji je izrazio nezadovoljstvo što se popis ne vrši ove godine. Mi iz SSJ smatramo da popis treba odložiti sve do onog momenta dok ne budu stvoreni uslovi da se izvrši popis na celokupnoj teritoriji Republike Srbije. Mislimo da je to manje zlo, nego da se izvrši popis stanovništva samo u centralnoj Srbiji, a da se ne izvrši popis stanovništva na Kosovu i Metohiji. Od dva zla treba izabrati manje zlo, a manje zlo je da ne zaboravimo naše ljude koji žive na Kosovu i Metohiji. Po svim procenama, Srba na Kosovu i Metohiji ima od 110 do 120 hiljada. Niko ne zna tačno koliko ih ima, ali to su brojke koje su otprilike tačne. Da li treba da ih zaboravimo i da li treba da ih ne popišemo, zarad popisa u Srbiji? SSJ smatra da je manje zlo da odložimo popis sve dok ne budemo mogli da popišemo i Srbe i nealbance, ali bogami i Albance, jer su oni po Rezoluciji 1244 stanovnici SRJ, nažalost, po toj Rezoluciji ne i stanovnici Srbije, ali u svakom slučaju stanovnici SRJ, koja još uvek postoji i čiji je deo Republika Srbija. Dakle, smatramo da popis treba odložiti i predlažemo Vladi Srbije da povuče ovaj predlog zarad dobra svih nas, i zarad dobra onih ljudi koje smo svi zaboravili i koji žive na Kosovu i Metohiji i zarad onih ljudi koji su izbegli sa Kosova i Metohije, a koje nismo popisali sada kada smo imali priliku, nego smo samo izvršili registraciju birača. Zato ne stoji ona parola koja je bila na svim onim slajdovima, na svim sajtovima i na svim plakatama koje su cirkulisale za vreme registracije "Da vidimo koliko nas ima", jer to nije tačno, to je trebalo da glasi "Da vidimo koliko ima birača na Kosovu i Metohiji, i onih koji susa Kosova i Metohije", jer smo time zaboravili našu decu, koja imaju 17, 16, 15 i manje godina, jer ih nismo registrovali, jer oni nemaju pravo glasa. Dakle, to nije bio popis stanovništva, nego je to bila samo registracija birača. Zato bi bilo dobro da Vlada Srbije povuče ovaj predlog zakona i da podnese predlog zakona o popisu Srba i nealbanaca, koji su morali da izbegnu sa Kosova i Metohijei koji se dan-danas potucaju po Republici Srbiji, i jedan manji deo po Republici Crnoj Gori. To je jedini mogući popis koji je u ovom trenutku moguće izvršiti. Hvala vam na pažnji.
Ima reč gospodin Nikolić.
Dame i gospodo narodni poslanici, najpre se izvinjavam ostalim poslanicima SRS što su uskraćeni za pravo da govore o zakonima za koje su se ozbiljno pripremali i što će minut, koliko smo izračunali da će oni imati na raspolaganju, biti zaista malo da se predstave građanima Srbije, kao poslanici ravnopravni ostalima. Pred nama se nalazi Predlog zakona koji je u skupštinsku proceduru ušao 3. jula 2001. godine. Od onda smo imali vanrednih zasedanja Narodne skupštine Republike Srbije, i na zahtev Vlade, i na zahtev ovlašćene grupe narodnih poslanika, ali se ovaj zakon do danadanašnjeg nije našao u skupštinskoj proceduri, pa zato skoro besmisleno zvuči obrazloženje da je isključivi povod za stavljanje ovog zakona na dnevni red taj što je Savezna skupština donela odgovarajući savezni zakon, kome mi tobož moramo da se prilagođavamo. Evo sada konačno primera gde mi dokazujemo da smo član SRJ, i pošto je DOS na vlasti i u SRJ, i u Republici Srbiji, moraju da se sprovode odluke donete u saveznoj državi. Kad je Savezna skupština odbila da donese Zakon o izručenju građana u Hag, tada je Vlada Republike Srbije ignorisala i Saveznu skupštinu, i Savezni ustavni sud, nego je donosila nekakve svoje uredbe kojima je regulisala ono što ona ne sme i ne može da reguliše. Mi ovde govorimo o odlaganju odloženog popisa birača, bavimo se 31. martom, ili aprilom, nije važno, ove godine, koji je prošao pre šest ili sedam meseci. Ne ličimo previše na ljude koji su zabrinuti za sudbinu države i koji svoj posao obavljaju ozbiljno. Crna Gora je, kažu, donela zakon o odlaganju popisa stanovništva pre saveznog zakona. Mislim da tu leži ključ barem od jedne brave, od nekoliko brava kojima su zaključani odnosi u SRJ. Ali, evo barem jednog ključa. Crna Gora može da radi šta god hoće. Pa, čak i kada uradi nešto što nema uporišta u saveznim zakonima, mi posle toga trčimo za odlukom Republike Crne Gore i sprovodimo je bezmalo kao da nam je to neki ultimatum, uradila je Crna Gora, pa šta sad Srbija čeka. Uradila je Crna Gora mnogo loših stvari, taman posla kada bi Srbija potrčala za njom i kada bi izvršavala sve ono što Crna Gora radi, u kratkom roku ne bismo imali ne samo SRJ, ne bismo imali ni Republiku Srbiju. Predlog zakona je nepripremljen,Predlog zakona je neozbiljan. Naravno, biće usvojen. Ali, šta ako ne bude? Da li ćemo vremeplov vratiti unazad pa da proglasimo da je sada mesec mart i da izvršimo popis. Nepripremljen je zato što su mu obrazloženja štura i što ne odgovaraju istini. Nepripremljena su zato što ovde nigde ne videsmo šta je sa sredstvima koja su do sada izdvajana za popis i koja su utrošena za popis, odnosno ne vidimo da li je u 2000. godini izdvojeno 35.800.000 dinara, da li je u 2001. godini izdvojeno 395.972.925 dinara. To je bila obaveza iz Zakona koji je još uvek na snazi i tu obavezu predlagač zakona ne menja ovim predlogom zakona. Sredstva su trošili i Republički i Geodetski zavod za statistiku, da li su dostavili Vladi Republike Srbije utrošak tih sredstava, da li smo mi kao narodni poslanici zaduženi da o svemu u ovoj zemlji brinemo, da li smo dobili izveštaj o tome gde su ta sredstva utrošena? Nas Vlada upozorava da nema dovoljno sredstava. Mislim da je budžetom predviđeno 200 miliona za ovu godinu, pa Vlada kaže da nije dovoljno sredstava za sprovođenje popisa. Kako to da u petostruko većem budžetu mi predvidimo manje sredstava za popis, još u decembru mesecu prošle godine? Da li je to znak da vlast DOS-a nije spremna da izvrši popis stanovništva bilo kada? Mislim da je to osnovni razlog. Ne usuđujete se vi da izvršite popis, zato što ne znate šta ćete sa građanima Kosova i Metohije. Ima više kategorija tih građana u odnosu na rasnu, versku pripadnost, u odnosu na lokaciju na kojoj se nalaze sada, da li su raseljeni, iseljeni, da li žive u svojoj ili u tuđoj kući. Vi se čak ne usuđujete ni da menjate član 15. Zakona, kojim smo mi regulisali da ćemo izvršiti popis, ali da nećemo vršiti popis na Kosovu i Metohiji dok je tamo UNMIK i privremena administracija UN. Vi kažete da nema vremena da se izvrši popis građana u Republici Srbiji, a pitam vas kako onako ekspresno izvršiste registraciju birača sa Kosova i Metohije? Kako prvo promeniste stav za 180%, a tu vas podsećam da znam da ste vi tako sazdani da ne poštujete ni jednu odluku Narodne skupštine, ni jedan zakon, ni jednu odluku Vlade Republike Srbije donetu pre vašeg mandata? Ali, kako pogaziste odluku ove narodne skupštine u jednom mandatu, jednu od dve, donete jednoglasno, koja je glasila da nećemo prihvatiti Ustav koji piše Hans Hekerup. Dragi moji poslanici za vas je to obaveza. To je obaveza za celu Srbiju da ne prihvatimo Ustav Hansa Hekerupa. Ova skupština je tu odluku donela jednoglasno. Vi ste se pridržavali mesec dana te odluke, a onda ste pozvali birače da se registruju. U to ste upleli i Srpsku pravoslavnu crkvu, tobož da birači pokažu šta je naše i da vidimo koliko nas ima. Niti smo pokazali šta je naše, jer se to ne dokazuje registracijom birača nego knjigama koje mi već imamo. Izneli smo ih sa Kosova i Metohije. A, niste dokazali ni koliko nas ima. Sa ovom registracijom birača nisu obuhvaćena naša deca. Popis bi utvrdio koliko nas je. Kada bi sada jedna čestita vlast krenula u propagandu popisa, rekla bi: izađite, popišite se da vidimo koliko nas je. To bi bila sva propaganda koja je građanima Srbije, još uvek zadojenim patriotizmom prema ovoj svojoj zemlji, dovoljna da se odazovu na registraciju birača. Vama to na pamet ne pada. Ovo odlaganje popisa za samo četiri meseca, uz ovakvu vlast koja se nije setila da blagovremeno odloži popis, uopšte ni ne garantuje da ćemo mi početkom iduće godine imati popis stanovništva na teritoriji Republike Srbije. Mnogo je problema koje ste doneli ovoj zemlji samim svojim dolaskom na vlast. Kakvi će ti formulari i obrasci za popis biti, šta će se tu sve naći ako se budu slušale pojedine stranke DOS-a, to će biti kilometarski dugi formulari. Pojaviće se i tunguzijanci. Sigurno. Otprilike ova vlast je spremna da i to uvede ako joj nekada neko to bude naredio. Naravno, poslanici SRS-a su amandmanima prihvatili stvarnost, prihvatili da popisa stanovništva nije bilo u roku koji je određivao Zakon. Mi prihvatamo i davi nećete moći da izvršite popis, ni u roku koji sada sebi dajete. Zašto ponovo da zasedamo kada svi mi u ovoj sali znamo da popisa u martu neće biti. Popisa će biti kada popis budu naredili, a ne kada se o popisu bude dogovorila Narodna skupština, i o rokovima u Zakonu koji usvoji Narodnaskupština Republike Srbije. Predlažem vam, ako razmišljate o popisu, krenite u pripreme za popis. Te pripreme nigde ne vidim. Nije trebalo da nam ovde ministar za nauku obrazlaže Predlog zakona. Naravno, nije nam ni obrazlagao. To bi trebalo da urade oni koji su krivi što nismo izvršili popis. To je ministar za pravdu i lokalnu samoupravui onaj ministar čiji je naziv ministarstva sada promenjen, pa nije više onako kako je bilo u Zakonu. Ne treba ovde da izlazi za govornicu neko kome to nije u nadležnosti, kome ne možete da kažete u oči: ministre, zašto to na vreme nsimo uradili? Ministarstvo za nauku će brinuti o tome da se sprovedu sve radnje, ali organizacija popisa, popisni materijal je u nadležnosti druga dva ministarstva. Ne mogu ovde predstavniku Vlade, izuzev što nosi strašnu krivicu što se nalazi u ovako lošoj vladi,u vezi ovog predloga zakona ne mogu da mu tovarim krivicu. Ali, kod mene kažu: "S kim si,onakav si". Ponavljam, mi smo podneli prijave za diskusiju i svrstali se u grupu poslanika koji će glasati protiv Predloga ovog zakona.
Narodni poslanik Čedomir Jovanović se javio za reč.
Gospodine predsedniče, poštovano predsedništvo, dame i gospodo narodni poslanici, primer elementarne političke neodgovornosti je rasprava koju smo prinuđeni da slušamo i u kojoj je opozicija jedinstvena u kritici Vlade, a mi se u toj funkciji prepoznajemo jer smo kao poslanička većina formirali tu vladu. Jedinstvena je u zaključju da popisa ne treba da bude. Ali, istina, sa različitim motivima. Jedni misle da popisa ne treba da bude zato što ga u međuvremenu nije bilo, a drugi misle da ne treba da bude dok se ne steknu preduslovi koji su potpuno nepredvidivi. U svojoj suštini suočili smo se sa činjenicom koja je proistekla iz neodgovornog političkog delovanja prethodnog režima. Ova skupština je 31. marta usvojila budžet Republike Srbije za 2001. godinu i u okviru tog budžeta izdvojila 200 miliona dinara za pripremu popisa.Dve stotine miliona za pripremu popisa! To je tamo jasno rečeno. Popis ne bi smeo da bude prvenstveno političko pitanje, mada sam saglasan da u ovom momentu u kojem živimo popis to jeste. Mi smo se prilagodili stvarnosti. Stvarnost je, po svom karakteru, onakva kakva je bila prethodna vlast. Pošto ste pobedili na Kosovu i Metohiji, ostalo je još samo da nam objasnite zašto niste obavili popis nakon svoje pobede, a za tako nešto niste morali da idete čak do Prištine. Mogli ste u Beogradu da popišete stotine hiljada onih koji su propratili vašu pobedu u traktorskim prikolicama. Ako ste želeli da sa svojim koalicionim partnerima rešite pitanje državljanstva, to pitanje ste mogli, nažalost, da rešavate u prethodnih 10 godina. To pitanje nije trebalo da rešavate tamo gde ste započeli, na liniji Karlobag-Karlovac-Ogulin-Virovitica, već opet, nažalost, u traktorskim prikolicama koje su takođe stigle u ovaj grad. Nemojte politizovati temu koja je i suviše ozbiljna. Dopustite Republičkoj vladi da, u skladu sa odlukama Savezne vlade, kao i saveznog parlamenta, pokuša da sprovede celovit i organizovan popis i u Crnoj Gori i u Srbiji. Verujem da ćemo uspeti da popišemo građane Srbije na prostoru Kosova i Metohije. Svaki drugi kritički odnos prema Republičkoj vladi može biti prihvaćen ukoliko je proistekao iz namere da se taj popis obavi valjano, bolje nego što je to bio slučaj do sada. Ali, ako je taj kritički odnos prema nama stav proizvoljne, ishitrene i neargumentovane namere da se u svakom, ama baš u svakom, trenutku i nevezano za povod izreknu političke parole koje su i suviše teške za uho građana posle 10 godina, mislim da ne možete računati na podršku. I Republička vlada i poslanici DOS-a su dosta razmišljali o ovome 31. marta kada su izglasali budžet Republike Srbije. O ovome su razmišljali naši poslanici u Veću građana i Veću republika, i ljudi koji su zaduženi za organizaciju popisa u ovom trenutku su odredili sredstva koja su dovoljna za pokrivanje svih troškova, a mislim da ćemo usvajanjem budžeta za 2002. godinu uspeti da organizujemo popis koji će biti sproveden za šest meseci.
Gospodine Nikoliću, nemate razloga za repliku. Nije se pomenulo ni nečije ime, ni naziv stranke.
Ne možete to tako, gospodine predsedniče. Član 98. je povređen zato što je mene uvredio prethodni govornik. Uvredio me je tako što je politiku Srpske radikalne stranke svrstao u nešto što je ružno, nešto što je loše, što je govorio uvredljivo o liniji Karlobag-Karlovac-Ogulin-Virovitica. To je poslednja zapadna linija srpskih zemalja, hteli vi to ili ne. Nisam je ja izmislio. Nije je izmislila Srpska radikalna stranka, nego predlog Londonskog sporazuma iz 1915. godine, kad nam je to nuđeno, zato što je bio takav odnos stanovništva i takav odnos vlasništva nad imovinom. Ne može mene neko ko je bušio uši 1991. godine da pita što nisam odbranio Karlobag-Ogulin-Karlovac-Viroviticu. Ja sam tamo bio da branim. Da sam prvi pobegao iz rova, može da me optuži onaj ko je ostao u rovu. Onaj ko nije mislio na to, ne mora ni da mi pominje tu liniju. Ja to nikad ne bih pominjao. Svako od vas ko je učestvovao u ratu, neka mi slobodno kaže šta god hoće. Ovi ostali, koji su gasili svetlo, koji su se krili kad naiđe pozivar, neka se pokriju ušima. I ova vlast neće dugo trajati.
Vi ste se javili za reč po Poslovniku. Nije bilo nikakvog pominjanja imena ni vaše stranke. Pravo je čudo gde se vi sve prepoznajete. Nije bilo ništa slično pomenuto po Poslovniku. Nemojte praviti bespotrebne grimase. Replika se dobija kad je pomenut narodni poslanik po imenu, po funkciji, poslanička grupa, stranka, kada se izgovore uvrede na račun poslaničke grupe, stranke ili narodnog poslanika. Ništa od toga nije bilo. Vi ste se javili po Poslovniku i opet zloupotrebili javljanje. Da li tražite da se Skupština izjasni o kršenju člana 98. Poslovnika? Molim Narodnu skupštinu da se izjasni o povredi člana 98. Za 45, protiv 117, uzdržanih nije bilo, nije glasao 41, ukupno 203 narodna poslanika. Konstatujem da je Narodna skupština ocenila da nije bilo povrede Poslovnika.
Ne prihvatam vaše obrazloženje, uvek ću tražiti pravo na repliku onog časa kad se tačno zna da se misli na Srpsku radikalnu stranku. Svaki govornik koji ovde izađe i kaže da je bivši režim kriv za egzodus Srba u traktorskim prikolicama, neka računa da će poslanik Srpske radikalne stranke, koji ima pravo na to, izaći da ga upozori, da kaže ko je to kriv - i naziv stranke, i naziv političkih ličnosti. Ne možete an blok.
Ne, gospodine Nikoliću, javili ste se za kršenje Poslovnika. Molim vas da se držite teme. Već imate jednu opomenu.
Nemojte, molim vas, može i moj drugi sin da ostane bez patika, ako ste to danas rešili. Ja vam samo govorim da ne znam o čemu se radi. Jesam li ja prihvatio Dejtonski sporazum ili svi vi? Jesam li ja prihvatio sporazum Ahtisari-Černomirdin i Rezoluciju, ili svi vi koji ste sad na vlasti? Jesam li ja bio u zatvoru kada je pala Krajina ili ste vi bili u zatvoru, draga gospodo?
Ima reč narodni poslanik gospodin Ćirković.
Uvaženi predsedniče, dame i gospodo narodni poslanici, zarad javnosti, da razjasnimo stvar: ovaj predlog zakona o izmenama i dopunama Zakona o izvršenju popisa stanovništva, domaćinstava i stanova u 2001. godini u Republici Srbiji je, u stvari, samo tekst koji sadrži terminske promene prethodnog zakona. Naravno, mi možemo polemisati o tome zašto nije izvršen popis u roku koji je bio predviđen prethodnim zakonom. Naravno, i za to postoje objašnjenja. Postoje razlozi. Budžet je usvojen u martu. Raniji zakon je predviđao da se popis obavi prvog meseca. Novu demokratsku vlast čekali su mnogi problemi posle 5. oktobra 2000. godine. Ako hoćemo da joj spočitnemo neku neefikasnost smatram da, u pogledu odlaganja ovog roka, najmanje imamo razloga za to. Još jednom, prosto, ovaj predlog o izmenama i dopunama Zakona nastoji da rokove koji su zatečeni, odnosno stanje u kojem smo zatečeni ozakoni. Što se tiče popisa stanovništva, to je jedna civilizacijska tekovina svih modernih zemalja Evrope, čak i onih koje to nisu bile. I Otomanska imperija je vršila popis stanovništva, imovine i domaćinstava, postoje turski defteri itd. Austrougarska carevina je, takođe, imala popis stanovništva, kao organizovana država. I komunistička Jugoslavija je imala popise stanovništva. Moguće je da je ona poštovala te rokove, jer je, prosto, bila nedodirljiva. U ovom momentu, zaista, popis je ono što se nameće kao imperativ, kao obaveza. Moramo ga završiti u roku koji smo propisali. Ovde postoje neke stvari koje će predstavljati problem. Evo šta je problem. Sumnjam da su izvršene prenumeracije stanova, odnosno prenumeracija stanova, ulica, potpuna odjava tabli itd. Imam ja tu prigovore.Ali, zaista očekujem da lokalna samouprava, a pogotovo u mestima gde smo mi komunizam spakovali u fioku istorije, ovog momenta izvrši tu prenumeraciju, da na neki način upodobi stanje stvari. Naravno, insistiram na tome da se neka stara imena zamene nekim novim imenima. Najbolje je da imena ulica budu prosta geografska imena, istorijske odrednice itd. Ne moramo, dakle, stara imena zameniti sa nekim novim podobnim, pošto sam protiv toga, u principu - ko je podoban, a ko nepodoban. Prosto, poslanička grupa Nove Srbije je razmatrala ovaj predlog zakona i još jednom ističemo - ovde se ne radi ni o kakvoj suštinskoj promeni prethodnog zakona, nego, prosto, o rokovima u kojima smo zatečeni. Iz tog razloga, iz civilizacijske potrebe da pratimo savremene tokove svih modernih zemalja Evrope, poslanička grupa Nove Srbije će podržati zakon o popisu stanovništva, domaćinstava i imovine. Hvala.
Ako se više niko od predstavnika poslaničkih grupa ne javlja za reč, prvi narodni poslanik je Veroljub Arsić.
Dame i gospodo narodni poslanici, još kada se glasao budžet Republike Srbije za 2001. godinu predlagao sam da se predviđena sredstva u iznosu od 200 miliona dinara za pripreme za popis skinu sa budžeta i rasporede nekom drugom budžetskom potrošaču. Tada sam za to imao razloga. Pričao sam tada o Kosovu. Ne bih da to ponavljam, sada bih da pričam o prognanicima koji se nalaze na teritoriji Republike Srbije već više od desetak godina. Pojedina prognana lica, osim što po tome stiču pravo na državljanstvo, a još uvek ga nemaju, imaju pravo na državljanstvo zato što je jedan od njihovih roditelja državljanin Savezne Republike Jugoslavije i još po jednom osnovu - zato što su već stupili u brak sa državljaninom Savezne Republike Jugoslavije i Republike Srbije, imaju zasnovanu porodicu, decu, a tako nešto što nije rešeno ni u ovoj vlasti i zbog toga mislim da ovaj popis... evo, već je isteklo vreme.
Sledeći govornik je narodni poslanik Zeldžo Hurić.
Uvaženi predsedniče, dame i gospodo potpredsednici, uvaženi gospodine ministre, poštovane kolege narodni poslanici, što se tiče predloženih izmena i dopuna Zakona o popisu stanovništva, mislim da je u prethodnim govorima uglavnom rečeno sve, a i nema tu puno šta da se kaže, jer predložene izmene i dopune se odnose samo na brojke, dakle na datume koji se uslovljeno pomeraju i gospodin ministar je to objasnio na pravi način. Oni koji su govorili o nedostacima, odnosno teškoćama sa kojima ćemo se suočavati prilikom sprovođenja tog popisa u pravu su, prvenstveno kada su govorili o tim teškoćama lociranim na području Kosova i Metohije. Međutim, nije to jedino područje koje će imati određene poteškoće, ima i nekih drugih područja. Naravno da neki od tih govornika znaju za to, ali nisu to hteli da kažu. Svima vama je jasno da postoji jedno područje, pogranično područje prema Bosni i Hercegovini, gde je popriličan broj tamošnjeg stanovništva raseljen, proteran. Ima ih ubijenih i kidnapovanih itd. Kada sam pomenuo kidnapovane, na današnji dan se navršava ravno devet godina kada je jedna grupa od 17 Bošnjaka oteta u mesnoj zajednici Sjeverin, u selu Mioče, opština Priboj. Jutros sam dobio telegram popriličnog broja članova porodica tih otetih, sa molbom da to istaknem, da podsetim građane. Ne želim da zloupotrebim ovu govornicu, ne zato što imam postave na džepovima i što su mi plitki, nego zbog svog morala i, prvenstveno, profesionalne etike. Zato molim gospodina predsednika ako će mi dozvoliti da ispunim želju tih građana koji su me zamolili da kažem nekoliko podataka vezanih za tu otmicu.
Bio bih dužan da vas opomenem da to ne činite, jer to zaista nije po Poslovniku, a opet, sa druge strane imam potrebu, i u ime onih koje ovde predstavljam, da se u javnosti pogrešno ne protumači oduzimanje prava da to izreknete, te vas molim da to bude u zaista najkraćem mogućem obliku.
Zahvaljujem se. Potrudiću se da to bude što kraće. Dakle, 22. oktobra 1992. godine u sedam časova u selu Mioče kod ranije spaljene kafane "Amfora", vlasništvo Đuze Adema, iz autobusa koji je saobraćao na liniji Priboj-Sjeverin je oteto 17 Bošnjaka, muslimana, sa područja mesne zajednice Sjeverin - Priboj, i odvedeno u nepoznatom pravcu. Istog dana, prema saopštenju vojnih izvora objavljenom u "Borbi" od 24. i 25. oktobra, izmasakrirani su kod Višegradske banje. Likvidirani su građani između 22 i 50 godina starosti, u to vreme. Dakle, u autobus su ušla dvojica koja su izbacila sve muslimane, izuzev jednog deteta. Jedan je stajao kod vozača autobusa Stojkana (koji se prezivao Stojanović), a drugi je štetao između sedišta i izbacivao muslimane. On je izbacio i jednog Srbina, kome su zapretili da će se i on provesti kao i oni, pokazavši glavom prema izvedenim muslimanima, ako mu se još jednom desi da sedi sa njima na istom sedištu. Neki kažu da su ga izveli zato što je protestovao što izvode muslimane. Ipak su ga pustili da otputuje sa ostalim putnicima srpske nacionalnosti. Napolju je bilo još pet naoružanih ljudi, svi su bili u maskirnim uniformama i nagaravljeni. Izbačeni muslimani odmah su ubacivani u vojni kamion, koji je bio bez registarskih tablica, maskiran, zavučen u neko žbunje, u neki usek, sa tako uvučenom kabinom. Sudeći po tome da su ljude,muslimane, koje su izvodili iz autobusa bez teškoća, bez legitimisanja i raspitivanja za ime, prepoznavali ko je Srbin a ko musliman, može se pretpostaviti da su najmanje ta dvojica koji su iz autobusa izveli civile, muslimane, meštani. Na to ukazuje i način kako je postupio Ilija Kitić, vozač iz Sjeverina, koji je putovao na posao u Priboj, sa njim je bio njegov maloletni sin i 12 godina star sinovac Živić Esada. Još samo dve rečenice, molim vas. Admir je stajao pored Kitićevog sina, a kada je nagaravljeni uhvatio malog Admira za rame da ga izvede Ilija je odmahnuo rukom i rekao - u redu je. Da završim, pošto ste nestrpljivi, a ne znam razlog zbog koga ste nestrpljivi. Neću ni da pomislim da se neko oseća prozvanim. Da kažem samo i to da je mali Admir živ i nalazi se negde u inostranstvu, a od svih lica koje sam pomenuo nikada niko nije saslušan, vezano za ovaj slučaj. Gospodine predsedniče, vama se još jednom zahvaljujem zbog ovoga što ste mi dozvolili da u ime onih koji su zamolili ovo iznesem, a vama takođe, poštovane kolege narodni poslanici.
Reč ima narodni poslanik Žarko Obradović, a neka se pripremi Branislav Blažić. (Glasovi: Žarko Obradović je već govorio.) Reč ima narodni poslanik Ljubomir Mucić, a posle njega narodni poslanik Branislav Blažić.
Gospodine predsedniče, dame i gospodo narodni poslanici, baš će biti zanimljivo na osnovu ovog novog poslovnika, koji smo usvojili na prethodnoj sednici, kako će se meriti vreme i kako će se poslaničke grupe ponašati. Na osnovu iskustva koje smo od jutros ovde imali mislim da će vrlo brzo biti aktivirana ona grupa koja je na jednoj od prethodnih sednica formirana u cilju izrade novog, zaista kvalitetnog poslovnika i mislim da se zaista, što se tiče ovih izmena Poslovnika koje su u prečišćenom tekstu, vrlo teško snalazimo i mi poslanici, a i vi, gospodine predsedniče. Što se tiče ovog zakona, mogu samo da kažem da je ovo jedan revolucionarni pomak u odnosu na one zakone koje smo imali na početku, a koje je dostavljala Vlada Republike Srbije, ekspertska vlada, imajući u vidu da od ovih osam članova rok u jednom članu je već prošao, 30. septembar, i da je već prošli put na dva člana predlagan po jedan do dva amandmana, a ovom prilikom na osam članova predložen je samo jedan amandman. Drugo, mogu zaista da kažem da izmene ovog zakona i jesu potrebne i nisu potrebne. Važnije je da smo čuli od Vlade i gospodina ministra dokle se stiglo u pripremama za sprovođenje popisa stanovništva, koji treba po ovim rokovima da se održi od 1. do 15. aprila 2002. godine, baš iz razloga koji su ovde pominjani. Prilikom rasprave o budžetu za 2001. godinu, svi smo sugerisali daonu stavku od predviđenih 200 miliona treba izbrisati ili treba li ta sredstva povećati i obezbediti sve pripreme za neometano izvršavanje popisa stanovništva, domaćinstava i stanova u 2002. godini. Isto tako, moram reći da, što se tiče ovog obrazloženja zakona koji smo dobili, Vlada Srbije i ministarstva ne vrše popis. Popis vrše stručne organizacije, statistički zavodi i popisivači, odnosno organizacije popisa na nivou opština. Ja sam učestvovao u popisu stanovništva 1981. godine kao student, 1991. godine kao instruktor i mogu da kažem da se najveća operativa uglavnom svodi na opštinske popisne komisije i na zavode za statistiku i njihova odeljenja po opštinama. Zato mislim da je neodgovorno posle šest meseci od formiranja Vlade, tri meseca od usvajanja budžeta ili tri meseca nakon što je Vlada dostavila predlog zakona Skupštini, da mi o ovome raspravljamo. Mislim da je posle 50 ili 60 godina ovo prvi put u istoriji da popis nije izvršen na vreme, a zaista mislim da su podaci koje je trebalo da imamo izuzetno značajni, pogotovo što se i vama namestilo da je ovo prva godina novog veka, prva godina novog milenijumai bićete zapamćeni po tome što nikakvo stanje, niti bilo kakve podatke u toj prvoj godini milenijumanemamo. Ima dosta zanimljivih podataka koje bi trebalo ovom prilikom obezbediti i kroz programe popisa omogućiti ih, kako bi mogli da utvrdimo prave pravce razvoja kroz neku strategiju razvoja ove naše zemlje Srbije. Dosta je govoreno ovde o popisu stanovništva i domaćinstava na Kosovu. Moje je pitanje - da li će to biti jedinstven popis na celom području Republike Srbije. Interesantno je kako će i gde će biti popisani pojedini naši ministri, članovi Vlade. Interesantno je, takođe, na kojinačin će biti popisanai lica koja su prognana, izgnana, imajući u vidu da uglavnom oni smatraju nas kao Srbijance, a oni su Srbi. Da li će ova vlada čekati da se ova zemlja Srbija i dalje rasparčava i dalje nazaduje. Mogu da kažem zaista da su ovi podaci, i oko broja zaposlenih, broja stanovnika, broja nezaposlenih, dece, mladih i starih, vrlo značajni za buduću strategiju, ako uopšte bude razvoja u ovoj zemlji Srbiji. Mislim da je svaka popisna jedinica - da li je to domaćinstvo, da li je to stanovnik - posebna i specifična i da sa pripremama za ovaj obiman posao treba krenuti što pre. Prema podacima i aktivnostima na teritoriji opštine sa koje ja dolazim i nisam video neke veće aktivnosti, ni u pogledu obeležavanja ulica, ni postavljanja kućnih brojeva, niti neke velike aktivnosti u geodetskoj upravi na izdavanju rešenja o kućnom broju, što se tiče samih stambenih objekata. Zaista bih želeo da po treći put učestvujem u popisu i da na neki način pomognem da se što bolji podaci obezbede, u cilju budućeg razvoja ove zemlje Srbije.
Reč ima narodni poslanik Branislav Blažić, a sledeći je narodni poslanik Đura Lazić.
Dame i gospodo narodni poslanici, raspravljamo o jednom pitanju koje u svakom slučaju nije toliko minorno kao što predlagač želi da ga predstavi. Na neka pitanja, pre nego što se usvoji ovakav predlog, treba u svakom slučaju odgovoriti. Da li ćemo ponovo parcijalno donositi neke predloge ili ćemo jednom definitivno ozbiljno pokušati bilo koji problem koji postoji u ovoj zemlji da rešimo. Zašto danas govorimo o tome da je Savezna skupština donela odluku o popisu stanovništva, a na račun onoga što je uradila Crna Gora, i to treba da usvoji i prihvati i Srbija. Srbija sigurno ima daleko više problema koje u nekom preduslovu treba da reši da bi mogla uopšte da krene u rešavanje ovog problema. Samo ću ih kratko nabrojati, a to je da li je moguće izvršiti popis na Kosovu, da li ćemo popisivati izbeglice ili ovde treba da izađem kao što je jedan poslanik izašao, pa je govorio......
Reč ima narodni poslanik Đura Lazić, a sledeći je narodni poslanik Miroljub Veljković.
Uvaženo predsedništvo, uvaženi ministre, poštovane kolege i koleginice narodni poslanici, na dnevnom redu nam je jedno vrlo važno pitanje za državu, za naciju, za narod, ali čini mi se da smo dovedeni, kao narodni poslanici, pred svršeni čin, jer i ako se odredimo da podržimo ovaj predlog izmena zakona imaćemo posledica, i ako ga odbacimo opet ostaju posledice. Jedino što je dobro, što sam dobio informaciju da je Vlada predložila izmene i dopune matičnih knjiga, što će u znatnoj meri doprineti da se ljudi koji su iz drugih oblasti, i to van Savezne Republike Jugoslavije, a koji su se doselili na području naše zemlje, moći da se evidentiraju.Ja bih ovoga puta govorio o posledicama nesprovođenja popisa 2001. godine. Nesprovođenja, upravo sa aspekta šta će se dogoditi kada ga uradimo naredne godine, kada je u pitanju sudbina ljudi na Kosovu i Metohiji, i prognanih sa Kosova i Metohije. Da je popis sproveden po do sada važećem zakonu, da je sproveden u ovoj godini, mi bismo sigurno tačno znali, popisali broj stanovnika na Kosovu i Metohiji i prognane sa Kosova i Metohije, popisali bi njihovu imovinu, kuće i stanove, ne bi ostavili prostor, međuprostor, međunarodnoj zajednici da vrši pritisak i da podmeće još jednu prevaru i podvalu i rukovodstvima naše zemlje, i Srbiji i srpskom narodu, tvrdeći da je neophodno da se izvrši registracija Srba i drugog nealbanskog življa. Sam čin registracije izvršen je pod pritiskom naših ministarstava, ljudi iz Vlade i rukovodstva naše zemlje i iako naš narod zna šta zanči registrovati se za izbore, a to znači izbornu radnju, a takođe Srbi i Crnogorci sa Kosova i Metohije, i na Kosovu i Metohiji,i te kako znaju dobro šta znače novembarski šiptarski izbori i posledice koje će trpeti posle toga. Oni su svesni toga da će 18. novembra da osvanu u novoj šiptarskoj državi, bez obzira što međunarodna zajednica tvrdi da će ... (Predsedavajuća: Gospodine Laziću, molim vas da se držite teme dnevnog reda, popis stanovništva.) .... Srbi imati mnoge pogodnosti. Što se tiče ranijih popisa, moram da kažem nekoliko reči oko popisa od 1991. godine, koji su bojkotovani od strane apsolutne većine Šiptara zato što nisu hteli da priznaju državu Srbiju kao svoju. Što se tiče izbora od 1981. godine, bilo je mnogo mahinacija i manipulacija od strane tadašnjih pokrajinskih vlasti jer su članovima popisnih komisija obezbedili, odnosno obećavali nadoknadu za broj popisanih lica, pa se događalo da se mnogi Šiptari popišu više puta, a na nekim mestima čak pet i više puta. Zbog toga je naduvana cifra toliko koliko je naduvana 1981. godine, a da se ne bi otkrila činjenica da je mnogo manje Šiptara bilo 1991. godine, bojkotovani su ti izbori. Pitam se kako će naša država da izvrši popis stanovništva na Kosovu i Metohiji posle novembarskih izbora, jer znamo da je već unapred zakazana sednica parlamenta Kosova, i praktično međunarodna zajednica sa ovim izborima predaje vlast, i zakonodavnu, i izvršnu, i sudsku, pa i lokalnu, u ruke tamošnjeg većinskog stanovništva, Šiptara, bez ikakvog modusa da se stavi veto na određene odluke. Ako oni odluče da ne dozvole našim državnim organima da sprovedu popis, šta onda? U ovoj godini da smo po važećem zakonu izvršili taj popis, to bi mogli da učinimo. Drugo, zaista pitanje Kosova i Metohije i samog popisa ljudi na Kosovu i Metohiji, i prognanih sa Kosova i Metohije, nije stranačka stvar. Mislim da je to i nacionalno i državno pitanje i mislim da bi tu trebalo da postignemo određeni konsenzus i da ne nasedamo na podvale međunarodne zajednice i da ne ubeđujemo srpski narod na Kosovu i Metohiji, i prognane, da izlaze na ove izbore koji su pod plaštom međunarodne zajednice u stvari organizovani i traže ih Šiptari.
Reč ima narodni poslanik Miroljub Veljković, a sledeći prijavljeni za diskusiju je Rajko Baralić.
Odlaganje primene zakona je logično, na to nas tera savezni zakon i na to nas teraju državno-nacionalni razlozi. To je bilo dovoljno kao objašnjenje od strane Vlade. Međutim, u objašnjenju, u pismenom objašnjenju iritira to što se kaže da je u budžetu Republike Srbije za 2001. godinu planirano 200 miliona, ali da ta sredstva iz budžetskih razloga nisu dovoljna da se izvrše pripreme za popis. Pitam gde su ta planirana sredstva, jer ta sredstva koja su planirana, ona su dosad i ubrana od građana Srbije. Ako Đelić kaže da se budžet ostvaruje po planu, znači da je to prosta matematika, upravo negde oko 150 miliona dinara je ubrano i mene interesuje gde su ta sredstva. Da li su ta sredstva upotrebljena za isplatu honorara pisca novog ustava, supruzi predsednika Jugoslavije Vojislava Koštunice, ili su ta sredstva potrošena na osnivanje ovih silnih agencija koje osniva Vlada Republike Srbije, ili na hipodrome, rasne konje itd.
Reč ima narodni poslanik Rajko Baralić, a sledeći je narodni poslanik Božidar Vujić.
Poštovana gospođo Mićić, dame i gospodo narodni poslanici, cenjeni novinari, cenjeni gospodine Panajotoviću, popis stanovništva u jednoj državi nije samo zbir podataka o ljudima i imovini, to je pre svega osnova za mnoga dešavanja u različitim oblastima jedne države, građana te države i jednog naroda. Netačno je interpretirano da su sve poslaničke grupe ovde jedinstvene u stavu da popisa ne treba biti ove godine. Naprotiv, mi se zalažemo da bude obavljen onako kako je bilo predviđeno 2001. godine. Statistika je disciplina kojom se može sve dokazati. Neki je prevode kao tačan zbir netačnih podataka, ali popis stanovništva je osnov da se, pre svega, one oblasti koje su bitne u jednoj državi prikažu stanovništvu, da se prikažu subjektima, ustanovama, da iz tih podataka mogu da crpe ono što je neophodno u narednoj deceniji i da se ti podaci nađu i na brojnim međunarodnim organizacijama, i kod nadležnih organa, pre svega Ujedinjenih nacija i mnogih drugih, kao što su neke evropske komisije. Sve to služi pre svega da se kao država i kao građani predstavimo sa onim što jesmo, da znamo koliko nas ima, kojom imovinom raspolažemo, kakva je naša nacionalna, kvalifikaciona i svaka druga struktura, kakva nam je struktura imovine, kakav nam je potencijal u svakoj od ovih stavki pojedinačno, i odgovornost vlasti između ostalog jeste i u tome da blagovremeno izvrši popis stanovništva. Mene ovde zanima da li će pred Narodnu skupštinu doći u toku ove godine da se rebalansira budžetska pozicija od 200 miliona dinara, koja je predviđena za troškove pripreme popisa? Ukoliko se to ne dogodi, zanimaće me i postaviću poslaničko pitanje, kada za to dođe vreme - kako su ova sredstva utrošena i kako je ova pozicija razložena? Pokušaj da se o stanovnicima Kosova i Metohije danas ovde govori u jednom krajnje malicioznom kontekstu je već viđen u ovoj Narodnoj skupštini. Vi ste, poštovana gospodo iz DOS-a, upravo tvrdili da je odnos prema Kosovu demokratsko pitanje, da je odnos prema Crnoj Gori demokratsko pitanje, da su ukupni odnosi u federaciji demokratsko pitanje i da će ono biti rešeno onog trenutka kada u Srbiji na vlast dođu demokratske političke snage. Te političke snage, kako vi tvrdite, sada su u Srbiji na vlasti, pa onda ova pitanja rešite u skladu sa izbornim programom i obećanjima. No, naravno, to je priča u izbornoj kampanji, to je priča za malu decu, to je priča koja neće još dugo moći da prolazi. Ili funkcionišete kao odgovorna vlast, ili vas birači kažnjavaju na narednim izborima. No, nije to tema danas ovde. Hteo bih da kažem samo dve rečenice a propo jedne diskusije koju smo ovde čuli, koja je imala jednu tešku političku poruku - mesto Sjeverin nalazi se u opštini Rudo, ne nalazi se, dakle, na teritoriji Republike Srbije, odnosno opština Rudo ne nalazi se na teritoriji Republike Srbije. U to vreme kada se taj strašan događaj dogodio ...
Gospodine Baraliću, ni to nije tema dnevnog reda i nisam vam dozvolila da govorite o tome.
Gospođo Mićić, ...
Gospodinu Zeldžu je dozvolio gospodin predsedavajući, a ja vama ne dozvoljavam da govorite mimo teme dnevnog reda i imao je razloga zašto je to odobrio gospodinu Zeldžu Huriću.
Molim vas, mogu li ja vas da zamolim, kao što je gospodin koga ste pomenuli zamolio gospodina Maršićanina, da vi meni dozvolite 30 sekundi? Molim vas, dozvolite mi 30 sekundi.
Već sam vam rekla, ne dozvoljavam vam da govorite mimo teme dnevnog reda.
Žao mi je, znam da je san svake Užičanke da postane Čačanka, ali mi imamo jake kriterijume, tako da to neće moći da prođe. No, svejedno, bila je dužnost predsedavajućeg da kaže da je taj vaš omraženi predsednik ondašnje države, Slobodan Milošević, lično dolazio tada na tu teritoriju, da pruži garancije građanima Prijepolja u vezi sa tužnim i nesrećnim događajem koji se dogodio. Dakle, iskreno žalimo zbog toga što se dogodilo, ali konotacija u kojoj je to danas rečeno, rekao sam, ima veoma, veoma problematičnu političku poruku. Zahvaljujem se.
Reč ima narodni poslanik Božidar Vujić.
Dame i gospodo narodni poslanici, zakon kojim se prolongira popis stanovništva pokazuje sav besmisao postojanja i naročito opstajanja DOS-ove vlasti. Ono što je već regulisano saveznim zakonom, ono što je rađeno još u Kraljevini Jugoslaviji, pa potom u SFRJ, evo sada, DOS je to prekinuo. A šta je to nego nepoštovanje države, nepoštovanje zakona, nepoštovanje propisa i akata. I šta je tu još problematično - to što DOS faktički, kroz ovaj zakon, prihvata okupaciju i odvajanje Kosova i Metohije. Eto, zato je DOS najgori. Zbog toga zakon ne treba usvojiti, dok se ne stvore realni uslovi da se Kosovo i Metohija i pravno, i stvarno, i faktički ne vrati u okvire jedinstvene teritorije Republike Srbije.
Reč ima narodni poslanik Ljubiša Maravić.
Poštovane kolege poslanici, ustavni osnov za donošenje ovog zakona, kao što se kaže u obrazloženju, je sadržan u članu 71. Ustava Republike Srbije, prema kome republički organi u okviru ustavom utvrđenih prava i dužnosti republike utvrđuju politiku, donose i izvršavaju zakone i druge propise i opšta akta. Na prvi pogled, ovaj predlog o izmenama Zakona o popisu stanovništva predstavlja čisto formalno usklađivanje postojećeg zakonskog teksta sa novim nazivima republičkih organa, npr. sa izmenjenim Zakonom o vladi i ministarstvima. Ono što je u Predlogu zakona o izmenama i dopunama Zakona o izvršenju popisa stanovništva, domaćinstava i stanova karakteristično, to je da je najvažnije odlaganje rokova u kojima treba obaviti popis stanovništva, domaćinstava i stanova, u skladu sa prvnim sistemom Srbije i SRJ. Smatram da je ovo odlaganje u suprotnosti sa najvitalnijim interesima naše države, jer je ovo i pravo vreme i pravi trenutak za realizaciju istog, pogotovu ako znamo da je popis stanovništva, domaćinstava i stanova najveća statistička akcija koja se obavlja na nivou cele države svakih 10 godina, a zadnji popis imali smo, kao što znamo, 1991. godine. Takođe moram da konstatujem da, umesto insitiranja na poštovanju i sprovođenju naših propisa, a tiče se teritorije Kosova i Metohije, legalni organi ove zemlje su pozvali stanovništvo sa Kosova i Metohije da se registruje za predstojeće Hekerupove izbore, koji su zakazani za 17. novembar. Po meni, ta registracija nije u skladu sa važećim zakonskim propisima naše države i umesto da se insistira na utvrđivanju - ko je državljanin SRJ na teritoriji Kosova i Metohije, a ko je ilegalni šiptarski emigrant iz Albanije, iz Makedonije, pozivom na registraciju u stvari pomoglo se OEBS-u da se njihov status na teritoriji Kosova i Metohije sada legalizuje. Teško je oteti se utisku da odlaganje popisa stanovništva predstavlja dalje omogućavanje našem neprijatelju da se konsoliduje i formalizuje faktičko stanje na teritoriji Kosova i Metohije. Zato se postavlja pitanje - ako se znalo da će registracija, tj. popis stanovništva biti u 2001. godini, zašto u budžetu Republike Srbije nisu obezbeđena dovoljna sredstva za takvu jednu akciju? Srbi sa Kosova i Metohije se pitaju - na koji način će se na teritoriji Kosova i Metohije izvesti popis stanovništva u 2002. godini? Na kraju, da vas podsetim da se SPS zalagala da se na Kosovu i Metohiji, umesto registracije stanovništva, obavi upravo popis stanovništva, čime bi se na pravi način stekla slika o etničkoj situaciji na Kosovu i Metohiji, kao i da se zalagala, i zalaže se, za striktno poštovanje ustava Repbulike Srbije i SRJ. Iz gore navedenih razloga, mi, poslanici SPS, nećemo prihvatiti ove izmene Zakona o vršenju popisa stanovništva, domaćinstava i stanova u 2002. godini. Hvala.
Reč ima narodni poslanik Aleksandar Vučić, posle njega narodni poslanik Božidar Vučurović.
Dame i gospodo narodni poslanici, nismo mi iz SRS idioti zato što moramo ovako da govorimo po minut vremena, to je zahvaljujući idiotskom poslovniku koji je usvojen u Narodnoj skupštini Republike Srbije, pa moramo da govorimo po minut. Ne možemo brže. U svakom slučaju, smatramo da je ovaj predlog zakona veoma loš, da se donosi u nezgodno vreme i da je trebalo da bude donet mnogo ranije. U septembru mesecu, odnosno u oktobru je DOS već došao na vlast, bili su u Vladi Milomira Minića. Tada su sve to mogli da pripreme za mart mesec, da se popis izvrši u martu mesecu. Ovako, pošto ga nema, shvatili smo da ga neće ni biti. Istovremeno, moram da obavestim predsednika Narodne skupštine da su mi se javili Srbi iz sela Podravanja, nedaleko od Srebrenice. Oni su nekako u ovo vreme, pre devet godina, doživeli strašnu nesreću i strašnu tragediju. Muslimani iz Srebrenice su ih sve pobili i pokrali, uglavnom žene i decu, kada su upali u njihovo selo. Smatram da i deo onih koji su izbegli moraju da dobiju državljanstvo najhitnije i da budu popisani. Takođe smatram da svi oni iz Udruženja otetih i prognanih lica sa Kosova i Metohije konačno zaslužuju nekakvu informaciju, da oni budu zadovoljeni, da o tome govorimo na pravi način i tek tada da budu popisani. Zato u krajnjoj liniji nije ni loše što se sve ovo odlaže. Izvinjavam se mojim kolegama što sam govorio minut i deset sekundi.
Niste imali razloga da žurite, ukupno imate 47 minuta za vašu poslaničku grupu. Ali, ako govornicu shvatate kao modnu pistu, to je već drugo. Samo kažem da ste pogrešno objasnili, imate još 27 minuta. Povreda Poslovnika - Aleksandar Vučić.
Dame i gospodo narodni poslanici, mi imamo ukupno 27 minuta za nas 23 narodna poslanika u Narodnoj skupštini. Nemojte da obmanjujete javnost. A, svi poslanici SRS-a su izabrani da bi govorili u Narodnoj skupštini, a ne da bi ćutali i glasali za ono što bilo ko ovde predloži. Narodni poslanici SRS obavljaće svoju poslaničku dužnost, neće čitati novine, neće grickati semenke ili nešto drugo i zato imamo pravo da govorimo po minut, minut i nešto. Naravno, šef poslaničke grupe ima pravo da govori dva puta 10 minuta. To je istina. Dakle, nisam slagao ništa. Nisam obmanuo javnost, već javnost treba da zna te činjenice. A, to što vi ne možete da se pomirite sa ovako grotesknom skupštinom, na način na koji ona sada izgleda, na način na koji prozivate narodne poslanike i to svi vide, smeju se i predstavnici vlasti, samo što neće da izađu i to ovde da kažu, smešno je čitavom narodu. E, onda je to vaš problem i predstavnika vaše stranke, koji su ovakav predlog poslovnika izglasali.
Ima reč narodni poslanik gospodin Jovanović.
Gospodine predsedniče, poštovano predsedništvo, iskoristiću svoje pravo na drugo javljanje, iako bih mogao da se pozovem na repliku, a pokušaću da doprinesem kvalitetu vaše rasprave ukazujući na jedan propust mog kolege koji se kritički osvrnuo na aktivnosti DOS-a po pitanju tretmana naših izbeglih sunarodnika sa prostora bivše Jugoslavije. Moram da vas podsetim na odluku koja je proistekla iz volje poslanika DOS-a u Veću građana i Veću republika Skupštine SRJ iz januara meseca, kada je izmenama Zakona o državljanstvu posle 10 godina omogućeno našim izbeglim sunarodnicima sticanje državljanstva SRJ. Od tog dana do danas prosečno u jednom mesecu Savezno ministarstvo policije izda 17 hiljada potvrda o stečenom državljanstvu. U ovom trenutku službenici Saveznog ministarstva policije obrađuju 50 hiljada zahteva. Dakle, ova država brine o svim građanima i mi među njima ne pravimo razlike. Molim vas da u razgovoru, koji je u funkciji analize predloženih izmena Zakona o popisu stanovništva, više na takav način ne vulgarizujemo nečiju nesreću. Znači, molim vas, ovo shvatite kao jednu ozbiljnu primedbu neargumentovanoj kritici koja ne može stajati kao nešto što doprinosi kvalitetu našeg rada. Hvala vam.
Po Poslovniku za reč se javio narodni poslanik Tomislav Nikolić.
Molim vas, gospodine predsedniče, da mi na osnovu čl. 89. i 91. iz evidencije date podatak koliko je još ostalo vremena za poslaničku grupu SRS-a, pošto bismo hteli da svaki poslanik Srpske radikalne stranke govori u istoj dužini trajanja vremena. Dakle, sada me interesuje koliko još vremena imaju poslanici SRS-a na raspolaganju da bismo ... možda ima još neka sekunda više, možda prerano naši poslanici prekidaju diskusiju, pa će možda ostati minut koji nećemo uspeti da iskoristimo.
Poslaničkoj grupi SRS na raspolaganju stoji 22 minuta i vaše drugo javljanje kao zamenika predsednika poslaničke grupe. To vreme možete koristiti onako kako se kao poslanička grupa dogovorite. Reč ima narodni poslanik Božidar Vučurović.
Dame i gospodo narodni poslanici, u ovih 50 sekundi koliko ću imati na raspolaganju jer je moj kolega Vučić potrošio 10 sekundi od mog izlaganja, probaću da shvatim gde je otišlo 200 miliona koje je Vlada Republike Srbije izdvojila budžetom za sprovođenje priprema za popis stanovništva. Mislim da je 100 miliona dinara otišlo za plaćanje reklamnih spotova na svim televizijama u Jugoslaviji za registraciju birača za Hekerupove izbore na Kosovu, a da je onih drugih 100 miliona otišlo na plaćanje aviona Stanka Subotića Caneta iz kojih je vršen avionski snimak terena, kuća, stanova i objekata koji će pomoći pri popisu stanovništva.
Reč ima narodni poslanik Srboljub Živanović, neka se pripremi narodni poslanik Zlatan Jovanović.
Dame i gospodo, verovatno da će snimanje na Kosovu i Metohiji biti izvršeno besplatnim letilicama ili će to u stvari Koordinaciono telo obaviti, kao što puno toga kvalitetnoga obavlja. Što se tiče onih 200 miliona dinara koji su predviđeni, ipak mislimo da su ta sredstva manja od sredstava koja je gospodin Čović dobio na raspolaganje za koordiniranje na jugu Srbije i na Kosovu i Metohiji. Ovde vidimo da se Skupština kao zakonodavno telo, više ne bavi donošenjem zakona i njihovom kontrolom, nego je Vlada kao izvršni organ te ingerencije na sebe preuzela. Šta u stvari znači Skupština? Sve ono što se ovde u Skupštini donese, izglasa, to u stvari DOS uradi onako kako njemu odgovara. Videli ste da i predsedavajući nije opomenuo gospodina Čedomira Jovanovića kada je ovde blatio Srpsku radikalnu stranku, nego jeprećutno preko toga prešao.
Reč ima narodni poslanik Zlatan Jovanović, posle njega Nataša Jovanović.
Dame i gospodo, pre svega želim da čestitam gospodinu Ljubomiru Jelisavčiću, opština Bajina Bašta, na osvajanju odborničkog mandata i da mu poželim uspeh u obavljanju funkcije odbornika u Skupštini opštine Bajina Bašta. Što se tiče ovog zakona, građanima Srbije je odavno jasno da vi niste u stanju da pokrenete proizvodnju, mislim na vas iz aktuelne vlasti, da stvorite nešto novo, ali od danas će im biti potpuno jasno da vi niste u stanju ni da popišete ono što ste zatekli u državi Srbiji kada ste preuzeli vlast u prošloj godini. Nekoliko stvari je u ovom predlogu veoma bitno. Bitno je gde su sredstva od 200 miliona dinara, koja su predviđena budžetom za ovu godinu, šta je sa tim sredstvima, da li su utrošena i na koji način. Takođe, neke od aktivnosti ovim predlogom su terminski vezane za neke datume, na primer za 30. septembra ove godine, a ovaj zakon se danas nalazi u Skupštini krajem oktobra. Znači, postoje neke nelogičnosti u ovom predlogu.
Ima reč narodni poslanik Nataša Jovanović. Posle nje narodni poslanik Petar Jojić.
Dame i gospodo narodni poslanici, nesposobnost teško kompromitovane DOS-ovske vlasti se pokazuje i kroz predlog da se odloži popis stanovništva za 2002. godinu. Naime, očigledno je da dosmanlijska vlast ne poštuje Ustav i važeće zakone u ovoj zemlji. I od predstavnika vladajućih poslaničkih grupa i od predstavnika Vlade danas smo čuli da je Vlada planirala, imali smo prilike i da vidimo u projektovanom budžetu, koji je pet puta veći nego budžet za 2000. godinu, da je taj iznos 200 miliona dinara, ne dolara, kako to reče gospodin Jovanović. Radi se o tome da je Vlada 2000. godine donela Zakon o popisu u Srbiji, koji je trebalo da se obavi 2001. godine, ali zbog vaše nesposobnosti i nemarnosti odlaže se, sve dotle dok vaši zapadni nalogodavci ne kažu da je krajnji moment da izvršite popis stanovništva. Ali, taj iznos je, gospodo poslanici iz DOS-a, 395.725.975 dinara. To je vaša obaveza po zakonu koji je važeći i koji je donet 2000. godine, da u tom pravcu projektujete sredstva za popis stanovništva. Šta vas briga za Srbe sa Kosova i Metohije? Šta vas briga za Srbe iz zapadnih srpskih zemalja? Vi ste njih odavno otpisali. Naravno, to ste učinili kroz politiku koju vodite za poslednjih 10 godina. Nažalost, Srbija sa vama na vlasti ne može očekivati da će ovakva teritorija države, koju imamo, biti sačuvana.
Reč ima narodni poslanik Petar Jojić. Posle njega narodni poslanik Stevan Kesejić.
Dame i gospodo narodni poslanici, nisu se stekli uslovi za donošenje ovog zakona, pa ću zbog toga biti protiv donošenja tog zakona. Pre svega, trebalo je doneti zakon i urediti zemljište, katastarske i zemljišne knjige, kao i etažne knjige i na taj način imati potpun pregled stanovništva i nepokretne imovine. Zbog toga je trebalo, u prvom redu, za ovih godinu dana kako je nova vlast došla na vlast, urediti sve ove evidencije, posebno evidencije o prebivalištu. S druge strane, etažne, zemljišne i katastarske knjige predstavljaju fikciju apsolutne tačnosti. Uz te podatke država treba da ima uvid i da u te podatke veruje. Zbog toga smatram da nema mesta donošenju ovog zakona u ovom trenutku. Mogu da kažem i to da smo u Saveznoj vladi tražili od prethodne vlasti i od naših koalicionih partnera da se reše svi zahtevi građana koji su došli u Srbiju iz Republike Srpske, Republike Srpske Krajine i sa teritorije južne pokrajine Kosova i Metohija. Međutim, u tom momentu je bilo preko 100.000 nerešenih predmeta. Do današnjeg dana nismo dobili odgovor na to pitanje. Mislim da je rešeno malo predmeta u odnosu na sticanje državljanstva građana koji su izrazili želju i koji su podneli zahteve.
Ima reč narodni poslanik Stevan Kesejić. Posle njega narodni poslanik Ljubomir Kragović.
D. i g. n. p, popis stanovništva, domaćinstva i stanova, ovim predlogom zakona, kojim se predlažu novi rokovi za pripremu, organizaciju i sprovođenje popisa, govori o tri stvari: 1. Ministarstvo pravde, koje je bilo nadležno da sprovede Zakon o popisu sa rokom od 1-15. aprila 2001. godine, nije sposobno, odnosno nadležni ministar, baveći se drugim poslovima koji nisu u njegovoj nadležnosti (kao isporučivanje Srba Hagu) nije stigao da sprovede važeći zakon. 2. Petooktobarska revolucija, paljevinom Skupštine, uništila je i materijal koji je delom bio pripremljen, tako da se sada sa pripremom, organizacijom i sprovođenjem mora krenuti od samog početka, što je i razlog kašnjenja Zakona o popisu i odlaganja rokova. 3. Vladin koordinator zajug Srbije (Nebojša Čović) uneo je takvu pometnju da se ne znaju granice Srbije, a još manje je poznato koje će se stanovništvo i čiji stanovi i domaćinstva popisivati, jer koliko je poznato široj javnoti to još nije usaglašeno sa Hansom Hekerupom. Zbog toga ovaj predlog zakona nije dobar. Sem što kasni ovaj popis, Vlada nije ni obezbedila uslove da se činjenično stanje utvrdi čak ni približno. Možda nekog novog 5. oktobra. Zbog toga predlažem da Vlada obezbedi suverenost države Srbije. Da se građanima Srbije obezbede prava na državljanstva iz kojih će proisteći i prava na imovinu koja su predmet popisa. Usaglašvanje sa saveznim zakonom za predlagača je samo izgovor jer i do sada ni jedan zakon donet u ovom parlamentu za DOS-ovu vladu nije sveto pismo. U petak, 26. oktobra, u Zrenjaninu održaće se miting SRS-a sa početkom u 15 časova.
Hvala na doprinosu raspravi o ovom ozbiljnom zakonu. Ima reč narodni poslanik Ljubomir Kragović. Posle njega narodni poslanik Lazar Marjanski.
Dame i gospodo narodni poslanici, danas treba da donesemo odluku da se odloži popis srpskog stanovništva, odnosno stanovništva u Republici Srbiji. Razlog je nesposobnost Vlade Republike Srbije ili, kako ona to kaže, nedostatak novčanih sredstava. Ta novčana sredstva je trebalo obezbediti kroz donaciju, tako što su uslovili Srbe da se registruju. Međutim, po ko zna koji put, Evropska zajednica ih je obmanula, pa sredstva nisu dodeljena. Sada se vrši dogovor oko toga koliko treba međunarodna zajednica da da sredstava da bi Vlada Republike Srbije ponovo uslovila Srbe na Kosovu i Metohiji, tako što će ih naterati da izađu na izbore zakazane za 17. novembar. Smatram da ova trgovina Vlade Republike Srbije, koja se trenutno vrši na uštrb Srba sa Kosova i Metohije, predstavlja jedan sraman čin koji nije zabeležen u srpskoj istoriji i srpskoj praksi.
Ima reč narodni poslanik Lazar Marjanski. Posle njega narodni poslanik Milorad Mirčić.
Mislim da nemate novac od 200 miliona dinara, koji ste odredili. Ali, ako ćete rešiti taj popis, mislim da je pogrešno. Postaviću jedno pitanje: šta ćemo sa onim Šiptarima koji žive po raznim kućama, a nisu prijavljeni? Što se tiče izbeglih i prognanih lica, njih ima 9.600. Doneta je jedinstvena odluka. Odluku ćete čuti 26. oktobra na mitingu u Zrenjaninu. To je bitna odluka. Zato, dođite na miting 26. oktobra u 15,00 časova.
Reč ima narodni poslanik Vitomir Plužarević.
Dame i gospodo narodni poslanici, ovaj zakon je trebalo staviti na dnevni red mnogo ranije. Zahvaljujući vlasti DOS-a, ove, 2001. godine, on je ostao bez realizacije. Verovatno DOS-ovska vlast želi da se bavi nekim prečim zakonima, na primer poslovnikom o radu Skupštine, privatizacijom, duvanom, naftom i tome slično. Izglasani Poslovnik o radu Skupštine je lična želja nekih čelnika DOS-a. Izmene i dopune Zakona o popisu stanovništva i domaćinstava se odnose na devet novih članova. Izmene se isključivo odnose na vreme koje je prošlo. Znači, treba vreme pomeriti do 2004. godine. Nemam komentar što se tiče spremljenih 200 miliona dinara, osim što dinamiku tih para treba neko da kontroliše. Pošto će budžet Srbije biti postavljen u negativnu ravan, ne verujem da će biti naknadnih para za ovaj popis stanovništva. Kako će izgledati obrasci za popis? Da li se to ne zna? Čekate da vam Evropska unija izda obrasce koji moraju biti u skladu sa njihovim željama. Vlada nije imala vremena, narod to zna, i da su projekti koje sam već pomenuo bitniji od ovog zakona, ali razlog ovog odlaganja može da se poveže i sa izbeglicama sa svih prostora. Bitno je da se u Srbiji ovim odlaganjem stvori nova demografska slika, a to je da Srbi ne budu većinski narod, po novoj podeli koju sada piše gospođa Zorica Radović. Hvala.
Reč ima narodni poslanik Vitomir Plužarević, a posle njega narodni poslanik Gordana Pop-Lazić. (Negodovanje.) Izvinjavam se,nemam Mirčića. Izvolite, Milorad Mirčić, izvinite, a posle njega Gordana Pop-Lazić.
Ovakav predlog zakona je nastavak farse koju sprovodi DOS u Srbiji. Farsa se ogleda u činjenici da se pristupa predlogu izmena i dopuna ovako bitnog zakona sa predlogom da se to odloži za godinu dana, ne sagledavajući ni sadržaj ni suštinu, a kamoli vodeći računa kakve će posledice da proizvede. Neminovno se nameće razmišljanje da je ova DOS-ovska vlast u svom ponašanju dužnička vlast prema međunarodnoj zajednici, jer kako drugačije tumačiti ovakvo obrazloženje razloga odlaganja ovakvog zakona, odnosno njegove primene, popisa stanovništva. Možda činjenicom da se usklađuje sa željom međunarodne zajednice, jer je međunarodna zajednica vršila popis po Srbiji. Zbog čega DOS to nije iskoristio da se izvrši popis stanovništva uz naše prisustvo na Kosovu i Metohiji? Ono što je strah nas srpskih radikala je da će biti novi metodi popisa koje će Evropska zajednica da diktira DOS-u, a najveći strah ipak je zbog načinakako će se to raditi u Vojvodini, imajući u vidu da separatisti u Vojvodini, uz pomoć DOS-a, sve više dižu glavu.
Reč ima narodni poslanik Gordana Pop-Lazić, a zatim Dragoljub Stamenković.
Vaš nedemokratski poslovnik koji mi je ostavio vreme izraženo u sekundama za obrazlaganje ovog i svakog drugog zakona koji bude bio na dnevnom redu ostavlja mi mogućnost da postavim Vladi samo jedno pitanje. Budžetom za 2000. godinu bila su obezbeđena sredstva u iznosu od 16.818.000 dinara za finansiranje Republičkog zavoda za statistiku i Republičkog geodetskog zavoda, plus 35.800.000 za ostale namene, te za lokalnu samoupravu, grad Beograd i one koji će vršiti popis. Za 2000. godinu zakon je predvideo da u budžetu moraju da se izdvoje sredstva od 396.000.000; 2002. godine - 20.400.000; 2003. godine - 8.891.000. S obzirom da je izdvajanje sredstava za ove namene bila zakonska obaveza, postavljam pitanje - kako je Vlada Srbije mogla da planira samo 200.000.00 umesto 395.972.925? Znači, unapred je znala da popisa neće biti. Ta sredstva, naravno, trebalo je da budu i valorizovana na osnovu parametara utvrđenih ekonomskom politikom u oblasti javne potrošnje, prema stopi rasta ukupnog budžeta, a koliko je budžet porastao u odnosu na 2000. godinu to je valjda do sada svima jasno - pet puta. Oba zavoda bila su dužna da obaveste Vladu Srbije do kraja marta ove godine o utrošku sredstava obezbeđenih budžetom Republike Srbije u prethodnoj godini i izvršenim poslovima i zadacima popisa, predviđenih u toj godini, a, naravno,Vlada Srbije onda Skupštinu. Ovi izveštaji i odgovori na ova pitanja trebalo bi da budu sastavni deo obrazloženja. Obrazloženje koje je Vlada Srbije dala je apsolutno šturo i nedovoljno da bismo mi moglida podržimo ovakav predlog zakona.
Reč ima narodni poslanik Dragoljub Stamenković, a posle njega Goran Cvetanović.
Dame i gospodo, Predlog zakona o izmenama i dopunama Zakona o izvršenju popisa stanovništva, domaćinstava i stanova u 2001. godini je vrlo kratak. Ono što je najvažnije, u Predlogu izmena je da se rokovi za popis stanovništva odlažu za 2002. godinu. Praktično, dolazi do odlaganja popisa stanovništva. Poslanici Srpske radikalne stranke sumnjaju da će i taj rok biti ispoštovan, pa smo kroz amandmane to pokušali i da vam pokažemo. S druge strane, ovaj popis će se vršiti na delu teritorije Republike Srbije koja je pod stranom okupacijom, tako da postoji velika opasnost da li će taj popis biti valjano i validno izvršen, neće li se lokalno šiptarsko stanovništvo popisivati više puta, neće li biti pretnje Srbima i hoće li do tada još Srba ostati na teritoriji Kosova i Metohije. Ono što je najvažnije, pitam vas - kako ćemo popisati onih 1.300 građana Srbije koji su oteti, koji su nestali. Možemo li za njih reći da su mrtvi? Jesu li živi? U koju će to rubriku oni biti svrstani? Rubrike"nestali" u anketnim listićima za popis stanovništva nema. Njihove porodice danonoćno tragaju za njima, traže odgovore od Vlade Republike Srbije, pitaju - kažite nam gde su, da li su živi ili mrtvi. Kako ćemo njih popisati?
Reč ima narodni poslanik Goran Cvetanović, a posle njega Dragan Čolić.
Dame i gospodo narodni poslanici, DOS očigledno selektivno usaglašava savezne i republičke zakone po kriterijumima samo njima znanim. Zakoni nisu dovoljno pripremljeni i pre svega smatram da je bolje preventivno delovati, pa zakazati popis stanovništva, domaćinstava i stanova u vremenskom periodu koji je realan da popis može da se uradi. Posle više od godinu dana vladavine DOS-a nemamo pravo da budemo optimisti, jer je očigledno da DOS nema kadrove, znanje i umeće da blagovremeno i precizno izvrši popis stanovništva. Pošto nisu blagovremeno izvršili taj popis, a ne znaju na kojoj teritoriji treba to da urade, znači nisu dovoljno orijentisani ni u prostoru ni u vremenu. Ono što je nama najbitnije, to je da je negativna stopa nataliteta u Srbiji, i da u Vojvodini ne postoji opština gde je pozitivna stopa, da jedna srpska porodica ima 0,9% deteta, znači ni jedno dete po porodici, da šiptarska porodica ima skoro sedmoro dece, odnosno 6,6, tako da po svim analizama 2100. godine u Srbiji više neće biti Srba. To je ono što bi nas trebalo više da zanima, nego ovaj neadekvatan popis stanovništva. Hvala.
Reč ima narodni poslanik Dragan Čolić. Imate još 11 minuta, šta li ćete sada da pričate za tih 11 minuta. Sad je problem kad treba nešto ozbiljno da se kaže.
Dame i gospodo narodni poslanici, vaše nakaradno shvatanje demokratije pravi ono što pravi od srpskog parlamenta. Ovo je velika bruka za parlamentarnu demokratiju u Srbiji (ukoliko je pod vlašću DOS-a i ima) - da su svi poslanici na neki način onemogućeni da na jedan kvalitetan način iznesu svoje mišljenje o predlozima zakona. Šta reći o Predlogu zakona, a imati ograničeno vreme i toliko ograničenje da to često iznosi samo jedan minut? U šta može da nas uveri šturo i neozbiljno opravdanje ovakvog predloga zakona kakvo je izvestilac predlagača veoma šturo i kratko izneo, pa valjda je i on sam kada je seo u klupu bio svestan da nije učinio nešto kvalitetno i nešto što će biti od koristi građanima Srbije. Da je Vlada Republike Srbije želela da izvrši popis stanovništva, da je imala ozbiljan pristup tom problemu, mogla je to da učini. Bilo je dovoljno prostora i vremena. Međutim, sve što Vlada Republike Srbije radi je ovako kako je - neozbiljnoi pokazivanje neimanja namere da se nešto ozbiljno u državi uradi i, eventualno, na korist naroda promeni. Navodno usklađujete zakone koje donese Savezna skupština sa republičkim propisima, pa onako kako vi često činite po vašoj volji, po vašem nahođenju nešto uzmete od tih saveznih propisa, a ono što vam se ne dopada izvrnete ruglu i veoma često kršite Ustav i zakone ove zemlje, a time u stvari pokazujete pravu prirodu vaše dosmanlijske vlasti. Ova Narodna skupština je donela odluku da ne prihvatimo ustavne okvire Hansa Hekerupa i sada, bez imalo kajanja, bez osećanja neke časti i dostojanstva, kršimo odluku Narodne skupštine, kršimo odluku koju smo ovde svi zajedno doneli. Najverovatnije da ćete izvršiti popis stanovništva onda kada za to dobijete nalog, kada dobijete mig od vaših nalogodavaca sa Zapada, od vaših gazda sa Zapada. Dok taj mig ne stigne, dok to odobrenje ne stigne, ne verujem da će se išta pozitivno uraditi, jer vi u vašem delovanju, pogotovo Vlada Republike Srbije nije inokosna, nije samostalna. Mora neko da vas postroji, da li u Segedinu, da li na nekom drugom mestu, pa da vam kaže kako treba da radite i to vas strašno koči. Možda biste i bili uspešniji, ali niste sami, niste inokosni u odlučivanju.
Da li se još neko od predsednika poslaničkih grupa javlja za reč? Izvolite, gospodine Nikoliću.
Dame i gospodo narodni poslanici, nije trebalo da usvajate Odluku o izmenama i dopunama Poslovnika, koja narodne poslanike dovodi u situaciju da trkom beže sa govornice da ne bi kolegi iz poslaničke grupe oduzeli sekundu ili dve, predviđene za poslaničku grupu, za raspravu. Mislim da bismo imali dosta ozbiljnu raspravu po ovoj tački dnevnog reda. Ne znam zašto ste Poslovnikom bežali od ozbiljne rasprave, ali ja ću pokušati da iznesem stav Srpske radikalne stranke i naše mišljenje zašto u stvari odbijate da nam kažete prave razloge za izmenu Zakona o popisu stanovništva. Naime, moglo je to da prođe i bez ovog zakona. Već je prošao rok i pitanje je kada će biti popisa. Voleo bih da se ministar ovde, kada bude davao završnu reč, obaveže da ćemo imati popis do kraja maja 2002. godine, pa da bar neko ko se nanešto obavezao u ovoj zemlji iz toga izvuče i posledice. Mislim da bi ovaj ministar podneo ostavku kada bi dao neku obavezu, a ne bi to izvršio. Naime, u poslednjih godinu dana, otkako ste vi ušli u Vladu Republike Srbije, otkako ste prvo ušli pod komandu Milomira Minića, a onda pod komandu Zorana Đinđića, odnosi sa Crnom Gorom su dovedeni do usijanja i više niko ne zna kako će izgledati i hoće li uopšte biti SRJ i više niko ne zna hoće li biti popisa u SRJ. Tu se, u stvari, lome koplja. Vi ne znate hoće li Crna Gora organizovati popis stanovništva po nalogu saveznog zakona, hoće li Crna Gora prihvatiti obrasce koje propiše savezni zakon. Vi čak ne znate hoće li Vojvodina to da uradi. Toliko ste podgrejali separatističke težnje u Vojvodini da se predsednik Skupštine Vojvodine, koga ste vi postavili, usuđuje da psuje majku Srbiji, da pljuje na tablu na kojoj piše Srbija i da iz toga nema ama baš nikakvih posledica, a da se poslanička većina u Skupštini Vojvodine nije zapitala treba li neko od vas da podnese predlog da se smeni ovakav predsednik Skupštine, ovaj što nas svađa sa Srbijom čiji smo organski deo. Niko od vas ne bi umeo da kaže da li će u formularima za popis stanovništva u Crnoj Gori biti Srba, da li će u Srbiji biti Crnogoraca. Niko se od vas ne usuđuje da kaže kako će Srbija da izvrši popis stanovništva na Kosovu i Metohiji. Ponavljam, prihvatili ste formulaciju zakona koji je do danas bio na snazi. Ta odredba člana 15. ostaje, da popis neće biti vršen na teritoriji koja je pod okupacijom, na teritoriji Kosova i Metohije, ali, istovremeno, naterali ste sve Srbe sa Kosova i Metohije da se registruju kao birači kod Hansa Hekerupa. Umesto da sve podatke o Srbima biračima i nealbancima biračima koje imate (jer je sva dokumentacija blagovremeno izneta sa Kosova i Metohije) pismeno dostavite Hansu Hekerupu, ako već hoćete da sarađujete, vi ponižavate dodatno ovaj naš jadni narod sa Kosova i Metohije da stane pred nekog crnca da ga onaj slika anfas i iz profila, da ga unese u kompjutersku dokumentaciju i da sada mogu da razgledaju na miru fotografije i da gledaju, ko god izgleda malo slobodnije da bi mogao da bude proglašen za ratnog zločinca. Naravno, za popis stanovništva Šiptara, vama i ne treba popis, to ima SPS. Oni su glasali za Milutinovića, čak i u onim selima u koja policija tenkovima nije mogla da uđe. Mislim da su ti spiskovi verodostojni, a posebno iz onih kutija koje su bile pune u šest sati ujutru. Moramo da vas opomenemo - rok za popis stanovništva koji je bio zakonski prošao je, samo zato što Vlada Republike Srbije nije poštovala zakon. Nije ga poštovala zato što je donet u neko drugo vreme, a vi imate taj manir da ništa što je bilo pre vas ne priznajete, ni Skupštinu, ni zakone, ni odluke vlada donete pre vas. Sa vama je nastala, otprilike, istorija Srbije. Mi smo pokušali amandmanima da vam ukažemo na realnost koja nas čeka sa vama. Trebalo je da nam Vlada odmah predloži 2003, a možda i 2004. za popis stanovništva. Izuzev Odbora za pravosuđe u Srbiji ništa više ne radi. Samo još Odbor za pravosuđe češlja spiskove nepodobnih sudija, tužilaca, predsednika sudova i nikada mu nije dosta. Taman misliš - posmenjivaše sve što je imalo da se smeni u Srbiji, a oni nađu neki sud u Čibukovcu, pa i u njemu im se ne sviđa ni sudija, ni tužilac. Ako postoji ozbiljnost u Vladi Republike Srbije, onda ćemo biti zasuti tim ozbiljnim predlozima zakona koje nam stalno obećava i Vlada Republike Srbije, a i predsednik Narodne skupštine, koji je prošlu sednicu završio rečima - a, sada u odbore, gospodo narodni poslanici. Kao da je rekao u torove, jer u odborima nema šta da se radi, nema nijednog ozbiljnog predloga zakona. U Narodnoj skupštini Republike Srbije ne stoji nijedan predlog zakona koji je podnela Vlada Republike Srbije. To je osnov svih naših sukoba. Umesto da svoju vladu naterate da radi i da zasipa Skupštinu predlozima zakona, da budemo ubeđeni da hoćete da izvršite reforme, vi udarate na poslanike u Skupštini i smanjujete vreme za raspravu, sve nešto očekujući bujicu zakonskih predloga koje sprema Vlada Republike Srbije. Te bujice nema, niti će je biti, niti ima ko da je proizvede. Vlada Republike Srbije u ovom sazivu - bilo bi još samo časno da predloži predsedniku Republike Srbije da raspusti Narodnu skupštinu Republike Srbije, možda vam mi previše smetamo i možda ćete sami da pobedite, možda će biti 250 iz DOS-a, a to procenjujem kao ludu i pustu želju. Vaši sukobi su toliki da vas samo napadi Srpske radikalne stranke još drže na okupu. Mi ćemo vas i dalje napadati, to nam je posao u ovoj skupštini, a pođite malo ulicom, dame i gospodo narodni poslanici, oslušnite malo šta narod misli o vama i vašim reformama i o tome da nam ovakve predloge zakona dostavljate, istorijske rekao bih. Mogli biste da kažete da ni 41. godine neće biti izvršen popis zato što nije izvršen. Ostajemo pri stavu da ćemo glasati protiv ovog predloga zakona.
Da li se još neko javlja za reč? Gospodine Ivkoviću, izvolite.
Dame i gospodo narodni poslanici, pred nama je zakon koji sam po sebi jeste tačan, ali u pogrešno vreme. Mi u oktobru mesecu razmatramo zakon kojim kažemo da u prošlom periodu, u prvom delu aprila 2001. godine, nećemo izvršiti popis stanovništva, i da ćemo ga izvršiti tek naredne godine. Istovremeno, predlagač zakona priznaje da je, formirajući budžet Vlade Republike Srbije, izdvojio svega 200 miliona dinara i to navodi kao razlog zašto nije mogao da se održi u oktobru, zaključuje u aprilu taj popis stanovništva, jer nije bilo dovoljno sredstava. Jednostavno, navodno sve se to usklađuje sa odlukom Savezne vlade i saveznog parlamenta. Ovde sada samo jedan podatak i jedna aktivnost koja bi bila od izuzetnog značaja i za Republiku Srbiju, i za Saveznu Republiku Jugoslaviju. Poslanička grupa SPS-a uputila je početkom septembra zahtev svim poslaničkim grupama u ovom parlamentu da podrže naš predlog da se održi vanredna sednica republičkog parlamenta povodom Hekerupovog ustava i popis registracije birača na Kosovu i Metohiji. Suština našeg zahteva je upravo bila u popisu. Mi smatramo i zato ovde koristim priliku i da sugerišem Vladi Republike Srbije da ova zemlja nije ni Burundi, niti je ovo Budžumbura, ovo je ozbiljna država koja je imala uvek zemljišne knjige, koja je imala izvode iz matične knjige rođenih, koja je imala vlasničke listove. Za vašu informaciju, sve to je izneto sa Kosova i Metohije, izuzev Prizrena i dela Peći, a ta dokumentacija se nalazi u Pećkoj patrijaršiji. Jedna ozbiljna država ne bi dozvolila da njeni vodeći lideri krše odluku ove skupštine, a ova skupština je u dva zasedanja u maju mesecu rekla - ne Hekerupov ustav, zahtevala je na međunarodnom planu da se traži striktna primena člana 9. Rezolucije 1244. Mi smo zahtevali da se izvrši popis stanovništva, i to građana Srbije sa teritorije Kosova i Metohije, uz prisustvo svih međunarodnih organizacija. Taj validno sproveden popis, uz pridruživanje kompletne dokumentacije - vlasničkih listova, zemljišnih knjiga, izvoda iz matičnih knjiga rođenih, dnevnika (i niz dnevnika smo izneli), i iz indeksa ako treba - sve je to moglo da bude validan dokument za pregovore da se definišu garancije Ujedinjenih nacija za ograničeni vremenski period i za povratak onih koji se popišu kao građani Srbije sa teritorije Kosova i Metohije. Tada bi moglo da se pregovara, tada bi mogao određeni rok da se odredi za povratak, tada bi se možda mogla obezbediti i garancija Ujedinjenih nacija ili dati garancija Savezne Republike Jugoslavije i Republike Srbije da će im biti građeni domovi, škole, radna mesta. Tada bi se moglo imati obraza i reći im da se registruju, a ovako registracijom priznaju Hekerupov ustav i sada će verovatno biti pozvani i na izbore i jedina svetla varijanta je varijanta gospodina Hekerupa, koji sada može 17. novembra da proglasi onu državu koju je zamislio u svojoj glavi. Jedina šansa je da što pre Vlada Republike Srbije izađe sa odlukom o popisu stanovništva, građana Srbije sa teritorije Kosova i Metohije, da se angažuju u Kruševcu svi oni gde se nalazi dokumentacija - zemljišne knjige, izvodi iz matične knjige rođenih, dnevnici iz osnovnih i srednjih škola, indeksi sa fakulteta - i da se uđe u pregovore sa Ujedinjenim nacijama i zahteva ograničeni rok, uz tu dokumentaciju, povratka svih izbeglih i prognanih Srba prema članu 9. Rezolucije 1244, gde su Ujedinjene nacije obavezne da obezbede javni red i mir na Kosovu i Metohiji ibezbedan povratak građana Srbije na teritoriju Kosova i Metohije. Ovako, umesto toga, imali smo popis sa sloganom da se vidi koliko nas ima, odnosno da se vidi koliko ima birača starijih od 18 godina i u suštini priznanje Hekerupovog ustava. Hvala lepa.
Da li se još neko javlja za reč? Ukoliko ne, zaključujem načelni pretres. Stavljam na glasanje Predlog zakona o izmenama Zakona o izvršenju popisa stanovništva, domaćinstava i stanova u 2001. godini u Republici Srbiji, u načelu. Molim narodne poslanike da se izjasne glasanjem. Za 141, protiv 52, uzdržanih nije bilo, nije glasalo šest, ukupno 199 narodnih poslanika. Konstatujem da je Narodna skupština prihvatila Predlog zakona u načelu. Pošto nam se izmiče vreme za rad današnje sednice, predložio bih vam da donesemo sledeću odluku: s obzirom da Vlada Republike Srbije još nije dostavila Narodnoj skupštini odgovore na amandmane, koji su dostavljeni Narodnoj skupštini, da sednicu nastavimo u sredu ili onako kako vi kažete, dakle mi možemo nastaviti i da odlučujemo bez mišljenja Vlade. Možemo, ukoliko se Narodna skupština izjasni, ali činjenica je, dakle, nikako se ne radi o tome, radi se o činjenici da je do četvrtka ... Molim vas da se saslušamo, do četvrtka uveče su dostavljeni - ima oko hiljadu amandmana na svih 12 ili 13 zakonskih predloga. Amandmani su dostavljeni Vladi Republike Srbije u petak, dakle sa naše strane na vreme, a Vlada je danas imala sednicu, radi se o ogromnom broju amandmana i nisu .... a, šta se sa vama dešava ljudi? Moj predlog je da sa radom nastavimo u sredu u 10 sati. Izvolite.
Dame i gospodo narodni poslanici, jasno je o čemu je ovde reč, predsednik Narodne skupštine Republike Srbije želi da izbegne sutrašnji štrajk radnika Srbije, koji je zakazan ispred ovog parlamenta u 12 sati i samo zato se sada traži i insistira na nečemu na čemu se do sada nije insistiralo, odnosno pravljene su neuporedivo važnije proceduralne greške, direktna kršenja zakona, direktna kršenja Ustava i takvi izuzeci se do sada nisu pravili. Ako je jedini razlog što se plašite sindikata, što se plašite radnika Srbije, onda to treba jasno reći, a ne tražiti neke druge razloge kojima će se opravdati bežanje od ljudi, od predstavnika sopstvenog naroda, od sopstvenih radnika, i reći da ćemo nastaviti u sredu zato što niko ne može iz cele Srbije da dovede radnike dva, tri ili pet puta. Ovde smo imali primere da se potpuno neustavno, na protivzakonski način ...
Molim vas, da li imate predloge?
Govorim o predlogu.
Gospodine Vučiću, opominjem vas, zloupotrebljavate govornicu.
I nemojte da me opominjete, jeste li vi to sada meni opet uzeli pare? Jeste. Ja vam sada kažem lepo, imam sina, imam trudnu ženu, ovo ću vam naplatiti retroaktivno, trostruko, garantujem vam. E sada, što se toga tiče, samo zato što se plašite radnika, ne smete da zakažete sutra, a moj je predlog da sutra radimo najnormalnije, onako kako je bilo predviđeno. Nama radnici ne smetaju, nama niko iz Srbije ne smeta, nikada nismo bežali na pacovske i zadnje izlaze, nego ćemo se tamo pojaviti, pa kome šta radnici kažu. Eto, to je moj predlog, pa zapamtite za ove pare što ste mi uzeli.
Ima reč narodni poslanik, gospodin Dragan Maršićanin [[pravo na repliku]]
Da se mi nešto lepo, gospodo narodni poslanici, razumemo. Kao predsednik Narodne skupštine, po Poslovniku, koji je neizmenjen u tom delu, u ono vreme kad ste ga vi pisali, bio sam dužan - kada stigne preveliki broj, jako veliki, jer stiglo je preko hiljadu amandmana već u četvrtak uveče, odnosno u petak ujutru - da odložim početak ove sednice, da bi amandmane mogli da obrade i odbori Narodne skupštine i Vlada Republike Srbije. Radi se o oko 1.000 amandmana. To nisam učinio. Pre toga sam imao sastanak sa predsednicima sindikata, i Nezavisnosti i predsednicima Samostalnog sindikata, imali smo jedan vrlo korektan razgovor, i ono što sam u tom razgovoru rekao, to je ono što govorim deset godina, i to znaju sve moje kolege koje ovde sede, a to je da niko ne sme bilo koga da sprečava u političkim slobodama, u sindikalnim slobodama, u svim slobodama koje svakom građaninu ove države pripadaju. I to je, jednostavno, tako. Niko se ne plaši onoga ko na bilo koji način koji je zakonom dopušten, a takvi su i štrajkovi, takvi su i protesti, izražava svoje nezadovoljstvo. Prema tome, možete vi pričati što god hoćete, to je, jednostavno, neistina. Radi se, jednostavno, o tome da predlažem narodnim poslanicima da, ukoliko misle da se bez mišljenja Vlade, koja nije dostavila mišljenje na amandmane kojih ima oko 1.000, može da odlučuje i bez toga. Vi ste skočili pa ste rekli - ne može. Sada vičete - može. Odlučite se jednom, gospodine Vučiću, šta vi zapravo mislite? Vi ste ovde iznosili pet različitih predloga, praveći cirkus od ove govornice, pa je gospodin Jojić govorio kako je preuranjeno donošenje zakona o popisu, a onda su drugi govorili kako je okasnelo donošenje zakona o popisu. Pa vi ne znate uopšte šta ovde govorite za ovom govornicom. Isto tako, odlučite se da li može bez amandmana ili bez stava Vlade, ili ne može bez stava Vlade? To se vi morate odlučiti. Prema tome, kažem vam - radi se o tome da je 1.000 amandmana dospelo, da oni treba da se obrade, da Narodna skupština može da odlučuje i bez mišljenja Vlade, ali da o tome odluku donosi Narodna skupština. To stoji u Poslovniku i insistiram, onako kako stoji u Poslovniku, da se o tome izjasni Narodna skupština [[Aleksandar Vučić traži pravo na repliku.]]
Nemate pravo na repliku [[Petar Jojić traži pravo na repliku.]] Vi ste izazvali repliku. Kažem gospodinu Jojiću, šta vam je. (Tomislav Nikolić gestikulira, sa mesta.)
Gospodine Nikoliću, izričem vam opomenu. (Aleksandar Vučić, sa mesta: Što sebi nisi izrekao opomenu, vratićeš ti sve te pare.) Ima reč narodni poslanik Petar Jojić.
Dame i gospodo narodni poslanici, malopre sam govorio o tome da se nisu izvršile detaljne pripreme, jer je posle godinu dana bilo dosta vremena da se urede sve potrebne evidencije. Govorio sam o tome da treba izvršiti pripremu u odnosu na etažne knjige, u odnosu na katastarske i zemljišne knjige, a ujedno da se uredi evidencija o prebivalištu građana. Zbog toga sam rekao da je prethodno trebalo stvoriti uslove i onda pristupiti tome. Međutim, kasni se u tom delu godinu dana i ostajem kod svoje tvrdnje da se nisu stekli uslovi u odnosu na pripreme koje su trebale da budu detaljno, precizno i jasno izvršene, da bi mogli ovako jedan značajan posao obaviti do kraja.
Pre nego što nastavimo sa iznošenjem predloga, da ne bismo bili posle u prilici da raspravljamo o Poslovniku, molim vas da donesemo odluku da do donošenja odluke o vremenu nastavka ove sednice produžimo rad današnje sednice Skupštine. Molim vas da se o tome izjasnite. Za 127, protiv 16, uzdržana tri, nije glasalo 48, ukupno 194 narodna poslanika. Konstatujem da je Narodna skupština donela odluku da ćemo danas raditi dok ne rešimo pitanje nastavka ove sednice. Ima reč gospodin Nikolić.
Bez obzira na to kakvi su razlozi motivisali predsednika Narodne skupštine da danas radimo, a da tek u sredu nastavimo, iako je znao da su amandmani dostavljeni i da Vlada nije dostavila mišljenje o amandmanima, znajući da ćete vi izglasati sada predlog da nastavimo u sredu, predlažem da sutra, pošto nam dolaze gosti u Narodnu skupštinu Republike Srbije, budemo pravi domaćini, da formiramo jednu delegaciju ovde, koja će dočekati radnike koji dolaze, pa svaka poslanička grupa neka odredi po jednog. Može i po snazi poslaničkih grupa, pa vi iz DOS-a odredite 5-6, već koliko vas ima, ali zaista nema smisla da, s jedne strane, organizatorima štrajka i učesnicima u štrajku pretimo da će biti kažnjavani zatvorom do tri godine, da to objavljuju novine na prvim stranama, da to izjavljuje Boško Buha (ne znam da li znate kakvu funkciju taj obavlja), a da vi ovde, za ovom govornicom, kažete da ste se svi zalagali u svoje vreme da svako može slobodno da iznosi svoje mišljenje. Jeste se zalagali u vreme dok ste bili u opoziciji, a sada ste okrenuli ćurak naopako i pretite predstavnicima sindikata, pa čak prete i oni koji su preko sindikata ušli u Vladu Republike Srbije i preko rodbinskih veza sa predsednikom Vlade, pa čak prete i poslanici, koji su preko sindikata ušli u poslaničke klupe. Zato vas molim, evo, mi ćemoodrediti jednog člana odbora iz polasničke grupe SRS, molim vas da i vi odredite vaše najuglednije ljude, po kojima je DOS prepoznatljiv, po kojima je SPS prepoznatljiv, da sačekamo te ljude pred zgradom Narodne skupštine, da ih uvedemo na kafu i sok, da im se izvinimo što Vlada nije mogla da stigne da pogleda amandmane i da sa njima razgovaramo, da vidimo šta ih tišti u vezi zakona o radu. Hvala najlepše.
Mislim da je ovo sasvim prihvatljiv predlog i pozivam predsednike poslaničkih grupa da se sutra nađemo u 9,00 sati u mojoj kancelariji i da sa predstavnicima sindikata, ukoliko to budu želeli, razgovaramo. Pa izvolite, budite ako hoćete. To će biti prva prilika da sarađujete sa ostalim kolegama, predsednicima poslaničkih grupa. Ima reč gospodin Ivković.
Dame i gospodo poslanici, nažalost, samo je poslanička grupa SPS podnela zahtev na početku ovog zasedanja da se sa dnevnog reda povuče zakon o radu. On je tema ovoga razgovora. Želim da kažem da je zbir glasova koji su bili za to da se ne razmatra zakon o radu, i oni koji su bili uzdržani, bio sasvim dovoljan da na dnevnom redu ne bude zakon o radu. Oni koji su bili uzdržani neka o tome razmišljaju, ali ni jednom građaninu Srbije nećemo moći da objasnimo zašto sutra ne zasedamo. Svakome će biti jasno da sutra ne zasedamo jer se ne želi susret sa onima koji se i te kako osećaju ugroženi Predlogom zakona o radu. Pogotovu, ako se zna da je druga tačka dnevnog reda Predlog zakona o izmenama i dopunama Zakona o sudskim taksama, gde je jasno da čak ne postoji ni podrška skupštinskog odbora i gde se takse podižu četiri do deset puta - zakona koji najverovatnije ne može da prođe ni u načelu. A, najvažnije, od treće pa do sedme, osme tačke dnevnog reda su predlozi zakona našeg kolege gospodina Mihajlova, za koje je Vlada Republike Srbije već rekla da ih ne prihvata, ne podržava i ne želi da ih razmatra. Prema tome, mi upravo treba da radimo sutra, da razmatramo u načelu te zakonske projekte i tek ako ih mi usvojimo u načelu, onda Vlada Republike Srbije može da razmatra amandmane na te zakonske projekte koje je kolega Mihajlov podneo. Predlažem da radimo sutra od 10,00 sati. Prihvatam da kao predsednik poslaničke grupe budem u 9,00 časova kod predsednika Skupštine i da otvoreno razgovaramo sa onima kojima zakon o radu u suštini oduzima pravo na rad i ličnu slobodu. Hvala vam.
Ima reč narodni poslanik Čedomir Jovanović.
Gospodine predsedniče, poštovano predsedništvo, dame i gospodo narodni poslanici, bez velike potrebe se proizvodi kriza u radu parlamenta. Nama je potreban zakon o radu. To je sistemski zakon. Potreban nam je odgovor Vlade, kako bi mi kao poslanici mogli da uradimo ono što je naš posao, i ozbiljno i argumentovano da razgovaramo o tome. Nažalost, teško je zaobići činjenicu koja o današnjim borcima za radnička prava zapravo govori bitno drugačije od onoga kako bi oni želeli da se predstave. Ovo nije prilika za takvu polemiku. Za nas je prihvatljivo da sutra kao predstavnici poslaničkih grupa razgovaramo sa svima koji sa nama žele da razgovaraju, kao što smo to činili i do sada. Ali, nije prihvatljivo da popuštamo pod bilo kakvim pritiskom i sebi dopustimo da pogrešimo u jednom tako bitnom segmentu svog poslaničkog rada, kakav je onaj koji se tiče problematike iz oblasti radnog zakonodavstva. Pred takvim pritiscima mi nećemo popustiti. Naprotiv, od člana do člana ćemo razgovarati, težeći tome da obezbedimo podršku zakonu, koji ovu Srbiju mora promeniti. A, oni koji danas hrle u susret radnicima, neka razmisle o svemu onome što su radili u prethodnih 10 godina. Tada su glavu skretali u stranu od milion i po nezaposlenih i od 40 hiljada preduzeća koja su ostala u stečajevima. Uvek smo spremni da pogledamo svojim građanima u oči, ali nismo spremni da govorimo neistinu, koliko god bilo teško da saopštimo istinu. Hvala.
Imamo dva predloga, s tim što je prvi predlog sam po sebi prihvaćen, to je predlog gospodina Ivkovića ukoliko predlog da se sednica nastavi u sredu ne bude prihvaćen i imamo predlog o kome se ne odlučuje, gospodina Nikolića, da se sutra formira jedan tim, predlažem da to ipak bude 10,00 sati ... Vi hoćete ili nećete, vi možete na osnovu činjenice da je vaš predlog prihvaćen iz tog predloga da istupite. To je vaše pravo. Predlažem da se predsednici svih poslaničkih grupa u Narodnoj skupštini Republike Srbije nađu sutra u 10,00 časova u mojojkancelariji i da, ukoliko predstavnici sindikata to žele, da ih primimo iporazgovaramo, kao i potpredsednici Narodne skupštine, tako da budemo u jednom reprezentativnom sastavu, ukoliko donesemo odluku da sutra ne radimo. Stavljam na glasanje predlog da se sednica nastavi u sredu u 10,00 časova. Molim narodne poslanike da se o tome izjasne. Za 135, protiv 57, uzdržana su dva, nije glasalo 8, ukupno 202 narodna poslanika. Konstatujem da smo usvojili predlog da se sednica nastavi u sredu u 10,00 časova. Još jedno obaveštenje. Sednica Odbora za rad održaće se u sredu u 18,00 sati. Poštovane dame i gospodo narodni poslanici, nastavljamo Drugu sednicu Drugog redovnog zasedanja Narodne skupštine Republike Srbije u 2001. godini. Obaveštavam vas da prema službenoj evidenciji, današnjoj sednici prisustvuje 165 narodnih poslanika. Molim vas da utvrdimo kvorum. Konstatujem da postoji kvorum za rad Narodne skupštine. Obaveštavam da su javili da će odsustvovati sledeći narodni poslanici: Višnja Nežić, Miloš Lukić, Stanko Kovačević, Radomir Naumov, Slavoljub Matić, Dragan Jočić, Dušan Golubović, Zoran Bošković, Vladan Jovičić, Mihajlo Marković, Biači Anton i Milena Milošević. Pre podne odsutni Anita Beretić i Milorad Stanulov. Obaveštavam Narodnu skupštinu da su pozvani da sednici prisustvuju predsednik, potpredsednici, ministri i sekretar Vlade Republike Srbije, kao i sekretar Republičkog sekretarijata za zakonodavstvo. Obaveštavam vas da je juče održan sastanak rukovodstva Narodne skupštine i predsednika poslaničkih grupa u Narodnoj skupštini Republike Srbije sa predstavnicima sindikata, da je napravljen dogovor koji će biti realizovan sutra, a to je da se sa predstavnicima sindikata, a u vezi zakona o radu i podnetih amandmana, organizuju posebni sastanci predstavnika poslaničkih grupa sa predstavnicima sindikata i utvrđen je sledeći raspored uz konsultacije sa predstavnicima poslaničkih grupa:od 10,00 do 12,00 časova sa predstavnicima sindikat razgovaraće predstavnici poslaničke grupe Demokratske opozicije Srbije; od 12,30 do 14,30 časova predstavnici poslaničke grupe DOS- Dr Vojislav Koštunica - DSS, DOS- Nova Srbija i DOS- Dr Vojislav Koštunica - Pokret za demokratsku Srbiju; od 15,30 do 17,30 predstavnici poslaničke grupe SPS-a i od 18,00 sati predstavnici poslaničke grupe SSJ. Sa poslaničkom grupom DOS-a i poslanička grupa DOS - Reformisti Vojvodine i Sandžačka demokratska partija će takođe prisustvovati sastanku. Prelazimo na 1. tačku dnevnog reda: – PREDLOG ZAKONA O IZVRŠENjU POPISA STANOVNIŠTVA, DOMAĆINSTAVA I STANOVA U 2001. GODINI U REPUBLICI SRBIJI (pojedinosti) Prelazimo na nastavak rada po prvoj tački dnevnog reda. Predlog zakona smo usvojili u načelu. Pošto Vlada Republike Srbije nije dostavila mišljenje o amandmanima podnetim na Predlog zakona, podsećam vas da, prema članu 136. stav 5. Poslovnika Narodne skupštine, Narodna skupština može odlučiti da se predlog zakona razmatra i bez mišljenja Vlade ili da utvrdi novi rok u kome je dužna da to učini. Predlažem da Narodna skupština odluči da se Predlog zakona razmatra bez mišljenja Vlade o podnetim amandmanima. Stavljam na glasanje predlog da Narodna skupština razmatra Predlog zakona bez mišljenja Vlade o podnetim amandmanima. Za 110, protiv 125, uzdržana dva, nije glasalo 36, ukupno prisutna 173 narodna poslanika. Konstatujem da je Narodna skupština odlučila da razmatra Predlog zakona bez mišljenja Vlade o podnetim amandmanima. Po Poslovniku za reč se javio narodni poslanik Tomislav Nikolić.